བོད་ཀྱི་རྩོམ་རིག་ལ་ཉེ་བར་མཁོ་བའི་སྡེབ་སྦྱོར་གྱི་སྐོར་རགས་ཙམ་གླེང་བ། བེ་རི་འཇིགས་མེད།

བེ་རི་འཇིགས་མེད།

གང་ཞིག་མཐོང་ཐོས་དྲན་པའི་མོད་ལ་ཡང༌།།
འདོད་རྒུའི་ཚིག་སྦྱོར་རྒྱ་མཚོ་སྨྲ་བའི་འདབ།།
ལྷུག་པར་གྲོལ་བའི་ལྷ་མཆོག་མཚོ་ལྡན་མ།།
ངག་རིག་རྒྱ་མཚོའི་རླབས་ཀྱི་ཤིས་པ་སྒྲུབས།།
ཞེས་མཆོད་པར་བརྗོད་པའི་ཚིག་གིས་ཉེ་བར་བསུས་ཏེ། འདིར་གཞོན་ནུ་དོན་གཉེར་ཅན་འགའ་ཞིག་གི་ཆེད་ཁོ་ནར་དམིགས་ནས་བོད་ཀྱི་རྩོམ་རིག་ལ་ཉེ་བར་མཁོ་བའི་སྡེབ་སྦྱོར་གྱི་སྐོར་རགས་ཙམ་གླེང་བར་འདོད་དེ། དེ་ལ་ཐོག་མར་རིག་གནས་སྤྱིའི་ངོ་སྤྲོད་དང༌། ནང་གསེས་བོད་ཀྱི་སྡེབ་སྦྱོར་རིག་པ་བཤད་པ། རྩོམ་རིག་ལ་བློ་ཁ་ཕྱོགས་པའི་ཐབས་སུ་རྩོམ་རིག་གི་ཉམས་མྱོང་རགས་ཙམ་གླེང་བ་དང་གསུམ་གྱི་སྒོ་ནས་འཆད་པར་བྱེད་དེ།

དང་པོ། རིག་གནས་སྤྱིའི་ངོ་སྤྲོད།
སྒྲ་ཚད་གསོ་བཟོ་ནང་དོན་དང༌།།
སྙན་ངག་མངོན་བརྗོད་སྡེབ་སྦྱོར་རྩིས།།
ཟློས་གར་བཅས་ཏེ་བཅུ་པོ་དག། 
ཤེས་ན་མཁས་པའི་གོ་སར་བསྙེགས།།
ཤེས་བྱ་རིག་པའི་གནས་བཅུ་ནི། སྒྲ་རིག་པ་དང༌། ཚད་མ་རིག་པ། གསོ་བ་རིག་པ། བཟོ་རིག་པ། ནང་དོན་རིག་པ་བཅས་རིག་གནས་ཆེ་བ་ལྔ་དང༌། སྙན་ངག མངོན་བརྗོད། སྡེབ་སྦྱོར། ཟློས་གར། སྐར་རྩིས་བཅས་རིག་གནས་ཆུང་ལྔ་སྟེ། བཅུ་པོ་དེ་དག་ཤེས་ན་ད་བཟོད་རང་ཉིད་མཁས་པའི་ནང་གི་མཁས་པའི་གོ་སར་བསྙེགས་པ་ཡིན་ནོ།།
འོ་ན་རིག་གནས་བཅུ་པོ་དེ་དག་གི་གོ་དོན་ཇི་ལྟ་བུ་ཡིན་ཞེ་ན། རིམ་པ་བཞིན་དུ་བཤད་པར་བྱ་སྟེ། 
སྒྲ་རིག་པ་ནི། ཚིག་གི་འཁྲུལ་བ་སེལ་ཞིང་དོན་གྱི་རྣམ་གཞག་རྣམས་སྐད་ཆའི་སྒོ་ནས་གོ་བར་བྱེད་པའི་རིག་པ་ལ་ཟེར། དཔེར་ན། རྒྱ་གར་གྱི་ཀ་ཙན་དབྱངས་གསུམ་དང༌། བོད་ཀྱི་སུམ་རྟགས་གཉིས་ལྟ་བུ།
ཚད་མ་རིག་པ་ནི། སྒྲུབ་ངག་དང་སུམ་འབྱིན་གྱི་སྒོ་ནས་དོན་ལ་འཁྲུལ་བ་གཅོད་བྱེད་ཀྱི་རིག་པ་ལ་ཟེར། དཔེར་ན། ཚད་མ་རྣམ་འགྲེལ་དང༌། ཚད་མ་རིགས་གཏེར་ལྟ་བུ།
གསོ་བ་རིག་པ་ནི། ལུས་སྲོག་གི་ཁམས་ལ་བརྟག་ཅིང་གསོ་ཐབས་བསྟན་པའི་སྨན་སྦྱོར་གྱི་རིག་པ་ལ་ཟེར། དཔེར་ན། གསོ་རིག་རྒྱུད་བཞི་དང༌། བཻཌཱུརྱ་སྔོན་པོ་ལྟ་བུ།
བཟོ་རིག་པ་ནི། རྫས་འགྱུར་དང་འཕྲུལ་འཁོར་སོགས་ལ་བརྟེན་ནས་ཉེ་མཁོའི་དངོས་པོ་གསར་སྐྲུན་བྱེད་པའི་རིག་པ་ལ་ཟེར། དཔེར་ན། གསེར་འགྱུར་རྩིའི་བསྟན་བཅོས་དང༌། ལྷའི་ཐིག་རྩ་ལྟ་བུ།
ནང་དོན་རིག་པ་ནི། སྡེ་སྣོད་གསུམ་གྱིས་བསྡུས་ཅིང་གཙོ་བོར་ནང་གི་སེམས་རྒྱུད་འདུལ་བྱེད་ཀྱི་རིག་པ་ལ་ཟེར། དཔེར་ན། བཀའ་བརྒྱད་སྟོང་པ་དང༌། བྱང་ཆུབ་ལམ་རིམ་ལྟ་བུ།
སྙན་ངག་ནི། རྣ་བར་སྙན་ཞིང་ཡིད་ལ་འཇེབས་པའི་ཚིག་རྒྱན་གྱི་རིག་པ་ལ་ཟེར། དཔེར་ན། སྙན་ངག་མེ་ལོང་དང༌། དབྱངས་ཅན་དགྱེས་གླུ་ལྟ་བུ།
མངོན་བརྗོད་ནི། གདགས་གཞི་དངོས་པོ་གཅིག་ལ་ཁྱད་ཆོས་སམ་བྱེད་ལས། ནུས་ཤུགས་སོགས་ལ་བརྟེན་ནས་བཏགས་པའི་མིང་ལ་ཟེར། དཔེར་ན། མངོན་བརྗོད་མཁས་པའི་རྣ་རྒྱན་དང༌། མངོན་བརྗོད་འཆི་མེད་མཛོད་ལྟ་བུ།།
སྡེབ་སྦྱོར་ནི། ཡི་གེ་ལྕི་ཡང་ཕན་ཚུན་སྡེབ་སྟེ་ཚིག་སྦྱོར་སྒྲིག་སྟངས་ཀྱི་རིག་པ་ལ་ཟེར། དཔེར་ན། སྡེབ་སྦྱོར་རིན་ཆེན་འབྱུང་གནས་ལྟ་བུ།།
ཟློས་གར་ནི། སྔོན་བྱུང་གི་ལོ་རྒྱུས་རྣམས་སླར་ཡང་ཟློས་ཏེ་གར་གྱི་རྣམ་པ་ལྟར་ཁྲབ་གཞུང་གི་རིག་པ་ལ་ཟེར། དཔེར་ན། ཀླུ་ཀུན་ཏུ་དགའ་བའི་ཟློས་གར་དང༌། སྣང་ས་འོད་འབུམ་ལྟ་བུ།
སྐར་རྩིས་ནི། གཟའ་སྐར་ཕྲོད་སྦྱོར་གྱི་གྲངས་རྩིས་ལ་བརྟེན་ནས་འབྱུང་འབྲས་བཟང་ངན་བརྟག་པའི་རིག་པ་ལ་ཟེར། དཔེར་ན། ཕྱི་དུས་ཀྱི་འཁོར་ལོའི་རྒྱུ་དང༌། བཻ་དཀར་ལྟ་བུ། འདི་ནི་རིག་གནས་བཅུའི་རྣམ་གཞག་མདོ་ཙམ་ངོ་སྤྲོད་པ་ཡིན་ལ། རྒྱས་པ་ནི་ས་པཎ་མཁས་འཇུག་དང༌། ཀོང་སྤྲུལ་གྱི་ཤེས་བྱ་ཀུན་ཁྱབ་སོགས་ལ་གཟིགས་དགོས།

གཉིས་པ། བོད་ཀྱི་སྡེབ་སྦྱོར་བཤད་པ།
བཅད་ལྷུག་སྤེལ་མའི་ཚིག་གི་སྡེབ།།
སྦྱོར་ཚུལ་དག་ནི་སྡེབ་སྦྱོར་ཡིན།།
དེ་ལ་རྩོམ་གྱི་ལུས་ཡང་ཟེར།།
ལུས་ནི་བརྗོད་དོན་གསལ་བྱེད་པའི།།
ཚོགས་གསུམ་ཕྲེང་བའི་བདག་ཉིད་དོ།།
དེ་ལ་བཅད་ལྷུག་སྤེལ་མ་གསུམ།།
བཅད་ལྷུག་སྤེལ་མའི་ཚིག་གི་སྡེབ་སྦྱོར་ཚུལ་གྱི་རིག་པ་ལ་སྡེབ་སྦྱོར་གྱི་རིག་པ་ཟེར། དེ་ལ་སྔོན་བྱོན་འཕགས་བོད་མཁས་པ་ཚོས་ལུས་ཀྱི་ཐ་སྙད་སྦྱར་བ་གནང་། དེ་ནི་སྙན་ངག་ཤེས་པའི་སྔོན་འགྲོའི་ཆ་རྐྱེན་མེད་མི་རུང་བ་ཞིག་ཀྱང་ཡིན། སྙན་ངག་གི་སྔོན་འགྲོ་ལུས་ཞེས་པ་དེ་ནི། རྩོམ་པ་པོས་གང་ཞིག་བརྗོད་འདོད་པའི་དོན་དེ་ཉིད་གསལ་བར་སྟོན་པའི་མིང་ཚིག་ཡི་གེའི་ཕྲེང་བ་ལ་ཟེར་ཞིང༌། དེ་ལ་འཕགས་ཡུལ་མཁས་པ་ཚོས་བྱས་པའི་དབྱེ་བའི་རྣམ་གྲངས་ཤིན་ཏུ་མང་བ་རྣམས་གཞན་དང་གཞན་ནས་ཤེས་པར་བྱ་ལ། འདིར་བོད་རང་ལ་ཉེ་བར་མཁོ་བའི་ཁ་ཚ་དགོས་གཏུགས་ཀྱི་སྡེབ་སྦྱོར་རྣམ་དབྱེ་འགའ་ཞིག་བཤད་ན། དེ་ཡང་རང་རེ་བོད་ཀྱི་སྡེབ་སྦྱོར་བྱེད་སྟངས་ཀྱི་སྒོ་ནས་དབྱེ་ན། ཚིགས་བཅད་དང༌། ཚིགས་ལྷུག ཚིགས་སྤེལ་མ་གསུམ་ཡོད། དེ་གསུམ་གྱི་ནང་ནས་འདིར་ཚིག་བཅད་ཀྱི་སྡེབ་སྦྱོར་གཙོ་བོར་བཤད་པར་བྱ་སྟེ། 

ཚིག་བཅད་ཀྱི་སྡེབ་སྦྱོར་རག་ཙམ་བཤད་པ།
ཚིགས་བཅད་ཅེས་པ་ཚིག་གི་ཕྲེང༌།།
རྐང་པས་ངེས་པར་བཅད་པར་འདོད།། 
ལེགས་སྦྱར་སྐད་ཀྱི་ཚིགས་བཅད་རྩོམ་ཡིག་འབྲི་སྟངས་ནི་སྡེབ་སྦྱོར་གྱི་གཞུང་དུ་གསལ་ཞིང༌། དེ་ཡང་རྩ་བའི་པྲིཏ྄ཏ་དང་ཛྙ་ཏི་གཉིས་ལས་རྣམ་གྲངས་དང་སྦྱོར་ཚུལ་བགྲངས་ལས་འདས་པ་ཡོད་ཀྱང༌། རང་ཅག་བོད་པའི་རྩོམ་ཡིག་འབྲི་སྟངས་ལ་དེ་ཙམ་ཉེ་བར་མི་མཁོ་བས་འདིར་འབུར་དུ་བཏོན་ནས་བཤད་པར་མི་བྱའོ།།
ཡང་ཚིགས་བཅད་ཀྱི་སྡེབ་སྦྱོར་ལ། གྲོལ་བ་དང༌། རིག མཛོད། འདུས་པ་སྟེ་བཞི་ཡོད་ཅིང༌། དེ་དག་གི་རྣམ་གཞག་ཀྱང་ཚིགས་བཅད་བསླབ་པའི་ལས་དང་པོ་བ་རྣམས་ལ་ཉེ་བར་མི་མཁོ་བས་རེ་ཞིག་དོར་ནས། འདིར་ལས་དང་པོ་བ་ཐོག་མར་འཇུག་པའི་ཚིགས་བཅད་ཀྱི་སྡེབ་སྦྱོར་ཧ་ཅང་གོ་སླ་བའི་ལུགས་སུ་བྱས་ནས་བཤད་པར་འདོད་དེ། 
དེ་ཡང༌། བོད་སྐད་ཚེག་བར་གསུམ་པ་ནས།།
སོ་གསུམ་བར་དུ་སྦྱར་བ་ཡོད།།
 རང་ཅག་བོད་སྐད་ལ་ཉེ་བར་མཁོ་བའི་སྡེབ་སྦྱོར་གྱི་འགྲོས་བཤད་ན། ཚེག་བར་གསུམ་པ་ཅན་ནས་ཚེག་བར་སོ་གསུམ་པའི་བར་དུ་སྦྱོར་བའི་སྲོལ་ཡོད་དོ། །འདིར་ཚེག་བར་དང༌། ཚིག་རྐང༌། ཚིགས་བཅད་བཅས་ཀྱི་གོ་དོན་ཅུང་ཟད་བཤད་ན།
༡༽ ཚིག་རྐང༌། ཚེག་བར་འདྲ་མཉམ་ཅན་གྱི་ཚིག་སྦྱོར་ཉིས་ཤད་ཀྱིས་བཅད་མཚམས་གཅིག་ལ་ཚིག་རྐང་གཅིག་ཟེར། དཔེར་ན། གང་ལ་ཡོན་ཏན་མཆོག་མངའ་བ།།ལྟ་བུ།
༢༽ ཚེག་བར། ཚེག་(་)གིས་བཅད་པའི་ཡི་གེ་ལ་ཚེག་ཁྱིམ་མམ་ཚེག་བར་གཅིག་ཟེར། དཔེར་ན། བསྒྲིགས་ལྟ་བུ།
༣༽ ཚིགས་བཅད། ཚིག་རྐང་བཞི་རེ་ལ་ཚིགས་བཅད་རེ་ཟེར་ཅིང༌། ལེགས་སྦྱར་སྐད་ཀྱི་ཤཽ་ལོ་ཀ་དང་དོན་འདྲ། དཔེར་བརྗོད་ནི་འོག་ནས་ཤེས་པར་བྱའོ།།
ད་ནི་དངོས་གཞི་ཚིགས་བཅད་ཀྱི་སྡེབ་སྦྱོར་འབྲི་ཚུལ་གྱི་དཔེར་བརྗོད་རིམ་པ་བཞིན་བཤད་པར་བྱ་སྟེ། 
ཚེག་བར་གསུམ་པ་ཅན། 
གངས་ཅན་གྱི།།
བོད་ལྗོངས་ན།།
བརྗིད་ཆགས་ཀྱི།།
གངས་རི་མཐོ།།ལྟ་བུ།
ཚེགས་བར་བཞི་པ་ཅན། 
བཅོ་ལྔའི་དུང་ཟླ།།
མཁའ་ལ་ཤར་དུས།།
དྲིན་ཅན་ཨ་མའི།།
ཞལ་རས་དྲན་བྱུང༌།།ལྟ་བུ།།
ཚེག་བར་ལྔ་བ་ཅན། 
གསུང་སྙན་གྱི་བདུད་རྩི།།
རྣ་བ་ལ་ལྷུང་དུས།། 
དད་གདུང་གི་མཆི་མ།། 
མིག་མཐའ་ནས་ཤོར་སོང༌།། ལྟ་བུ།།
ཚེག་བར་དྲུག་པ་ཅན། 
མཛེས་སྡུག་ལྡུམ་རའི་ནང་དུ།།
མེ་ཏོག་དཀར་སེར་དམར་ལྗང༌།།
གསེར་སྦྲང་སེམས་པ་ཤོར་ས།།
མེ་ཏོག་ཨུཏྤལ་དཀར་པོ།།ལྟ་བུ་འམ།།
ཡང་ན། སྙིང་སྡུག་སྙིང་ལ་ཉར་ནས།།
སྙིང་ལ་སྙིང་ནད་བཟོས་སོང༌།།
སྙིང་ལ་སྙིང་རྗེ་མེད་ན།།
སྙིང་སྡུག་སྙིང་པོ་མི་འདུག།ལྟ་བུ།
ཚེག་བར་བདུན་པ་ཅན། འདིའི་མན་ཆད་རིགས་གསུམ་དུ་ཕྱེ་ནས་བཤད་པར་བྱ་སྟེ། 
༡༽ ཚེག་བར་བདུན་པ་ཅན་གསུམ་པ་ལ་ངལ་གསོ་ཐོབ་པ།
རྒྱ་ལྕང་གི་ལོ་མའི་གསེབ་ནས།།
ལྷོ་མོན་གྱི་ཁུ་བྱུག་སྔོན་མོས།།
གསུང་སྙན་གྱི་རྒྱང་གླུ་ལེན་དུས།།
དཔྱིད་དུས་ཀྱི་དཔལ་ཡོན་རྒྱས་སོང༌།།ལྟ་བུ།
༢༽ ཚེག་བར་བདུན་པ་ཅན་ལྔ་པ་ལ་ངལ་གསོ་ཐོབ་པ།
ལས་དབང་རླུང་འཚུབ་ཀྱི་གསེབ་ནས།།
མེས་པོའི་ཕ་ས་དང་བྲལ་སོང༌།།
རྐང་རྗེས་ཁ་བ་ལ་བཞག་ནས།།
ལྷོ་མཐའི་ཚ་བའི་ནང་སླེབས་སོང༌།།ལྟ་བུ།
༣༽ ཚེག་བར་བདུན་པ་ཅན་ཐ་མ་ལ་ངལ་གསོ་ཐོབ་པ། 
ཟླ་ཞལ་ཨུཏྤལ་མིག་ཡངས་མའི།།
མཆུ་སྒྲོས་གེ་སར་འཛུམ་པ་ལས།།
གསང་ཚིག་སྙིང་གི་བདུད་རྩིའི་རྒྱུན།།
རྣ་བའི་འདོད་འཇོ་དཔྱིད་དུ་སྐྲུན།།ལྟ་བུ།
ཚེག་བར་བརྒྱད་པ་ཅན། འདི་ལའང་རིགས་གསུམ་ཡོད་དེ། 
༡༽ ཚེག་བར་བརྒྱད་པ་ཅན་ཐོག་མར་ལ་ངལ་གསོ་ཐོབ་པ།
གནམ་ཨ་སྔོན་མཐོན་པོའི་གུར་ཁང་ནས།།
ཚེས་བཅོ་ལྔའི་དུང་ཟླ་ཤར་བའི་ཚེ།།
ངས་དྲིན་ཅན་ཨ་མའི་ཞལ་རས་དེ།།
དྲན་དྲགས་ནས་མིག་ཆུ་དབང་མེད་ཤོར།།ལྟ་བུ།
༢༽ ཚེག་བར་བརྒྱད་པ་ཅན་ངལ་གསོ་མི་ཐོབ་པ།
ལུས་འདི་རྒྱ་གར་ཡུལ་དུ་སྡོད་ཀྱང༌།།
སེམས་པ་གངས་ཅན་བོད་ལ་ཤོར་སོང༌།།
ཧི་མ་ལ་ཡའི་རི་བོ་བརྒལ་ནས།།
ང་རང་ཕ་ཡུལ་བོད་ལ་ལོག་འགྲོ།།ལྟ་བུ།
༣༽ ཚེག་བར་བརྒྱད་པ་ཅན་གསུམ་པ་དང་བརྒྱད་པ་ལ་ངལ་གསོ་ཐོབ་པ། 
མཐོ་སྒང་གི་གངས་དཀར་ལྷུན་པོ་ལས།།
དྭངས་གཙང་གི་ཆུ་བོ་ཆེན་པོ་བཞི།།
འཕགས་བོད་ཀྱི་ཞིང་ཁམས་འགྲིམས་པའི་མཐར།།
མུ་མེད་ཀྱི་རྒྱ་མཚོའི་ཀློང་དུ་ཐིམ།།ལྟ་བུ།
ཚེག་བར་དགུ་པ་ཅན་གྱི་སྡེབ་སྦྱོར། འདི་ལའང་རིགས་གསུམ་ཡོད་པ་ལས། 
༡༽ ཚེག་བར་དགུ་པ་ཅན་ཐ་མ་ལ་ངལ་གསོ་ཐོབ་པ།།
ལྷག་བསམ་ག་བུར་ཞུན་མའི་འོད་ཞགས་ཀྱིས།།
ལང་ཚོའི་འཕེལ་ཁ་དར་བའི་གཞོན་སྐྱེས་ཚོའི།།
ཤེས་རིག་ཆུ་གཏེར་འཕེལ་བའི་ཟླ་གཞོན་ཞིག༌།
ཕྱོགས་འདིར་ཤར་བས་ཡིད་དབང་མི་འཕྲོག་སུ།།ལྟ་བུ།
༢༽ ཚེག་བར་དགུ་པ་ཅན་བདུན་པ་ལ་ངལ་གསོ་ཐོབ་པ། 
ཆར་ལྡན་སྤྲིན་གྱི་ལྡིང་ཁང་གི་དབྱིངས་ནས།།
དབྱར་སྐྱེས་རྔ་ཆེན་ལྷང་ལྷང་དུ་ལྡིར་དུས།།
ཙནྡན་ལྗོན་པའི་ནགས་ཀླུང་གི་གསེབ་ནས།།
རྨ་བྱ་དགའ་བའི་ཟློས་གར་ལ་ཆས་སོང༌།།ལྟ་བུ།
༣༽ ཚེག་བར་དགུ་པ་ཅན་ལྔ་པ་ལ་ངལ་གསོ་ཐོབ་པ། 
འཛམ་གླིང་མཐོ་སྒང་གི་རལ་པའི་རྩེ་ན།།
གངས་ཅན་བོད་ལྗོངས་ཀྱི་ཞིང་ཁམས་ཆགས་ཡོད།།
ཞི་བདེ་བསྟི་གནས་ཀྱི་ཞིང་ཁམས་དེ་ན།།
ཆོལ་གསུམ་བོད་རིགས་ཀྱི་མི་དམངས་གནས་ཡོད།།ལྟ་བུ།
ཚེག་བར་བཅུ་པ་ཅན་གྱི་སྡེབ་སྦྱོར། འདི་ལའང་རིགས་གསུམ་ཡོད་པ་ལས།
༡༽ ཚེག་བར་བཅུ་པ་ཅན་དང་པོ་དང་བརྒྱད་པ་ལ་ངལ་གསོ་ཐོབ་པ། 
མཐོང་མ་མྱོང་གྲགས་ཅན་རྒྱ་གར་གྱི་ལུང་པ།།
ཞིང་དག་པ་ལྷ་ཡུལ་ཡིན་སྣང་ཞིག་ཤར་ནས།།
ནམ་ཉིན་མཚན་ལྟོས་མེད་མགྱོག་པ་རུ་སླེབས་ཀྱང༌།།
དོན་དངོས་ལ་རྐང་གཉིས་མི་ཡུལ་ཞིག་རེད་འདུག།ལྟ་བུ།།
༢༽ ཚེག་བར་བཅུ་པ་ཅན་གསུམ་པ་དང་བརྒྱད་པ་ལ་ངལ་གསོ་ཐོབ་པ། 
སྔོ་ལྗང་གི་གཡུ་ལོའི་གོས་བཟང་གིས་མཛེས་པའི།།
ཡིད་འོང་གི་ལྕང་གླིང་གྲུ་བཞི་ཡི་གསེབ་ན།།
དྲུག་འགྱུར་གྱི་གླུ་དབྱངས་ལྷང་ལྷང་དུ་སྒྲོག་པའི།།
དཔྱིད་དུས་ཀྱི་ཕོ་ཉ་སྐུ་མགྲོན་དུ་ཕེབས་བྱུང༌།།ལྟ་བུ།
༣༽ ཚེག་བར་བཅུ་པ་ཅན་བདུན་པ་དང་བཅུ་པ་ལ་ངལ་གསོ་ཐོབ་པ། 
དྭངས་གཙང་ཡན་ལག་བརྒྱད་ལྡན་གྱི་རྫིང་བུའི་འགྲམ།།
འདབ་ལྡན་སྦྲང་རྩིའི་རྒྱལ་མཚན་གྱི་ལྡུམ་ར་ན།།
རྐང་དྲུག་བུང་བ་གཞོན་ནུ་ཡིས་གླུ་ལེན་ཞིང༌།།
རྣམ་བཀྲ་ཕྱེ་ལེབ་སྒེག་མོ་ཚོས་གར་ལ་རྩེན།།ལྟ་བུ།
ཚེག་བར་བཅུ་གཅིག་ཅན་གྱི་སྡེབ་སྦྱོར། འདི་ལ་རིགས་གསུམ་སྟེ།། 
༡༽ ཚེག་བར་བཅུ་གཅིག་པ་ཐ་ལ་ངལ་གསོ་ཐོབ་པ།
གཞོན་ནུའི་ཁ་སྦྱོར་ཞབས་བྲོ་འཁྲབ་སའི་གདིངས་ཆའི་སྟེང༌།།
ཁྱོད་ཀྱིས་ང་ལ་ཐེར་ཟུག་འཕེན་པའི་མིག་ཞགས་དང༌།།
ང་ཡི་ལག་པའི་གླང་སྣ་ཁྱོད་སར་བརྐྱངས་པ་དེ།།
ཁྱོད་ཀྱི་དྲན་འཛིན་ངོས་ལ་ནམ་ཡང་བརྗེད་མི་སྲིད།།ལྟ་བུ།
༢༽ ཚེག་བར་བཅུ་གཅག་པ་དགུ་པ་ལ་ངལ་གསོ་ཐོབ་པ། 
ཏཱ་ལའི་ནགས་མ་འཁྲིགས་པའི་ལྷོ་ཕྱོགས་ཀྱི་མཐའ་འདིར།།
མེ་ལྕེ་དམར་པོ་འབར་འདྲའི་ཚ་བ་འདི་སླེབས་དུས།། 
འདབ་དྲུག་ཁ་བའི་མེ་ཏོག་ཟིལ་ཟིལ་དུ་འཕུར་བའི།།
བྱང་རྒྱུད་གངས་ལྷ་སྒེག་མོའི་ཕང་དེ་དྲན་བྱུང༌།།ལྟ་བུ།
༣༽ ཚེག་བར་བཅུ་གཅིག་པ་ལྔ་པ་ལ་ངལ་གསོ་ཐོབ་པ། 
གངས་ལྡན་བསིལ་ལྗོངས་ཀྱི་མེས་དབོན་སྲོང་བཙན་པོས།།
སུམ་གཉིས་ས་ཁྱོན་ལ་ཞབས་རྗེས་བཀོད་པའི་དུས་དེར།།
ཤར་ཕྱོགས་ཙི་ན་ཡི་བུ་མོ་བོད་དུ་བསུས་ཏེ།།
ར་ས་འཕྲུལ་སྣང་གི་ལྷ་ཁང་ཆེན་མོ་བཞེངས་སོ།།ལྟ་བུ།
ཚེག་བར་བཅུ་གཉིས་པའི་སྡེབ་སྦྱོར། འདི་ལ་རིགས་གསུམ་སྟེ། 
༡༽ ཚེག་བར་ཅུ་གཉིས་པའི་རིགས་དང་པོ་ལྔ་པ་དང་བཅུ་པ་ལ་ངལ་གསོ་ཐོབ་པ། 
གངས་རིའི་དགའ་ཚལ་གྱིས་མཛེས་པའི་མཐོ་སྒང་གི་ཞིང་ཁམས།།
བསིལ་ལྡན་བོད་ལྗོངས་ཀྱི་སྙིང་ནོར་ཇོ་ཁང་གི་ནང་ན།།
ཚེ་རབས་གཏན་མདུན་གྱི་སྐྱབས་གནས་ཇོ་བོ་ཡི་སྐུ་བརྙན།།
མཇལ་ཚེ་སྙིང་དབུས་ནས་དད་པའི་གསོལ་འདེབས་ཤིག་ལོས་ཞུ།།ལྟ་བུ།།
༢༽ ཚེག་བར་བཅུ་གཉིས་པའི་རིགས་གཉིས་པ་ངལ་གསོ་མི་ཐོབ་པ། 
ལྷོ་རོང་ནགས་མའི་གསེབ་ནས་ཁུ་བྱུག་གསུང་སྐད་ཐོས་བྱུང༌།།
འདས་དོན་ཕྱིར་དྲན་ཞིག་གིས་སེམས་པ་རླུང་གིས་བཀྱག་སོང༌།།
བདོས་བཅས་གཟུགས་པོ་འདི་ལ་གཤོག་པ་ཟུང་ཞིག་ཡོད་ན།།
ལྷོ་མཐའི་ཚ་བ་བཞག་ནས་བསིལ་ལྗོངས་བོད་ལ་འཕུར་འགྲོ། ལྟ་བུ།།
༣༽ ཚེག་བར་བཅུ་གཉིས་པའི་རིགས་གསུམ་པ་དང་པོ་དང་བཅུ་པ་ལ་ངལ་གསོ་ཐོབ་པ། 
མཐོ་ནམ་མཁའི་དབྱིངས་སུ་ལྡིང་བའི་སྤྲིན་དཀར་གྱི་འདབ་མ།།
རླུང་ཟེར་མར་ཞོན་ནས་མུ་མེད་ནམ་མཁའ་ལ་ལྡིང་ཞོར།།
བོད་བསིལ་ལྡན་ར་བའི་སྣོད་བཅུད་ཆ་ལག་གི་ཁྱོན་ལ།།
ཆར་ཟིལ་མའི་རྒྱུན་གྱི་མིག་ཆུའི་ཞལ་འདེབས་ཤིག་གནང་རོགས།།ལྟ་བུ།
ཚེག་བར་བཅུ་གསུམ་པ་ཅན་གྱི་སྡེབ་སྦྱོར། འདི་ལ་རིགས་གསུམ་ཡོད་པ་ལས།
 ༡༽ ཐ་མ་ལ་ངལ་གསོ་ཐོབ་པ། 
བཅུ་ཕྲག་མཁྱེན་པའི་བློ་གྲོས་མུ་མེད་རྒྱ་མཚོའི་གཏིང་བཞིན་ཟབ།།
བྱམས་དང་བརྩེ་བའི་གཞན་ཕན་སྔོ་བསངས་ནམ་མཁའི་ལམ་ལས་ཡངས།།
འཕྲིན་ལས་བཟང་པོའི་མཛད་པ་ཉི་ཟླའི་འོད་ལྟར་ཀུན་ཏུ་གསལ།།
ཞི་བའི་དེད་དཔོན་མཆོག་ཁྱོད་འཛམ་གླིང་ཁྱོན་འདིར་ལྷུན་པོ་ཇི་བཞིན་མཐོ།།ལྟ་བུ།
༢༽ བཅུ་གཅིག་པ་ལ་ངལ་གསོ་ཐོབ་པ། 
ལྟ་ན་མིག་གི་བདུད་རྩིར་སྨིན་པའི་གཟུགས་མཛེས་ཀྱི་ལང་ཚོ།།
ཉན་ན་རྣ་བར་སིམ་པ་སྦྱིན་པའི་སྙན་འཇེབས་ཀྱི་རོལ་དབྱངས།།
བསམ་ན་སེམས་ལ་དགའ་བ་འཕེལ་བའི་ཉམས་འགྱུར་གྱི་སྒྱུ་རྩལ།།
གསུམ་ག་གཅིག་ཏུ་བསྡུས་པའི་དུས་རབས་གློག་བརསྙན་འདི་མཛེས་པ།།ལྟ་བུ།།
༣༽ ལྔ་པ་ལ་ངལ་གསོ་ཐོབ་པ། 
རྒྱ་བོད་དབྱིན་གསུམ་གྱི་མི་རིགས་འདྲ་མིན་འཚང་ག་བྱེད་ས།།
རྒྱལ་ས་ལྡི་ལི་ན་བཙན་བྱོལ་གསར་འབྱོར་སྟོང་ཕྲག་མང་པོ།།
ཕ་ཡུལ་ཕ་མ་དང་ཉེ་འདུ་སྤུན་མཆེད་མཐའ་དག་བཞག་ནས།།
མི་ཚེ་མདུན་ལམ་གྱི་རྐང་པའི་གོམ་ཁ་དལ་གྱིས་བསྒྱུར་སོང༌།།ལྟ་བུ།།
ཚེག་བར་བཅུ་བཞི་པ་ཅན་གྱི་སྡེབ་སྦྱོར། དང་པོ་དང་བརྒྱད་པ་ལ་ངལ་གསོ་ཐོབ་པ། 
གངས་ཏི་སེ་མཐོན་པའི་རི་བརྒྱུད་ནས་འབབ་པའི་གཙང་ཆབ་རྣམ་བཞི།།
ལྷོ་འཛམ་གླིང་ཟླུམ་པོའི་དབུས་འགྱུར་གྱི་ཞིང་ཁམས་ཁྱོན་ལ་འབྱམས་ནས།།
མཐའ་ཡས་པའི་འགྲོ་བའི་སྐོམ་གདུང་གི་མེ་ལྕེ་བསྲེགས་པའི་ཞོར་ལ།།
གཏིང་ཟབ་པ་ལྷོ་མཐའི་ཆུ་གཏེར་གྱི་ཁོག་པའི་ཀློང་དུ་ཐིམ་འགྲོ།།ལྟ་བུ།
ཚེག་བར་བཅོ་ལྔ་པའི་སྡེབ་སྦྱོར། ཐ་མ་ལ་ངལ་གསོ་ཐོབ་པ། 
ཞོགས་པའི་ཉི་རྡུལ་མཁའ་མཐའ་འཛུམ་དུས་སློབ་གྲྭའི་ཅོང་བརྡ་དལ་གྱིས་རྡུང༌།།
འཕགས་བོད་རྒྱལ་གླུ་སྙན་པའི་འགྱུར་ཁུག་བསིལ་རླུང་འཇམ་པའི་རླབས་དང་འདྲེས།།
འཛིན་ཁང་ནང་དུ་སློབ་དགེ་མཁས་པས་གནའ་དང་དེང་གི་ཤེས་ཡོན་བསླབ།།
ཨེ་མ་མ་འོངས་བོད་ཀྱི་སོན་རྩ་ན་གཞོན་བོད་ཀྱི་སློབ་ཕྲུག་ཚོ།།ལྟ་བུ་སྟེ།
འདི་ནས་ཚེག་བར་སོ་གསུམ་བར་གྱི་སྡེབ་སྦྱོར་ཡོད་ཀྱང་འབྲི་སྲོལ་དེ་ཙམ་མི་ཆེ་ཞིང༌། ལྷག་པར་སྡེབ་སྦྱོར་ལ་བྱང་ཆ་དེ་ཙམ་མེད་པ་རྣམས་ཀྱིས་ཚེག་བར་ཧ་ཅང་མང་བའི་སྡེབ་སྦྱོར་གྱི་རྩོམ་ཡིག་འབྲི་ན་ཀློག་དཀའ་བ་དང་སྙན་ཆ་མེད་པ་སོགས་ཀྱི་ཞན་ཆ་འབྱུང་སླ་བ་དང༌། ཀློག་མཁན་སྤྲོ་བ་སྐྱེད་པའི་གསོན་ཉམས་ལྡན་པ་ཞིག་ཡོང་དཀའ་བ་རྒྱུན་ལྡན་རྩོམ་ཡིག་འབྲི་སྐབས། འདི་ཡན་གྱི་ཚེགས་བར་མང་བའི་སྡེབ་སྦྱོར་གྱི་རྩོམ་ཡིག་མ་བྲི་ན་བཟང་བ་སྙམ། སྡེབ་སྦྱོར་དང་རྩོམ་རྩལ་གྱི་གདེང་ཐོབ་པའི་ཚད་མཐོའི་རྩོམ་པ་པོ་ཞིག་གིས་ཚེག་བར་ཧ་ཅང་མང་བའི་སྡེབ་སྦྱོར་གྱི་རྩོམ་ཡིག་འབྲི་བར་རྩོམ་རིག་དང་སྒྱུ་རྩལ་གྱི་ཆེ་བ་འབུར་དུ་ཐོན་པ་ལས། ཚིག་སྦྱོར་ལ་གསོན་ཉམས་དང་བྲོ་བ་བརླག་པའི་ཞན་ཆ་མི་འབྱུང་སྟེ། དཔེར་ན། མཁས་གྲུབ་རྗེའི་ཊིཀ་ཆེན་གྱི་མཆོད་བརྗོད་དང༌། བོ་དོང་པཎ་ཆེན་འཇིགས་མེད་གྲགས་པའི་སྟོད་ཚོགས་ཁག ཞང་ཞུང་བའི་རཱ་མ་ཎའི་རྟོགས་བརྗོད་ལྟ་བུར་གཟིགས་ན་ཤེས་ཐུབ། དེས་ན་སྡེ་སྦྱོར་ལ་བྱང་བའི་ཆེད་ཚེག་བར་སོ་གསུམ་བར་དུ་དུས་ཚོད་ཀྱིས་ཁོམ་པ་བྱུང་ན་དཔེར་བརྗོད་ཀྱི་ལམ་ནས་སྦྱོང་དགོས།
འདིར་ས་བཅད་མ་སྟོང་ཙམ་དུ་ང་རང་གིས་བྲིས་པའི་དེབ་གཞན་དང་གཞན་དུ་བཀོད་ཟིན་པའི་ཚེག་པ་མང་བའི་སྙན་ཚིག་འགའ་ཞིག་དཔེ་མཚོན་དུ་འགོད་ན།
ཚེག་བར་བཅུ་དགུ་པ་མཐའ་མ་ལ་ངལ་བསོ་ཐོབ་པ། 
གང་ཡང་བདེ་གཤེགས་ཆོས་ཚུལ་མྱ་ངན་མེད་པའི་ཚལ་དག་མཁྱེན་པའི་རྐང་སོར་བརྡར་བ་དང༌།།
ལྷན་ཅིག་རྐང་གདུབ་སིལ་བའི་གཡེར་ཁའི་ལེགས་བཤད་དབྱངས་ལྡན་ལི་ཁྲིའི་རྡུལ་གྱིས་བགོས་པ་ཅན།།
གསེར་སྦྱངས་གཙང་མའི་འཇོ་སྒེག་དང་འགྲོགས་བདེ་སྟོང་སྤྱན་ཡངས་ཨུཏྤལ་མཐིང་གའི་ཟུར་མིག་ལ།།
རྒྱལ་རྣམས་མི་ཕྱེད་དབྱིངས་རིག་ཀློང་ནས་རྗེས་ཆགས་འཛུམ་པའི་མཚམས་སྤྲིན་ལག་པ་བསྲིངས་པ་སྙམ།།
ཚེག་བར་ཉེར་གསུམ་པ།
ཟབ་བརླིང་མདོ་སྔགས་རྒྱུད་སྡེ་རྒྱ་མཚོའི་དགོངས་དོན་རླབས་ཀྱི་འཁྲི་ཤིང་གཡོ་བ་འགོག་མེད་རབ་འབྱམས་ཁམས་སུ་བསྙེགས།།
ངེས་དོན་ཇི་བཞིན་སྨྲ་བའི་རོ་འཛིན་མེ་ན་ཀ༔ཡི་འགྱིང་བག་ལ་རེག་འཕགས་ཡུལ་པཎ་ཆེན་བྱེ་བས་ཀྱང༌།།
འགྲན་པར་མི་བཟོད་བསོད་ནམས་འཕྲུལ་གྱི་ལུས་སྟོབས་རབ་རྫོགས་གྲགས་པའི་གད་རྒྱངས་ཐུབ་བསྟན་ས་གསུམ་ཁྱོན་ན་སྒྲོག །
ལུང་རིགས་དཔལ་གྱི་རྣམ་དཔྱོད་མཆོག་གྱུར་མཆེ་སྡེར་རྣོན་པོ་ཤ་ར་བྷ་དེ་ཐུབ་བསྟན་གངས་རིའི་མགོན་དུ་མཛེས།། 
ཚེག་བར་ཉེར་བདུན་པ། 
མཐའ་དག་ཟླ་ཤེལ་གངས་རིའི་ཁོར་ཡུག་སྨུག་འོད་དང་འགྲོགས་ཐུན་མཚམས་སྤྲིན་གྱི་དྲ་བ་བརྩེགས་པའི་ངོས་ན་འགྱིངས།།
རྣམ་དག་ཐུབ་པའི་དགོངས་དོན་ཡོངས་རྫོགས་དབྱངས་ཀྱི་ང་རོས་ལོག་སྨྲའི་ཝ་སྐྱེས་སྙིང་དང་ལྷན་ཅིག་འདར་བར་བསྟེན།།
དཔལ་ལྡན་སྟོབས་བཅུ་མངའ་བ་ཀུན་གྱི་མཛད་པ་གཅིག་ཏུ་སྤུངས་པའི་དཔལ་སྟུག་འཕྲིན་ལས་རལ་པའི་ཁུར་འཆང་བ།། 
ཁ་བའི་ལྗོངས་འདིའི་སེངྒེ་སྲབ་མེད་ཐུབ་བསྟན་གངས་རི་སྐྱོང་བའི་དཔལ་ལྡན་འཇམ་མགོན་ས་པཎ་ཡབ་སྲས་བསྔགས།།
ཡང་ན། 
གང་ཞིག་གང་གིས་ཇི་ལྟ་ཇི་སྙེད་ཤེས་བྱའི་ན་ཆུང་ལང་ཚོའི་དཔལ་ཀུན་དམར་སེར་མཚན་དཔེའི་འོད་ཞགས་འཁྱོག་པོས་ཀུན་ནས་འཆིངས།།
སྒྲ་དབྱངས་རྒྱ་མཚོའི་རླབས་ཀྱི་ཐིག་ལེ་འགྲམ་པའི་ཆང་གི་ཟོལ་དུ་འཐོར་བཞིན་ལེགས་པར་གསུངས་པའི་འཕྲིན་ལས་སྣུམ་པོས་བ་ཀུ་ལ་ཡི་འདབ་ཕྲེང་བརྟས།།
མཐའ་ཀླས་ཆོས་ཚུལ་ཀླུང་བཞི་འཐུང་བའི་མཁྱེན་རབ་ཆུ་གཏེར་རལ་པའི་རླབས་ལྡན་བརྩེ་ཆེན་ཟླ་གཞོན་གནམ་མཐོངས་དབྱིངས་འཕགས་དྲག་པོའི་མགོ་སྐྱེས་གཙུག་ན་འཛེགས།།
ཉེས་པའི་རྩུབ་རེག་མཚོན་གྱིས་མ་བསླད་འཇམ་པའི་དཔལ་གྱི་དྲུག་ཅུའི་དབྱངས་ལྡན་ངག་རིག་སྨྲ་བའི་མགྲིན་པའི་གུར་ན་འགྱིངས་པ་དེ་ལ་ཕྱག་འཚལ་ལོ།།  
ཡང་ན། 
མེས་པོའི་ཞལ་ཆབ་ཐིག་ལེ་སྲུབས་སྐྱེས་ཞབས་སེན་ཟླ་བའི་འོད་ཐིག་ཟླུམ་པོས་དྲེགས་ལྡན་རལ་པའི་གདེངས་ཀ་ལ་བསྣུན་མགོ་སྐྱེས་ས་ལ་དྲུད་བཞིན་བསྙིལ།།
སྨྲ་བའི་འབབ་སྟེགས་ལི་ཁྲིའི་རྡུལ་འཆང་སྨུག་རྩིའི་ཆུ་རིས་མཁའ་མཐར་དཀྲིགས་ལས་སྡོམ་བཞིའི་གསུང་གི་སྤྲིན་གྱི་མེ་ཏོག་སིལ་མར་འཇོ།།
རྐང་གདུབ་ཀྱིས་མཛེས་འཁོར་ལོའི་ལག་ལྡན་མངོན་པར་རབ་ཆགས་རིག་བྱེད་དཔྱིད་ཀྱི་ཆུ་གཏེར་གཡོ་ལྡན་ཁ་ཡི་སྒོ་ནས་རླབས་ཀྱིས་འཕྱོ།།
སྨིན་འཁྱོག་དཀྱུས་རིང་མཐིང་ཀའི་ཟུར་མིག་ཨུཏྤལ་རྣོན་པོས་རྒྱལ་རྣམས་དབྱིངས་ནས་བསྐུལ་དང་ལྷན་ཅིག་བདག་ཀྱང་སྲུངས་ཤིག་དབྱངས་ལྡན་མ།། 
ཚེག་བར་སོ་གཅིག་པ།
འཆར་ཁའི་ཉི་མའི་སྨུག་འོད་འཐུང་བའི་མཚམས་སྤྲིན་ལ་ཆགས་བརྒྱད་གཉིས་ལང་ཚོའི་ཁེངས་པ་རབ་བརྩེགས་མིག་སྨན་མདངས་འཁྱུད་ཐོར་ཅོག་རལ་པའི་ཟུར་ཕུད་འཕྱངས།།
མཐའ་དག་ཤེས་བྱའི་ཨུཏྤལ་མིག་ཅན་གཅིག་ཏུ་དགུག་པའི་ཐུགས་ཀྱི་མཁྱེན་རབ་དོན་ཡོད་ཞགས་པའི་འཕྲུལ་གྱི་མེ་ལོང་ཉི་མ་བྱེ་བའི་མདངས་དང་འདྲེས།།
བཞི་ལྷག་དྲུག་ཅུ་དྲྀ་ཟའི་འཇིག་རྟེན་རྫོགས་པའི་དབྱངས་བདུན་རི་མོ་གསུམ་པའི་དཔལ་གྱི་མགུལ་བར་མངོན་པར་རབ་ཆགས་རྨ་བྱ་དགའ་བའི་འབབ་སྟེགས་འཆང༌།།
ཐུབ་པ་ཕྱོགས་ཀུན་རི་དྭགས་མིག་ཅན་དག་གི་སྙིང་ལ་མངོན་པར་ཆགས་པ་ཡེ་ཤེས་ལུས་ཅན་སྒྱུ་འཕྲུལ་དྲ་བ་འཇམ་དཔལ་རྡོ་རྗེ་རྣོན་པོས་སྐྱོངས།། 
ཡང་ན།
དཔལ་སྟུག་གསུང་གི་རི་སྐྱེས་ལ་ཆགས་དམ་པའི་སྐྱེས་མཆོག་བདེ་འབྱུང་རལ་པའི་གཙུག་ན་བཀུར་བས་མཚན་མོར་རྒྱུ་བ་སྨྲ་ངན་མགྲིན་བཅུ་དཔུང་དང་བཅས།།
རྣམ་དག་ཁྲིམས་གྱི་དམ་བཅའ་གསུམ་ལྡན་ཉག་ཕྲན་རྣོན་པོས་བཀུམས་དང་ལྷན་ཅིག་སྟོང་ཉིད་སྙིང་རྗེ་སི་ཏའི་ལང་ཚོ་སྙིང་གི་དགའ་མ་ལ་བསུས་པས།།
མཐའ་དག་ཆོས་ཚུལ་ཤིང་རྟ་བཅུ་པའི་ས་ཁྱོན་དག་ལ་མཁྱེན་རབ་དཔལ་གྱི་འཇུག་པ་བཅུ་པས་ཞབས་སྐྱེས་རྩིབས་སྟོང་འཁོར་ལོ་འབར་བའི་རེ་ཁཱ་བཀོད།།
ལེགས་ལྡན་ཚུལ་འདི་གྲོང་མཁར་རྒན་པོས་རྟོག་བཟོས་བསྐྲུན་པ་ལངྐའི་གྲོང་འཇོམས་རཱ་མ་ན་ཞེས་སྔོན་དུ་གྲགས་པའི་རིག་བྱེད་གཏམ་རྒྱུད་དེ་མ་ལགས།།
ཡང་ན། 
མེས་པོའི་ཞལ་ཆབ་ཐིག་ལེ་སྲུབས་སྐྱེས་ཞབས་སེན་ཟླ་བའི་འོད་ཐིག་ཟླུམ་པོས་དྲེགས་ལྡན་རལ་པའི་གདེངས་ཀ་ལ་བསྣུན་མགོ་སྐྱེས་ས་ལ་དྲུད་བཞིན་བསྙིལ།།
སྨྲ་བའི་འབབ་སྟེགས་ལི་ཁྲིའི་རྡུལ་འཆང་སྨུག་རྩིའི་ཆུ་རིས་མཁའ་མཐར་དཀྲིགས་ལས་སྡོམ་བཞིའི་གསུང་གི་སྤྲིན་གྱི་མེ་ཏོག་སིལ་མར་འཇོ།།
རྐང་གདུབ་ཀྱིས་མཛེས་འཁོར་ལོའི་ལག་ལྡན་མངོན་པར་རབ་ཆགས་རིག་བྱེད་དཔྱིད་ཀྱི་ཆུ་གཏེར་གཡོ་ལྡན་ཁ་ཡི་སྒོ་ནས་རླབས་ཀྱིས་འཕྱོ།།
སྨིན་འཁྱོག་དཀྱུས་རིང་མཐིང་ཀའི་ཟུར་མིག་ཨུཏྤལ་རྣོན་པོས་རྒྱལ་རྣམས་དབྱིངས་ནས་བསྐུལ་དང་ལྷན་ཅིག་བདག་ཀྱང་སྲུངས་ཤིག་དབྱངས་ལྡན་མ།། 
ཚེག་བར་སོ་ལྔ་པ།
གང་གི་བེ་ཅོན་འཐོར་རླུང་རེག་པས་ཁམས་གསུམ་ཆུ་འཛིན་གཅིག་ཅར་ཐོར་བྱེད་གཤིན་རྗེའི་གདོང་བ་དཀྱིལ་འཁོར་དབང་བོའི་ཞལ་གྱི་རྗེས་སློབ་མངག་གཞུགས་ལས་ནི་འཛིན་པའི་ཁེངས།།
འཇིག་རྟེན་འདི་ན་གཅིག་ཏུ་དྲེགས་ལྡན་སྲིད་སྲེདམེད་སྲས་པོ་དགུ་ཡི་ཞལ་གྱི་དྲག་པོའི་གད་རྒྱངས་འཇིགས་པ་བརྒྱས་ཉེན་ཞབས་ཀྱི་ས་འོག་གདོང་བ་ཕྱོགས་པས་འདར་ཞིང་ཉལ།།
མུན་པ་བྱེ་བས་བྱུག་ལྟར་གནག་པའི་སྐུ་ཡིས་ཉིན་བྱེད་འབུམ་གྱི་མདངས་འཕྲོག་གཟི་བྱིན་བཟོད་དཀའ་བྱེད་པའི་སྙེང་དང་གདོང་བ་གས་གྱུར་ཕྱོགས་བཞིར་སྐྱབས་འཚོལ་རྟོག་པར་བྱེད།།
རྒྱལ་སྲལ་དགྲ་བཅོམ་བླ་ཆེན་མར་ཡེ་ཤེས་ཁྱོད་ཐུགས་ཀུན་གསལ་ཕ་མཐའ་གསལ་མིན་འཇིགས་རུང་དྲག་ཤུལ་མཛེས་སྡུག་ལ་ཆགས་ཁྱོད་སྐུའི་ཏིང་འཛིན་གཡོ་བ་མེད་པའི་ཕྱག་བགྱིད་དོ།། 
ཡང་ན། 
མཐའ་དག་སྲིད་ཞིའི་མཛེས་པ་གཅིག་བསྡུས་དཀྱིལ་འཁོར་ཡོངས་རྫོགས་མཚན་དཔེའི་མཛེས་སྐུ་རི་དྭགས་མཚན་མས་ལེགས་བརྗོད་མ་དང་དཔལ་མོའི་ཁེངས་པ་སྟོབས་ལྡན་མནན་པའི་འགྲམ་ན་བཅིངས།།
སྨིན་འཁྱོག་དཀྱུས་རིང་ཨུཏྤལ་མཐིང་གའི་ཟུར་མིག་དང་འགྲོགས་བདེ་ཆེན་ནུ་འབུར་དར་བའི་ལང་ཚོས་རྒྱལ་རྣམས་མི་ཕྱེད་དབྱིངས་རིག་ཀློང་ནས་ཐུགས་ཀྱི་བརྟན་པ་འཕྲོག་དང་ལྷན།། 
ཟབ་དང་རྒྱ་ཆེའི་སྟོང་ཕྲག་བརྒྱད་ཅུ་རྩ་བཞིའི་ཆོས་ཚུལ་དྲི་ཟའི་རྒྱུད་མངས་ཁོག་ནས་དྲངས་པའི་འགྱུར་ཁུག་སྙན་པོ་དབྱར་གྱི་རྔ་དང་ཁུ་བྱུག་གཞོན་ནུའི་དྲུག་འགྱུར་བཞིན།། 
གཙུག་ལག་ལི་ཤིའི་དྲི་བསུང་རབ་འཐུལ་མཆུ་སྒྲོས་ཨུཏྤལ་དམར་པོའི་འཛུམ་ལྡན་ཀུན་དགའི་དཔལ་གྱུར་ངང་པའི་བུ་མོ་དབྱངས་ཅན་མ་ཁྱེད་བདག་མགྲིན་འོ་མའི་མཚོ་ན་རྩེན།།

ཚེག་བར་ཞེ་གསུམ་པ། 
ཕུན་ཚོགས་བློ་ཆེན་དྲི་མེད་སྣང་བ་ཕྱོགས་ཀྱི་མཐར་སྤྲོ་ཀུན་རྨོངས་མུན་པས་ནམ་ཡང་སྒྲིབ་མེད་མྱང་འདས་ཞི་བའི་འཆི་མེད་ལམ་བཟང་སྐྱེད་ཚལ་ཉམས་དགར་ཏིང་འཛིན་མལ་དུ་དངོས་འཛིན་འོག་པག་ལྷུང་གྱུར་ཅིག།།
སྙིང་རྗེའི་ལང་ཚོ་ཡོངས་སུ་རྫོགས་པ་མཛེས་སྡུག་ཡབ་ཀྱི་རག་པ་ལས་འདས་སྤུ་ལོང་རྣམ་རྒྱས་དཔའ་བོའི་བརྟན་པ་གཅིག་ཆར་འགོག་མཁས་མ་མཆུའི་སྦྲང་རྩིའི་རྩིཉེར་སྟེར་ཚེམ་ཕྲེང་རྒྱུ་སྐར་བུ་མོའི་དཔལ།།
བདེ་ཆེན་བདག་པོའི་རོ་འཛིན་གློག་གི་གོ་དམར་གོས་གྱོན་པིམ་པའི་མདངས་བཟང་མཚོན་རིས་བཀྲ་བའི་མཆུ་སྐྲོས་ཟུང་དག་འདབ་བརྒྱའི་འདབ་མ་ཞལ་རས་ཟླ་བའི་འོད་ཀྱིས་འཛུམ་ཞིང་མཐོན་མཐིང་དབུ་སྐྲའི་འཆིང་བ་ལྷོད།།
གང་ཡང་རྟོང་ཉིད་ཡོལ་བའི་ཕག་ཏུ་འདོད་སྒྲོགས་གྲོགསརྣམ་པར་རྦེད་མཁས་སྒྲུབ་པོ་མཐའ་དག་སྐྱབས་པ་ལ་རེངས་གར་གྱིས་གོམ་སྟབས་མྱུར་འགོད་ཞབས་གདུབ་རིན་ཆེན་ཆུ་བོའི་རལ་པས་རལ་བའི་ཕྲེང་བ་མཛེས་གྱུར་ཅིག།། 
ཚེག་བར་བརྒྱ་དང་སོ་ལྔ་ཅན།
དཔལ་ལྡན་ལྗགས་ཀྱི་ལི་ཁྲིའི་རྡུལ་ལས་ལང་ཚོ་ཐོབ་པའི་མཁས་མང་ལུས་ཅན་མཁའ་ཡི་གོས་བཟང་ཀུན་གསལ་གདོང་ལ་སྨག་རྩིའི་ཆུ་རིས་བྱེ་བ་བརྒྱ་འགོད་ཀུན་ཕན་ཁུར་གྱིས་རྣམ་པར་ངལ་བའི་སྙིང་རྗེའི་སྒྲ་དབྱངས་གསང་མཐོར་སྒྲོགས་པའི་སྲིད་པའི་རྩེ་མཔའི་རོལ་མོའི་དཔལ་བགྱིད་ཆོས་སྡོམ་རྣམ་བཞིའི་དབྱངས་ཀྱི་ང་རོ་གད་མོ་ཆེར་སྒྲོགས་ལུས་ཅན་ཀུན་གྱི་འོན་པའི་གོ་སྐབས་སྲིད་པའི་བློ་དང་ལྷན་ཅིག་འཕྲོག་བྱེད་རྒྱལ་བ་མཐའ་དག་དྲུག་ཅུའི་གསུང་སྙན་གཅིག་ཏུ་གྱུར་གང་གླུ་སྙན་འདི་ལ་རོ་གཅེག་ཞུགས་པ་སྲིད་པའི་མཐའ་མར་རྒྱུན་ཆགས་མེད་འདིས་རྣམ་པར་འབྲེལ་བའི་ཚིག་མདའི་བུ་རྣམས་འདོད་དོན་གར་གྱི་རོལ་རྩེད་བརྗོད་བྱེད་ཨེ་མ་འདི་ལ་སུ་ཡིས་འགོངས།།
ཞབས་མཐིལ་རྩིབས་སྟོང་འཁོར་ལོའི་བེར་གྱིས་སྐལ་བཟང་འབྱུང་བོའི་ཡུམ་གྱི་ལྟོ་པར་དགེ་མཚན་རི་མོ་གསར་དུ་འཕོ་བྱེད་ཁྱབ་འཇུག་ལག་པའི་ཕུན་ཚོགས་དཔལ་ནི་རྒྱ་མཚོའི་གོས་བཟང་ལྡན་བྱེད་ས་སྡེང་བགྲོད་རྣམས་མཐའ་དག་མཐའ་དག་འཁོར་ལོའི་བདག་པོར་བྱེད་མཁས་མ་རུང་རྩོད་པའི་དུས་ལ་སྡང་བ་རྫོགས་ལྡན་བཻཊཱུརྱ་དཀར་བོའི་ཆུ་ཁུར་བ་འདི་འདོད་དགུའི་ཆུ་ཡི་ཁོངས་བྱེད་རེ་བ་ཚིམ་འདོད་འདྲེན་བྱེད་ཡིད་འོང་ཁྱོན་དུ་ཕྱོགས་པའི་འདབ་བརྒྱའི་འདབ་མའི་རྩེ་གཅིག་འབྲུ་ཚུགས་ངེས་པར་འཛིན་བྱེད་གོས་བྲལ་སྙིང་རྗེ་པད་མའི་གེ་སར་རྩེ་ལ་དང་བ་རྒྱས་པའི་མིག་ཆུའི་ཟིལ་བ་རྣམ་པར་ཐོར་བའི་ཟེགས་མ་སྟོང་སྤྲོ་ཁྱོད་ལ་མཆོད་ཡོན་སྦྱིན་པའི་དགའ་བས་འགྲོ་འདི་བདེ།།
མཆོད་སྦྱིན་བརྒྱ་བའི་མགོ་སྐྱེས་ཕྲེང་བ་ཏཻ་ལ་ཀ་ཡི་སྐྲ་ཚོགས་རབ་རྒྱས་ལན་བུ་དོག་པ་དོ་ཀེར་དང་བྲལ་ཞབས་ཟུང་འདབ་གཤོག་སོར་གྱི་སྒྲོ་ལྡན་རྣམ་པར་རོལ་བའི་རྐང་སྟེགས་མཆོག་གང་བདེ་སོགས་བདག་པོའི་ཕྱག་གི་ཆུ་སྐྱེས་ཁྱོད་ཡོན་སྙིང་སྟོབས་དྲི་ལེན་གྱིས་འདར་རིན་ཆེན་རྒྱན་གྱི་དཔྱིད་ཀྱིས་ངལ་བའི་ཟོལ་གྱིས་འདེགས་ཤིང་གཡོ་བའི་རྫུ་ལ་རྣམ་པར་བརྟེན་བྱས་ཞབས་སེན་ཟླ་བ་གསར་བའི་འོད་ཀྱི་ལག་སོར་འདབ་མ་ཀུན་དུ་ཟུམ་པས་ནུས་ལྡན་སྤྱི་བོར་ཐོར་ཅོག་བགྱིད་འདྲ་མགོ་འཛེན་དམའ་བའི་མཆུ་སྒྲོས་འདབ་མ་ཟུར་མིག་དང་འགྲོགས་སྙན་གོང་ཨུཏལ་གདེངས་ཀའི་རྒྱན་ལ་མཆོད་པའི་དོན་སླད་བསྐུལ་བ་ལྷུར་ལེན་གཙང་མ་རིགས་ཀྱི་ལྷ་ལ་ཡང༌།།
དགེ་ལེགས་མཁྱེན་རབ་ཆུ་ཡི་གཏེར་ཆེན་བདུད་དང་མུ་སྟེགས་ཕས་ཀྱི་རྒོལ་བའི་ཀ་ལན་དྷ་ཀ་འདབ་གཤོག་ཟུང་འདར་ལྟ་བ་ཉམས་བྱེད་དྲི་མེད་རིས་ཚུལ་རྦ་རླབས་ཕྲེང་བ་ནམ་མཁར་འཕྱོ་ཞིང་དཔལ་ལྡན་སྐལ་བཟང་ཙ་ཏ་ཀ་ཡི་བུ་མོའི་ཚོགས་ལ་སེམ་པ་ཉེར་སྟེར་རྣམ་དག་ལྷག་བསམ་དབུ་བའི་དྲ་བས་རྒྱ་ཆེར་གཡོག་པས་ཕྱོག་ཀྱི་གདོང་བ་ཀཽ་རུའི་མདོག་གིས་ལྷམ་མེར་མཛེས་བགྱིད་ཆ་ཤས་བདག་པོའི་བཞིན་བཟང་ལ་ནི་སུ་ཡང་ནམ་དུའང་གུས་པ་དམན་གྱུར་མདོ་དང་རྒྱུད་སྡེའི་ཟབ་དོན་སྟོང་གི་ཀཽ་རུ་དང་མར་གད་འབར་བས་ཁྱོད་ཞབས་གྲུ་གཟུངས་གཟིངས་བསྟེན་པ་རྣམས་ལ་ནམ་ཡང་སྒུད་པའི་གོ་སྐབས་འཕྲོག་མཛད་དེ་ལ་ཕྱག་འཚལ་གྲོལ་བར་བྱེད།།  ལྟ་བུ།
ཚེག་བར་ཉིས་བརྒྱ་ཞེ་དགུ་ཅན། 
རབ་གསལ་འོད་ཟེར་ཕྲེང་བས་བའིའོད་ཀྱིས་ནང་གི་མུན་དང་གདུག་པའི་བློ་མིག་ཅིག་ཆར་ཉམས་བྱེད་དངོས་ཀུན་ངང་ཚུལ་མ་ལུས་ཡོངས་གསལ་བདེ་ཆེན་ཏྲོད་དྲོདའབར་ཡེ་ཤེས་སྒྲོན་མ་གང་གི་གཟུགས་ནི་རྣམ་པར་འཛིན་བྱེད་ལྷ་རྣམས་རབ་བརྩེན་རྩེནརྡོ་རྗེ་རྒྱས་གང་རྩེ་བཙོ་མའི་གསེར་སྦྱངས་དག་པའི་འོད་བརྒྱས་མདངས་བཟང་བྱིན་པའི་རྒྱ་མཚོའི་གོས་ཅན་ཁོར་ཡུག་རྒྱ་ཆེན་ཆུ་གཏེར་ཟེགས་མའི་མཆོད་ཡོན་ལ་སྲེད་རང་རིག་དགྲ་ཡང་འདི་ཡིས་སྙིང་གིས་གི་མཛའ་བོར་བྱེད་མཁས་ངོགས་ཀུན་རབ་ཟླུམ་མྱ་ངན་མེད་པའི་ནགས་འཚལ་ཚལཆེན་པོར་དགེས་པ་དང་ལྡན་འབར་བའི་སྐྱ་ཅན་འབྱུང་བ་ཆེན་པོའི་ཡིད་གཅུགས་གྲོགས་ལ་ཆགས་པས་མྱས་མྱོསཔས་ཀུན་ཏུ་འཁོར་ལྡན་དྲི་གཞོན་དཔུང་ཅན་ཉིན་བྱེད་འབུམ་ཕྲག་རབ་ཏུ་རྒྱས་པས་སྔོ་སངས་མཛེས་སྡུག་ལང་ཚོ་སར་བས་ཕྱོགས་ཀྱི་འཁོར་ལོ་འགེངས་པར་བྱེད་པའི་རྗེས་སུ་དཔག་བྱ་ཡིད་འོང་ཀུན་འདུས་འདི་དག་ལེགས་བྱས་ཕུང་བོའི་ཁུར་གྱིས་ནམ་ཡང་མི་ངལ་ལྷ་ཡི་རི་བོར་རྡུལ་གྱིས་ཁྲུས་སྟེར་དབང་གི་རྒྱལ་བོ་རིན་ཆེན་རབ་བརྩེགས་བང་རིམ་འོད་ཟེར་དྲ་བ་བཞད་པས་སྲིད་པའི་འཁྲུལ་བ་ངོ་ཚའི་རྒྱར་ཆུད་གང་དིའི་ཅོད་བཎ་འདབ་བརྒྱ་རྙོག་བྲལ་མར་གད་མཚོན་གྱིས་ཉིས་སྟོན་ཁ་དོག་གཉིས་པ་མེད་བྱེད་ཀུ་མུཏ་གཉེན་སོགས་དཀྱིལ་འཁོར་ཟུང་གཉིས་དྲི་མེད་ཡན་ལག་འཛིན་མ་ཁྱབ་པར་འགོད་ལ་རིངས་གྱུར་ནོར་བུ་ཡི།།
ཕོ་བྲང་མཆོད་རྟེན་རྡོ་རྗེའི་རང་བཞེན་མཁའ་ནི་འཁོར་ཡུག་རང་འོད་ཀྱིས་གསལ་རྒྱལ་རྣམས་ལྕགས་ཀྱུ་མེད་པ་འཛིན་གྱེད་གསེར་གྱི་བ་གམ་འདྲེན་བྱེད་བཟོད་དཀའ་གཡེར་ཁའི་སྒྲ་ཡིས་འགྲོ་ཀུན་དབུགས་འབྱིན་རྒྱལ་མཚན་མཐོན་པོ་མཁའ་ཡི་ཚད་འཇལ་རྟ་བབ་ཕྲེང་བས་ཕྱོགས་ལ་རྒྱན་བཟང་ཅི་ཡང་རྒྱན་ཞིང་ཅི་དགར་ནེམ་དང་འབར་བར་བྱེད་ལ་རྐང་སེན་རེག་གང་ངེས་པར་གྲོལ་གྱུར་དེ་ཉིད་སྙིང་བོར་དབྱར་སྐྱེས་གོས་ཅན་རབ་གནས་སྙེང་སྟོབས་ཆེ་ཞིང་རྫུ་འཕྲུལ་ཆེ་ལྡན་ཉི་མ་ཟླ་བ་གདན་དུ་བྱེད་ཅིང་དེ་ལ་འགྲན་འདོད་གདོང་མུན་ཅན་ཡང་ཀུན་རྨོངས་མུན་པ་གཏན་དུ་རྒྱངས་བསྲིངས་ཞབས་རྡུལ་འོད་རིས་རེག་པ་དང་འགྲོགས་ཨིནྡ་རྙིལ་གྱི་དབང་བྱེད་ཕུང་བོར་འཁྲུལ་བ་བརྒྱར་བསྐྱེད་ཐུབ་རྣམས་ཟད་པར་སྔོན་པོས་བསམ་གཏན་བདེ་ལ་ཉེར་འགོད་གང་ཡང་ཟླ་བ་རང་འདོད་ལ་གུས་ཆུ་ཤེལ་ཁྲི་གདན་གོ་སར་གནས་བྱེད་རྐང་འཐུང་ལ་ནི་ཡོངས་འདུ་བཞིན་དུ་གང་ཚེ་ཟླ་བ་གཉིས་པ་མེད་ཚེ་ཅོད་པཎ་རྒྱན་ལ་གཅིག་ཏུ་སྲིད་ལྡན་མགྲིན་སྔོན་སྤྱི་བོ་ཅོད་པཎ་རྗེས་འགྲོ་གདོང་གི་མེ་ལོང་ལེགས་བྱས་སྟོང་གི་འཁོར་ལོའི་རི་མོས་ཅི་ཡང་མཛེས་པའི་ཞབས་མཐིལ་བརྒྱ་འཕོས་སྲིད་པ་གསུམ་གྱི་མཆོད་རྟེན་ཟླ་མེད་གོ་འཕང་ལ་རེག་དེ་ཡི་རྗེས་སློབ་མདའ་ལང་བ་ཡང་དགའ་མ་དངས་དང་བཅས དཀའ་ཐུབ་བཟློག་མའང་དགའ་བ་ཡི།།
དགའ་སྟོན་རོལ་བ་རྣམ་པར་ཉམས་པས་མཁུར་ཚོས་ཟུང་དག་མཁུར་འཛུམ་གྱིས་དམན་ཡེ་ཤེས་སྐུ་གང་བྲག་གི་རི་བོར་འཁུ་བའི་སེམས་འཆང་བདག་པོ་ཁུར་ཆེན་ངལ་དུབ་འགོད་སླད་ཡང་ཡང་བསྒྲིན་བྱས་བཟོད་དཀའི་འཁུན་བུ་དྲན་ཤེས་ཕོ་ཉའི་དབུཊ་ཀྱི་འགྲོན་པའི་བུའིསྲིད་སྲིནབུའི་ཁ་ཆུ་ལྟ་བུར་རབ་རྒྱུ་སོར་མོའི་འདབ་ཕྲེང་གྱེན་དུ་འདར་ལྡན་ཞབས་མཐིལ་རེག་པའི་དགའ་བས་མྱོས་པས་རང་གི་ཡི་དམ་ལན་བརྒྱར་བསྐྱུད་གྱུར་གང་འདི་ཡིད་བྱེད་མི་དེ་དག་ཀྱང་ལས་ཀྱི་སེར་བུའི་གདུང་བ་ཀུན་འཕྲོག་ཨེ་མ་ཁྱོད་ཞབས་བསྟེན་ལ་སུ་ཞིག་རེངས་པར་མི་བགྱིད་གྲངས་མེད་བསྐལ་བར་སྲོག་གི་ཚོགས་ཟོགས་སོགས བྱེ་བ་བརྒྱ་ཡི་མགོན་པོ་ཁྱོད་མཚན་དུས་ཀྱི་འཁོར་ལོའི་སྒྲ་ཙམ་རྙེད་དཀའ་དེ་ཐོས་སྒྲ་འཛིན་འཛིན་པ་ངེས་པར་སྐལ་བ་བཟང་ཞེས་ཡིད་དགའི་བསམ་གཏན་གོམས་པ་མེད་པར་རང་བྱུང་ཉིད་ཐོབ་འདི་ཡིས་སྲིད་པའི་རྩེ་མོའི་ཏིང་འཛིན་ལན་གྲངས་སྟོང་དུ་མིག་རས་བཙའ་བྱེད་འཇིག་རྟེན་འདི་དང་གཞན་དང་མཐོ་རིས་ངེས་པར་ལེགས་པས་ལེགས་བྱས་མཐའ་དག་གཟུགས་གཅེག་ཉིད་དུ་ བགྱིད་པའི་རྡུལ་མཉམ་ཉིན་བྱེད་ཁུ་བས་བྲན་བྱས་ཨིནྡ་ནི་ལའི་རྡུལ་རེ་ལའང་རབ་དང་རྡུལ་བཙེགས་དབང་བོས་མཁའ་ཡི་ཁོགས་པ་ཁེངས་པ་འཛིན་པས་ཤེས་བྱ་ཀུན་འཇལ་དེ་དང་ལྷན་ཅིག་སྲིད་མཐར་ཟི་ལ་མཉམ་པར་འཇོག་ན་མགོན་པོ་ཁྱོད་སྐུ་ཡི་སྐུའིའགྲན་ཟླར་འགྱུར་བརསེམས།།
མི་འགྱུར་བདེ་ཆེན་སྟོང་ཉིད་ཆེ་ལ་སྲིད་མཐའི་བར་དུ་ཆུ་ལ་དག་བྱེད་ཞུགས་པ་གང་དེའི་སྟོང་གཟུགས་འཇའ་མཚོན་སྐུ་ཡི་རྣམ་རོལ་དགའ་མའི་འཁྱུད་ལྡན་དེ་ལྟའི་མཛེས་པ་ནམ་ཡང་མི་གཏོང་དོན་འདི་མགོན་ཁྱོད་དྲིན་ལས་རྣམ་རིག་ཚུལ་འདོས་དགྲ་བཅོམ་འཕགས་པ་ཁྱོད་རྣམས་ཡན་ལག་མཆོག་མྱོས་རྣམ་པ་ཐམས་ཅད་གསུང་གི་བང་མཛོད་མགྲིན་པ་ཁམས་གསུམ་མཛེས་བྱེད་ཡིད་འོང་ཞལ་རས་ཁྲོ་ཆགས་ཏིང་འཛེན་ཞི་བའི་རོལ་བས་བསྒྲུབས་པ་མེད་པར་སྣ་ཚོགས་ལས་བྱེད་ལྷ་མིའི་མིག་ཐོབ་བཅུ་གཉིས་ཟུང་ལྡན་ཕྱག་གིས་མཚོན་ཆས་མ་བཏབ་པར་ཡང་དགྲ་བོའི་སྡེ་འཇོམས་འབད་པ་མེད་པར་སྒྲུབ་པོའི་རེ་སྐོང་རྡོ་རྗེ་རིན་ཆེན་རྒྱན་གྱིས་རབ་ལྕི་གཙུག་ཏོར་ཟླ་བ་ནོར་བའི་རྡུལ་ནི་རྫོགས་པས་ཞབས་ཟུང་གཡས་བརྐྱངས་འཇོ་སྒེག་བཅོམ་ལྡན་འདས་ཁྱོད་རྒྱུད་དང་གྲོལ་རིག་རོ་གཅིག་ཞུགས་གང་སྟོང་གཟུགས་མཛེས་མ་སྣ་ཚོགས་ཡུམ་ནི་གསེར་འོད་སྟོང་འབར་ས་ལེ་སྦྲམ་དང་ཆུ་ཤེལ་རིན་རེན་མཏོན་ག་ཡིད་འཛིན་ལི་ཁྲིའི་ཞལ་གྱི་མཛེས་པ་ཀུན་བསྡུས་ཡབ་ཀྱི་མཆུ་སྒྲོས་རིགས་ཀྱི་སྦྱོར་བའི་ཙུབྷནི་དགྱིས་ཟུང་བཞིའི་ཕྱག་དང་གཡོན་བརྐྱངས་ཞབས་གཉིས་དཔའ་བོའི་བརྟན་པ་འཕྲོག་པས་སྦྱོར་མཁས་དྲི་མེད་ཐིག་ལེ་མི་འགྱུར་རོས་གང་ཏིང་འཛིན་བདུད་རྩིས་བདག་སྙིང་བུམ་བཟང་ཡོངས་གང་ཉིད་ཀྱིས་གྲོལ་གྱུར་ཅིག།།  ལྟ་བུ། 

ཚིག་ལྷུག་གི་སྡེབ་སྦྱོར་རགས་ཙམ་བཤད་པ།
རྐང་པའི་གཅོད་མཚམས་ངེས་མེད་པའི།  །
ཚིག་སྦྱོར་དེ་ནི་ལྷུག་པའི་ལུས།  །
རྐང་པས་གཅོད་མཚམས་རིང་ཐུང་ངེས་པར་མེད་པའི་ཚིག་སྦྱོར་དེ་ནི་ཚིག་ལྷུག་གི་སྡེབ་སྦྱོར་ཡིན།   འདི་ལ།   ཁ་རྩ་དགོས་གཏུགས་ཀྱིས་བེད་སྤྱོད་ཡོད་པའི་ལུགས་ཀྱིས་དབྱེ་བ་འགའ་ཞིག་ཕྱེས་ནས་འཆད་ན།   ༡ གདོད་མའི་ཚིག་ལྷུག  ༢ བསྒྱུར་རྩོམ་ཚིག་ལྷུག ༣ ངག་སྒྲོས་ཚིག་ལྷུག ༤  གཞུང་བྲིས་ཚིག་ལྷུག ༥ སྲོལ་རྒྱུན་གྱི་སྒྱུ་རྩལ་ཚིག་ལྷུག ༦ དེང་རབས་ཀྱི་སྒྱུ་རྩལ་ཚིག་ལྷུག ༧ སྒྲུང་རྩོམ་ཚིག་ལྷུག ༨ དཔྱད་རྩོམ་ཚིག་ལྷུག་དང་བརྒྱད་དོ།།

དང་པོ། གདོད་མའི་ཚིག་ལྷུག་ནི། གདོད་མའི་བོད་ཀྱི་སྤྱི་ཚོགས་ཁོར་ཡུག་ཁྲོད་དར་སྲོལ་བྱུང་བའི་ཚིག་སྒྲོས་ཡིག་ཐོག་ཏུ་ཕབ་པའི་མགོ་བཙུགས་པ་ནས་སྐད་གསར་བཅད་ཀྱིས་གཏན་འབེབས་མ་བྱས་བར་ཚིག་ལྷུག་རྩོམ་ཡིག་ཕལ་ཆེ་བ་རྣམས་ཡིན། དཔེར་མཚོན་ཙམ་བཀོད་ན། 
ཏུང་ཧོང་ཡིག་རྙིང་ལས། 
།་། བཙན་པོ་སྲོང་བཙན་སྒམ་པོའི་རིང་ལ། ཡབ་འབངས་ནྀའཁུས། ཡུམ་འབངས་ནྀ་ལོག གཉེན་ཞང་ཞུང་།མཛོ་སུམ་པ།། ཉག་ཉྀ། དགས་པོ།། རྐོང་པོ།། མྱང་པོ་ཀུན་ཀྱང་ལོག།། ཡབ་གནམ་རྀ་སློན་མཚན་དུག་བོན་ཏེ་བཀྲོངས་སོ།། སྲས་སྲོང་བརྩན་སྐུ་གཞོན་མ་ཕན་ཏེ།། གཟོད་མ་དཀུའ་བ་དང་། དུག་པ་རྣམས་རབས་བཆད་དོ།། དེ་འི་རྗེས་ལ། དེ་འྀ་མྱི་ལོག་ཀུན་འབངསུ་སླར་བཀུག་གོའ། འུང་གྀ་འོག་དུ་མྱང་མང་པོ་རྗེ་ཞང་སྣང་གྀས། སུམ་པ་མཐའ་དག་དམགིས་གདབ་མྱི་དགོས་པར། ལུག་རྟུག་གིས་སྒྱུ་ཕབ་སྟེ། ལྕེའྀ་ཐོར་ཐོ་ལ་བརྗོད་ནས། ཁྱྀམ་གྲངས་མ་ཤོར་པར་ཡོངས་ཀྱིས་འབངས་རྣལ་མར་བཀུག་གོ།། འུང་གྀ་འོག་དུ་བཙན་པོ་ཞབས་ཀྱིས་བཙུགས་སྟེ། བཟང་（བྱང་）ལམ་དུ་མ་བྱུང་མ་དྲངས་པར། རྒྱ་དང་འ་ཞས་དཔྱའ་གཙལ་（གཅལ）ལོ།། ཐོག་མ་འ་ཞ་དེ་ནས་འབངས་སུ་མངའ་འོ།། འུང་གྀ་འོག་དུ་བཙན་པོ་སྲོང་བརྩན་དང་། མང་པོ་རྗེ་ཞང་སྣང་རྗེས་འབངས་ཀྱི་བར་དུ། ཁྱུང་པོ་སྤུང་སད་ཀྱིས་འཕྲའ་མ་བཅུག་སྟེ། བཙན་པོ་ཞ་སྔར། ཞང་སྣང་གློ་བ་མྱི་འདྲྀང་དུ་ནི་འདྲིང་ཞེས་གསལ་（གསོལ）ཏོ།། ཞང་སྣང་ལ་བཙན་པོ་མྱི་བཀྱོན་དུ་བཀྱོན་ཞེས་བྱས་སོ།། འུང་ནས། ཞང་སྣང་གྀ་གློ་བ་ལ།། ཁྱུང་པོ་སྤུང་སད་བདག་དང་ཤག་རག་པོ་སྟེ། སྤུང་སད་ཟེར་བ་བདེན་སྙམ་ནས། བཙན་པོ་འི་བཀའ་བྱུང་ན་ཡང་། ན་（མ）ཞེས་བྱ་སྟེ། མཁར་སྤུར་བ་ཡང་བསྡིགས་སོ།། འུང་ནས་ཞང་སྣང་གི་བྲན། པ་ཚབ་གྱིམ་ཕོ་འཁུ་སྟེ། ཞང་སྣང་བརླག་གོ།། མཁར་སྡུར（སྤུར）བ་ཡང་བཤིག་གོ།། འུང་གི་འི་འོག་དུ།། ཁྱུང་པོ་སྤུང་སད་ཟུ་ཙེས།། མྱང་ཞང་སྣང་བཙན་པོ་ལ་གློ་བ་རིངས་པ། ཟུ་ཙེ་ས་དཀུའ་བེལ་ཏེ། ཞང་སྣང་བཀུམ་སྟེ།། ཟུ་ཙེ་གློ་བ་ཉེ་འོ།། བཙན་པོའི་བློན་པོའི་ནང་ན།། ཁྱུང་པོ་སྤུང་སད་ཟུ་ཙེ་ལས་གློ་བ་ཉེ་བ་སྔོན་ཆད་མ་བྱུང་ངོ་།།
 ཞེས་གསལ་བ་ལྟར་རོ།།དེའི་དོན་གོ་བདེར་གཏོང་ན། སྲོང་བཙན་སྒམ་པོའི་ཡབ་གནམ་རུ་སྲོང་བཙན་གྱི་སྐབས་ཡབ་ཀྱི་རིགས་གཏོགས་ཀྱི་འབངས་རྣམས་ཀྱིས་དཔོན་སར་རྩོད་ནས་ཕན་ཚུན་འགྲན་བསྡུར་གྱིས་ནང་འཛིན་བྱེད། ཡུམ་གྱི་ཕྱོགས་གཏོགས་ཚོ་ནི་ངོ་ལོག ཞང་ཞུང་དང་སུམ་པ། ཉོང་ལོང་ཀོང་དྭགས་པོ་རྣམས་ཀྱང་ངོ་ལོག །ཡབ་གནམ་རུ་སྲོང་བཙན་ལ་དུག་བཏང་ནས་བཀྲོངས།  སྲོང་བཙན་སྐུ་ན་གཞོན་ནའང་ཡབ་ཀྱི་རྒྱལ་སྲིད་ལ་འཁོད་དེ། རང་གི་མ་འབྲུ་མ་བཟའ་ཐོད་ཀར་གྱིས་རྒྱལ་སྲིད་ཀྱི་རམ་འདེགས་བྱས། ཡབ་ལ་དུག་བཏང་མཁན་ཚོ་བསད་དེ་མི་རབས་བཅད། ཡབ་དུས་ཀྱི་འབངས་སུ་གཏོགས་པ་ཚོ་འབངས་སུ་བཀུག །དེ་རྗེས་བློན་མང་པོ་རྗེས་དམག་བྱེད་མ་དགོས་པར། སུམ་པ་མཐའ་དག་འབངས་སུ་བསྡུས། དེ་རྗེས་བཙན་པོ་སྐུ་དངོས་བྱང་ལམ་ནས་ཕེབས་ཏེ་རྒྱ་དང་འ་ཞ་རྣམས་དཔྱ་ཁྲལ་འཇལ་དགོས་པ་བཟོས། འ་ཞ་བོད་ཀྱི་མངའ་འབངས་གྱུར་པའི་མགོ་ཡང་དེ་ནས་ཡིན། དེ་རྗེས་བཙན་པོ་སྲོང་བཙན་དང་བློན་མང་པོ་རྗེ་ཞང་སྣང་གཉིས་ཀྱི་བར་དུ་ཁྱུང་པོ་སྤུང་སད་ཀྱིས་དཀྲུགས་ཤིང་བརྒྱབ་ནས། བཙན་པོ་ཞང་སྣང་ངོ་ལོག་རྩིས་ཡོད་ཚུལ་དང་། ཞང་སྣང་ལ་བཙན་པོས་དོན་མེད་བཀའ་བཀྱོན་ཕབ་རྩིས་ཡོད་རབས་བཤད་པས། ཞང་སྣང་གིས་ཁྱུང་པོ་སྤུང་་སད་རང་གི་གྲོགས་པོ་ནང་ཚགས་ཡིན་པས་སྐྱག་རྫུན་མིན་ཤག་བྱས་ནས། བཙན་པོས་ཕོ་བྲང་དུ་བཀའ་བགུགས་བྱས་ནའང་ན་རྫུན་བཏབ་ནས་མ་སོང་བར་མཁར་དུ་བསྡད་པས། བཙན་པོས་ཁྱུང་པོ་སྤུང་སད་ཀྱིས་ཟེར་བ་དེ་བདེན་པ་རེད་འདུག་དགོངས་ཏེ། ཞང་སྣང་གི་གཡོག་པོ་པ་ཚབ་གྱིམ་ཕོ་བསླུས་ནས་ཞང་སྣང་གྱི་སྲིད་བརླགས་མཁར་སྤུར་པ་ཡང་བཤིགས། དེ་རྗེས་ཁྱུང་པོ་སྤུང་སད་ཀྱིས་ཞང་སྣང་བཙན་པོ་ལ་ངོ་ལོག་ཚུལ་བསྙད་ནས་བསད། ཁྱུང་པོ་སྤུང་སད་བཙན་པོས་ཞང་སྣང་གི་ཚབ་ཏུ་ནང་བློན་གཙོ་བོར་བསྐོ་བཞག་བྱས། བློན་པོའི་ནང་ནས་སྤུང་སད་ལས་བློ་ཉེ་བ་མ་བྱུང་ཞེས་པའོ༎
ཏུན་ཧོང་གཏེར་ཡིག་ཅེས་པ་ནི། སྤྱི་ལོ ༡༨༩༩ ལོར་ཀན་སུའུ་ཞིང་ཆེན་གྱི་ཏུན་ཧོང་བྲག་ཕུག་ནས་ཕྱུང་བའི་གནའ་བོའི་ཡི་གེ་རྣམས་ལ་ཟེར། དེའི་ཁྲོད་ན་རྒྱ་ཡིག་ལས་གཞན་ད་དུང་གནའ་རབས་ཀྱི་མི་རིགས་གཞན་པའི་ཡི་གེའང་མི་ཉུང་བ་ཞིག་ཡོད་ཅིང་། མང་ཆེ་བ་ནི་སྤུར་རྒྱལ་བོད་ཀྱི་ཡིག་ཆ་ཡིན་པས་ཡིག་ཆ་དེ་དག་གི་ནང་དུ་གནའ་རབས་བོད་མི་རིགས་ཀྱི་སྤྱི་ཚོགས་དང་། རིག་གནས། དམག་དོན་སོགས་ཀྱི་གནས་ཚུལ་ཞིབ་ཏུ་བཀོད་ཡོད་པས་དེ་དག་གི་ཐད་ལ་རྟོག་དཔྱོད་བྱེད་པར་ལོ་རྒྱུས་ཀྱི་རིན་ཐང་ཧ་ཅང་ཆེན་པོ་ལྡན། ཡིན་ནའང་དེ་དག་ལས་མང་ཆེ་བ་ཞིག་སྤྱི་ལོ ༡༩༠༧ ནས ༡༩༠༨ ལོའི་བར་དབྱིན་ཇི་རྒྱལ་ཁབ་ཀྱི་སི་ཐན་དབྱིན་དང་ཧྥ་རན་སི་རྒྱལ་ཁབ་ཀྱི་པོ་ཞི་ཧོ་གཉིས་ཀྱིས་རང་རང་གི་རྒྱལ་ཁབ་ལ་དབོར་འདྲེན་བྱས།  སྤྱི་ལོ་ ༡༩༤༨ ལོར་ཧྥ་རན་སིའི་རྒྱལ་ས་པ་རེ་སི་ནས་ཡིག་ཆ་དེ་དག་ལས་ཆ་ཤས་འགའ་ནང་སར་རག་པ་དེ་ནས་མགོ་བཙུགས་ཏེ། ད་ཆར་ཏུན་ཧོང་ཡིག་རྙིང་ཕལ་ཆེ་བ་ཞིག་གི་འདྲ་བཤུས་རྣམས་ཕྱིར་རག་ཟིན་ཅིང་། མུ་མཐུད་ནང་ས་ནས་དཔེ་སྐྲུན་ཞུས་དང་ཞུ་བཞིན་པ་ཡིན། 
ཏུན་ཧོང་གཏེར་ཡིག་གི་ནང་ཚན། དོན་ཆེན་གནད་བསྡུས་ཀྱི་ལོ་ཚིགས་ལས། 
……བཙན་མོ་：མུན་ཆང་：ཀོང་ཅོ། མགར་སྟོང་རྩན་ཡུལ་ཟུང་གྱིས་སྤྱན་དྲངསྟེ་བོད་ཡུལ་དུ་གཤེགསོ།  བལ་བོ་ཡུ་སྣ་ཀུག་ཏི་བཀུམ། ན་རི་བ་བ་རྒྱལ་ཕོར་བཆུག། གནག་ནད་ཆན་﹙ཆེན﹚པོ་བྱུང་། །།དེ་ནས་ལོ་གསུམ་ན། བཙན་པོ་ཁྲི་སྲོང་རྩན་གྱི་རིང་ལའ། ལི་སྙ་ཤུར་བརླག་སྟེ་ཞང་ཞུང་ཐམས་ཅད་འབངས་སུ་བཀུག་སྟེ་མངའོ།། །།དེ་ནས་ལོ་དྲུག་ནའ། བཙན་པོ་ཁྲི་སྲོང་རྩན་དགུང་དུ་གཤེགསོ། །བཙན་མོ་མུང་ཅང་ཀོང་ཅོ་དང་དགུང་ལོ་གསུམ་བཤོས་སོ།། ཁྱིའི་ལོ་ལ་བབ་སྟེ།བཙན་པོ་མྱེས་ཁྲི་སྲོང་རྩན་གྱི་སྤུར་ཕྱིང་བའི་རིང་ཁང་ནའ་རིང་མཁྱུད་ཆིང་བཞུག་སྟེ། བཙན་པོ་སྦོན་ཁྲི་མང་སློན་མང་རྩན་མེར་ཀེ་ན་བཞུགས་པར་ལོ་གཅིག ཕགི་ལོ་ལ་བབ་སྟེ། བཙན་པོ་ཉེན་ཀར་ན་བཞུགས་ཤིང་། ཕྱིང་བར། བཙན་ཕོ་མྱེས་ཁྲི་སྲོང་རྩན་གྱི་མདའང་བཏང་བར་ལོ་གཅིག བྱི་བའི་ལོ་ལ་བབ་སྟེ། བཙན་པོ་ཉེན་ཀར་ན་བཞུགས་ཤིང་། བློན་ཆེ་སྟོང་རྩན་གྱིས་གློ་བོ་དང་རྩང་རྷྱའ་བཀུག་ཕར་ལོ་གཅིག གླང་གི་ལོ་ལ་བབ་སྟེའ། བཙན་པོ་ཉེན་ཀར་ན་བཞུགས་ཤིང་། བློན་ཆེ་སྟོང་རྩན་གྱིས། གཡུག་ཏུ་གནག་ལིངས་བཏབ། ད་རྒྱལ་མང་པོ་རྗེས་ཞིང་གྱི་ཕྱིང་རིལ་བགྱིས། ར་སང་རྗེའི་བློན་རིང་སྟག་རྷྱ་དང་ཞིང་གྱི་ཚོང་ཆེན་དབྱརད། ཞང་ཞུང་ཡུལ་གྱི་མངན་དུ་སྤུག་གྱིམ་རྩན་རྨ་ཆུང་བཆུག མདོ་སྨདུ་ཀམ་ཁྲི་བཟང་བྱེ་འདའ་ཐོང་མྱིས་བཀུམ་སྟེ་ཤ་གཉེརད་ཕར་ལོ་གཆིག། སྟགི་ལོ་ལ་བབ་སྟེ། བཙན་ཕོ་མེར་ཁེ་ནའ་བཞུགས་ཤྀང་། བློན་ཆེ་སྟོང་རྩན་གྱིས། མོང་པུ་སྲལ་མཛོད་དུའ་བསྡུསྟེ། རྒོད་གཡུང་དབྱེ་ཤིང་། མཁོ་ཤམ་ཆེན་ཕོ་བགྱི་བའི་རྩིས་མགོ་བགྱི་བར་ལོ་གཆིག ཡོས་བུའི་ལོ་ལ་བབ་སྟེ། བཙན་པོ་མེར་ཁེ་ན་བཞུགས་ཤིང་། བློན་ཆེ་སྟོང་རྩན་གྱིས། འགོར་ཏིར། བཀའ། གྲིམས་གྱི་ཡི་གེ་བྲིས་ཕར་ལོ་གཆིག ། 
ལྟ་བུ་སྟེ། གོ་བདེ་རུ་གཏོང་ན། ……བཙུན་མོ་ཝུན་ཤིང་ཀོང་ཅོ། མགར་སྟོང་བཙན་ཡུལ་ཟུང་གིས་ཁྲང་ཨན་ནས་སྤྱན་དྲངས་ཏེ་(ལྕགས་གླང༌སྤྱི་ལོ   641)བོད་ཡུལ་དུ་གཤེགས།  བལ་ཡུལ་རྒྱལ་པོ་ཛིཥྞུ་ཀཱིརྟི་བསད། ན་ར་དེ་བ་རྒྱལ་པོར་བསྐོས།  ཕྱུགས་ནད་ཆེན་པོ་བྱུང་། དེ་ནས་ལོ་གསུམ་(སྤྱི་ལོ་ 644) ན། བཙན་པོ་སྲོང་བཙན་གྱིས་ཞང་ཞུང་རྒྱལ་པོ་ལི་སྙ་ཤུར་བརླག་སྟེ་ཞང་ཞུང་ཐམས་ཅད་འབངས་སུ་བཀུག །དེ་ནས་ལོ་དྲུག་(ཁྱི་ལོ་སྤྱི་ལོ་ 650 )ན། བཙན་པོ་ཁྲི་སྲོང་བཙན་སྐུ་གཤེགས། བཙན་པོ་ཉིད་བཙུན་མོ་ཝུན་ཤིང་ཀོང་ཅོ་དང་ལོ་གསུམ་(647-650)རིང་ལྷན་དུ་བཤོས། ཁྱི་(སྤྱི་ལོ་ 650 )ལོར་སྲོང་བཙན་གྱི་སྐུ་ཕུང་ཕོ་བྲང་ཕྱིང་དབར་སྟག་རྩེར་གསང་རྒྱ་བྱས་ནས་བཞག ཚ་བོ་མང་སྲོང་མང་བཙན་མེར་ཀེ་དབུ་རུ་ན་བཞུགས་པར་ལོ་གཅིག། ཕག་(651)ལོར་བཙན་པོ་མང་སྲོང་ཉེན་ཀ་འཕན་པོའི་ཤར་ཕྱོགས་ན་བཞུགས། ཕོ་བྲང་ཕྱི་དབར་སྟག་རྩེར་མེས་པོ་སྲོང་བཙན་གྲོངས་པ་ཕྱིར་བསྒྲག་གིས་འདས་མཆོད་བཏང་བར་ལོ་གཅིག །བྱི་(652)ལོར་བཙན་པོ་མང་སྲོང་ཉེན་ཀར་ན་བཞུགས། བློན་ཆེན་འགར་སྟོང་བཙན་གྱིས། བལ་བོད་ས་མཚམས་ཀྱི་གློ་བོ་དང་། གཙང་ [ད་ལྟའི་བལ་པོའི་ཁུལ་གྱི་རྒྱལ་ཕྲན་ཞིག] གི་རྒྱལ་པོ་དབང་དུ་བསྡུས་པར་ལོ་གཅིག། གླང་(653)ལོར་བཙན་པོ་མང་སྲོང་ཉེན་ཀར་ན་བཞུགས། བློན་ཆེན་མགར་སྟོང་བཙན་གྱིས། མྱང་པོའི་ཁུལ་ནས་འབྲོག་པའི་ཤ་ཁྲལ་བསྡུས། བློན་ད་རྒྱལ་མང་པོ་རྗེས་ཞིང་པའི་འབྲུ་ཁྲལ་བསྡུས། ཞང་ཞུང་ཡུལ་གྱི་དཔལ་འབྱོར་བློན་ཆེན་དུ་སྤུག་གྱིམ་བཙན་རྨ་ཆུང་བསྐོ་བཞག་བྱས། མདོ་སྨད་དུ་ཀམ་ཁྲི་བཟང་ར་འདའ་བས་བཀྲོང་པའི་དགྲ་ཤ་ལེན་པར་ལོ་གཅིག །ཅེས་པའི་དོན་ནོ། །དེ་ལྟར་གནའ་བོའི་དཔེ་རྙིང་དེ་དག་གི་སྡེབ་སྦྱོར་གྱི་འགྲོས་དང་བརྗོད་དོན་གྱི་ཁོག །བརྡ་རྙིང་གི་འབྲུ་རེ་རེ་བཞིན་ཤེས་ཐབས་བྱེད་དགོས། 
བོད་བཙན་པོའི་རྒྱལ་རབས་བྱུང་རིམ་ཐད། ཏུན་ཧོང་ཡིག་རྙིང་ལས། ལྡེ་ཉག་ཁྲི་བཙན་པོ་དང༌། གནམ་མུག་མུག་བཤོས་པ་འྀ་སྲས།  མུ་ཁྲི་བཙན་པོ། མུ་ཁྲི་བཙན་པོ་དང་ས་དྀང་དིང་དུ་བཤོས་པ་འྀ་སྲས། དྀང་ཁྲི་བཙན་པོ། དིང་ཁྲ་བཙན་པོ་དང༌། སོ་ཐམ་ཐམ་དུ་བཤོས་པ་འྀ་སྲས། སོ་ཁྲི་བཙན་པོ། སོ་ཁྲི་བཙན་པོ་འི་སྲས། དེ་ཁྲི་བཙན་པོ། དེ་ཁྲི་བཙན་པོ་འི་སྲས། ཁྲི་སྤེ་བཙན་པོ། འདྀ་ཡན་ཆད་འདྲའ་སྟེ། སྲས་ཆྀབས་ཀ་ཐུབ་པ། ཡབ་དགུང་དུ་གཤེགས་སོ། །ཁྲི་སྤེ་བཙན་པོ་འི་སྲས། དྲྀ་གུམ་བཙན་པོ། དྲྀ་གུམ་བཙན་པོ་འི་སྲས། སྤུ་དེ་གུང་རྒྱལ་གནམ་ལ་དྲི་བདུན། ས་ལེ་ལེགས་དྲུག་བཤོས་ན། སྤུ་དེ་གུང་རྒྱལ་གྲོངས་ན། གྲང་མོ་གནམ་གསེར་བརྩིག །གསེར་བརྩྀག་གྀ་སྲས། ཐོ་ལེག་བཙན་པོ། །ཐོ་ལེག་བཙན་པོ་འྀ་སྲས། །ཤོ་ལེགས་བཙན་པོ། ཤོ་ལེགས་བཙན་པོ་འི་སྲས། །གོ་རུ་ལེགས་བཙན་པོ། གོ་རུ་ལེགས་བཙན་པོ་འི་སྲས། །འབྲོང་ཞི་ལེགས་བཙན་པོ། འབྲོང་ཞི་ལེགས་བཙན་པོ་འི་སྲས། ཐི་ཤོ་ལེགས་བཙན་པོའ། ཐྀ་ཤོ་ལེགས་གི་སྲས། ཨི་ཤོ་ལེག་བཙན་པོ། །ཨི་ཤོ་ལེག་གྀ་སྲས། ཟྭ་གནམ་ཟྀན་ཏེ། ཟྭ་གནམ་ཟྀན་ཏེ་འི་སྲས། ལྡེ་པྲུལ་བོ་གནམ་གཞུང་བཙན། གནམ་གཞུང་བརྩན་གྱྀ་སྲས། །ལྡེ་གོལ། ལྡེ་གོལ་གྱི་སྲས། གནམ་ལྡེ་རྣོལ་ནམ། གནམ་ལྡེ་རྣོལ་ནམ་གྱྀ་སྲས། བསེའ་རྣོལ་པོ། བསེ་རྣོལ་པོ་འི་སྲས། ལྡེ་རྒྱལ་པོ། ལྡེ་རྒྱལ་པོ་འི་སྲས། རྒྱལ་སྲྀན་བརྩན། རྒྱལ་སྲིན་བརྩན་གྱྀ་སྲས། རྒྱལ་ཏོ་རེ་ལོངས་བརྩན། རྒྱལ་ཏོ་རེ་ལོངས་བརྩན་གྱི་སྲས་ཁྲི་བརྩན་ནམ། །ཁྲྀ་བརྩན་ནམ་གྱི་སྲས། །ཁྲི་སྒྲ་སྦུང་བརྩན། ཁྲྀ་སྒྲ་སྤུང་བརྩན་སྲས། ཁྲྀ་ཐོག་བརྩན། ཁྲི་ཐོག་བརྩན་དང༌། རུ་ཡོང་ཟ་སྟོང་རྒྱལ་མཚོ་མར་བཤོས་པ་འྀ་སྲས། ལྷ་ཐོ་དོ་སྙ་བརྩན། ལྷ་ཐོ་དོ་སྙ་བརྩན་དང༌། གནོའ་ཟ་མང་མོ་རྗེ་ཇི་དགོས་སུ་བཤོས་པ་འྀ་སྲས། །ཁྲྀ་སྙ་ཟུང་བརྩན། ཁྲི་སྙ་ཟུང་བརྩན་དང༌། འབྲོའ་ཟ་དུང་པྱང་བཞེར་དུ་བཤོས་པ་འྀ་སྲས། འབྲོ་མཉེན་ལྡེ་རུ། འབྲོའ་མཉེན་ལྡེ་རུ་དང༌། མཆིམས་ཟ་ཀླུ་རྒྱལ་ངན་མོ་མཚོར་བཤོས་པ་འྀ་སྲས། སྟག་བུ་སྙ་གཟིགས། སྟག་བུ་སྙ་གཟིགས་དྔ། འོལ་གོད་ཟ་སྟོང་བཙུན་འབྲོ་གར་བཤོས་པ་འྀ་སྲས། སློན་བཙན་རླུང་ནམ། སློན་བཙན་རླུང་ནམ་དང༌། ཚེས་པོང་ཟ་འབྲིང་མ་ཐོག་དགོས་སུ་བཤོས་པ་འྀ་སྲས། །སྲོང་ལྡེ་བརྩན། སྲོང་ལྡེ་བརྩན་དང༌། མོང་ཟ་ཁྲྀ་མོ་མཉེན་ལྡོང་སྟེ་དུ་བཤོས་པ་འྀ་སྲས། གུང་སྲོང་གུང་རྩན། གུང་སྲོང་གུང་རྩན་དང༌། ཁོན་ཅོ་མང་མོ་རྗེ་ཁྲི་སྐར་དུ་བཤོས་པའྀ་སྲས། །མང་སློན་མང་རྩན། མང་སློན་མང་རྩན་དང༌། འབྲོའ་ཟ་ཁྲི་མ་ལོད། བྲྀ་སྟེང་དུ་བཤོས་པ་འྀ་སྲས། འདུས་སྲོང་མང་པོ་རྗེ། འདུས་སྲོང་མང་པོ་རྗེ་དང༌། མཆིམས་ཟ་བཙན་མ་ཐོག། ཐོག་སྟེང་དུ་བཤོས་པ་འྀ་སྲས། །ཁྲྀ་ལྡེ་གཙུག་བརྩན། ཁྲི་ལྡེ་གཙུག་བརྩན་དང༌། སྣ་ནམ་ཟའ་མང་མོ་རྗེ་བཞྀ་སྟེང་དུ་བཤོས་པ་འི་སྲས། ཁྲི་སྲོང་ལྡེ་བརྩན། ཁྲི་སྲོང་ལྡེ་བརྩན་དང༌། ཚེས་པང་ཟ་རྨ་རྒྱལ་ལྡོང་སྐར་དུ་བཤོས་པ་འྀ་སྲས། མུ་ནེ་བརྩན་དང༌། ལྡེ་སྲོང་བརྩན། མུ་བརྩན་གདུང་ཆད་ནས། ལྡེ་སྲོང་བརྩན་དང༌། འབྲོ་ཟ་ལྷ་རྒྱལ་མང་པོ་རྗེར་བཤོས་པ་འྀ་སྲས། ཁྲྀ་གཙུག་ལྡེ་བརྩན་དང༌། འུ་འྀ་དུམ་བརྟན།  
ལྟ་བུ་བཙན་པོའི་རྒྱལ་རབས་རིམ་བྱུང་གི་མཚན་དང་ཡབ་ཡུམ་བཅས་པ་གསལ་བའི་ཡིག་ཆ་འདི་དག་གི་ཚིག་ལྷུག་སྡེབ་སྦྱོར་གྱི་འགྲོས་དང་། བརྗོད་དོན་གྱི་ཁོག །མིང་ཚིག་གི་བརྡ་རྙིང་དག་ལའང་དོ་སྣང་གནང་དགོས། གཞན་ཡང་སྐབས་དེ་དག་ཏུ་བྲིས་པའི་གཡུང་དྲུང་བོན་གྱི་ཚིག་ལྷུག་གསུང་རབ་ཀུན་སྡེ་ཚན་འདིའི་ནང་དུ་འདུ་བར་སྙམ།
གཉིས་པ། བསྒྱུར་རྩོམ་ཚིག་ལྷུག་ནི། སྐད་གསར་བཅད་ཀྱིས་གཏན་ལ་ཕབ་ནས་ཐ་སྙད་གཅིག་གྱུར་གྱི་སྒྲོམ་གཞི་ངེས་ཅན་བསླངས་ནས་གསུང་རབ་བོད་བསྒྱུར་དང་དེ་དོན་བོད་འགྲེལ་གྱི་ལྷུག་རྩོམ་རྣམས་ཡིན་ཆོག་སྙམ། དཔེ་མཚན་འགོད་ན། 
འདུལ་བ་ལུང་གཞི་ལས། ཚུར་ཤོག་གིས་བསྙེན་པར་རྫོགས་ཚུལ་བཤད་པའི་སྐབས། དེའི་ཚེ་ཉེ་རྒྱལ་དང་པང་ནས་སྐྱེས་གཉིས་གདུལ་བའི་དུས་ལ་བབ་ཅིང༌། སྟོན་པས་འདུལ་ལམ་ཉན་ཐོས་ཀྱིས་འདུལ་ན། ཉན་ཐོས་ཀྱིས་འདུལ། རྫུ་འཕྲུལ་གྱིས་འདུལ་ལམ། སྤྱོད་ལམ་གྱིས་འདུལ་དགོངས་པ་ན། སྤྱོད་ལམ་གྱིས་འདུལ་བར་དགོངས། སྤྱོད་ལམ་གྱིས་འདུལ་བ་དེ་ལ་ཚེ་དང་ལྡན་པ་རྟ་ཐུལ་གཏོང་བར་མཛད་དེ། དེའི་སྤྱོད་ལམ་གྱིས་ལྷ་དང་མིའི་ཡིད་སྡུད་པར་བྱེད་པའི་ཕྱིར་རོ། །དེ་ནས་བཅོམ་ལྡན་འདས་ཀྱིས་བཀའ་སྩལ་པ། རྟ་ཐུལ། ཁྱོད་ཀྱིས་ཉེ་རྒྱལ་དང་པང་ནས་སྐྱེས་ལ་སོམས་ཤིག རྟ་ཐུལ་ནི་བཅོམ་ལྡན་འདས་ཀྱི་བཀའ་ལ་ལྷག་པར་བྱ་བ་བྱེད་པ་ཡིན་པས་ཞབས་གཉིས་ལ་ཕྱག་བཙལ་ནས་སོང་ངོ༌། །དེ་ནས་རྟ་ཐུལ་གྱི། སྔ་དྲོ་ཤམ་ཐབས་བགོས། སྣམ་སྦྱར་དང༌། ཆོས་གོས་དང༌། ལྷུང་བཟེད་ཐོགས་པ་མཛེས་པས་རྒྱལ་པོའི་ཁབ་ཏུ་བསོད་སྙོམས་ལ་བཞུགས་སོ། དེའི་ཚེ་ཉེ་རྒྱལ་གྱིས་རྟ་ཐུལ་ཐག་རིང་པོ་ནས་མཐོང་སྟེ། རབ་ཏུ་བྱུང་བ་འདིའི་སྤྱོད་ལམ་ལྟ་བུ་ནི་བདག་གིས་སོྔན་ཆད་མ་མཐོང་བས། དེའི་གན་དུ་སོང་ནས། ཁྱོད་ཀྱི་སྟོན་པ་གང༌། གང་གི་ཕྱིར་རབ་ཏུ་བྱུང༌། །སུའི་ཆོས་ལ་དགའ་ཞེས་དྲིའོ་སྙམ་སྟེ་དེ་ལྟར་དྲིས་པ་དང༌། ཤཱཀྱའི་རིགས་ལས་རབ་ཏུ་བྱུང་ནས་སངས་རྒྱས་པ་དེ་བདག་གི་སྟོན་པ། དེའི་ཕྱིར་རབ་ཏུ་བྱུང༌། དེའི་ཆོས་ལ་དགའ་འོ། །དགེ་སློང༌། ཆོས་དེ་སྟོན་ཅིག ཁོ་བོ་ན་གཞོན་ཞིང་རབ་ཏུ་བྱུང་བ་གསར་བས། དེའི་བསྟན་པ་རྒྱ་ཆེར་བསྟན་མི་ནུས་ཀྱིས། དོན་བསྟན་པར་བྱའོ། དགེ་སློང༌། ཁོ་བོ་ལ་ནི་དོན་དགོས་ཀྱིས། དོན་མང་ཡང་རུང༌། ཉུང་ཡང་རུང་སྟོན་ཅིག རྟ་ཐུལ་གྱིས་སྨྲས་པ། ཆོས་རྣམས་གང་དག་རྒྱུ་ལས་བྱུང་བ་དང༌། །དེ་ཡི་རྒྱུ་དང་དེ་འགོག་གང་ཡིན་པའང༌། །དེ་བཞིན་གཤེགས་པ་ཉིད་ཀྱིས་བཀའ་སྩལ་ཏེ། །དེ་སྐད་གསུངས་པའི་ཚུལ་ཅན་དགེ་སྦྱོང་ཆེ། །ཆོས་ཀྱི་རྣམ་གྲངས་འདི་བཤད་པ་ན། ཉེ་རྒྱལ་ཆོས་རྣམས་ལ་ཆོས་ཀྱི་མིག་རྡུལ་མེད་ཅིང་དྲི་མ་དང་བྲལ་བ་སྐྱེས་སོ། །དེ་ནས་ཉེ་རྒྱལ་ཆོས་མཐོང་བ་དང༌། ཆོས་ཐོས་པ་དང༌། ཆོས་རིག་པ་དང༌། ཆོས་ཀྱི་གཏིང་སླེབ་པ་དང༌། སོམ་ཉི་དང་ཐེ་ཚོམ་ལས་བརྒལ་བ་དང༌། གཞན་གྱི་དྲིང་མི་འཇོག་པ་དང༌། གཞན་གྱིས་མི་བཀྲི་བ་དང༌། སྟོན་པའི་བསྟན་པའི་ཆོས་རྣམས་ལ་མི་འཇིགས་པ་ཐོབ་ནས་སྨྲས་པ། སྐྱོབ་པ་རྣམས་ཀྱི་ཆོས་འདི་ཡིན། བསྐལ་མང་བྱེ་བ་ཁྲག་ཁྲིག་ཏུ། སྔོན་ཆད་མ་མཐོང་མ་ཐོས་པ། འཆི་མེད་མྱ་ངན་མེད་པ་ཡི། གོ་འཕང་འདི་ལ་རྗེས་སུ་རྟོགས། བཅོམ་ལྡན་འདས་དེ་ད་ལྟ་གང་ན་བཞུགས། རྒྱལ་པོའི་ཁབ་འོད་མའི་ཚལ་ནའོ། དེ་ཡི་རང་སྟེ། རྟ་ཐུལ་ལ་ཕྱག་འཚལ། སྐོར་བ་བྱས་ནས། པང་ནས་སྐྱེས་ཅན་སོང་བ་དང༌། དེས་ཐག་རིང་པོ་ནས་འོང་བ་མཐོང་སྟེ། ཁྱོད་ཀྱི་དབང་པོ་རྣམས་དྭངས། བཞིན་གྱི་མདོག་ཡོངས་སུ་དག པགས་པའི་མདོག་ཤིན་ཏུ་དཀར་ན། ཁྱོད་ཀྱིས་བདུད་རྩི་རྙེད་དམ། རྙེད་དོ། ཆོས་དེ་སྟོན་ཅིག སྔར་གྱི་ཚིགས་བཅད་བརྗོད་པས། ད་དུང་ལན་ཅིག་བརྗོད་ཅིག ཡང་ལན་ཅིག་བརྗོད་པས། དེས་ཀྱང་བདེན་པ་མཐོང་ནས། སྔར་བཞིན་ཆེད་དུ་བརྗོད་དེ། བཅོམ་ལྡན་འདས་དེ་ད་ལྟ་གང་ན་བཞུགས། འོད་མའི་ཚལ་ནའོ། །ཚུར་ཤོག དེའི་སྤྱན་སྔར་ཚངས་པར་སྤྱད་པར་བྱའོ། །ཚེ་དང་ལྡན་པ། ཇི་འཁོར་ལ་བལྟ་བར་བྱ་སྟེ། བདག་ཅག་ལྟ་བུ་གྲགས་པ་དང་ལྡན་པས་འཁོར་ལ་ལྟ་བ་ནི་ལེགས་པ་ཡིན་ནོ། །དེ་ནས་དེ་གཉིས་ཀྱིས་བྲམ་ཟེའི་ཁྱེའུ་རྣམས་ལ་སྨྲས་པ། ཁོ་བོ་ཅག་གཉིས་ནི་བཅོམ་ལྡན་འདས་ཀྱི་སྤྱན་སྔར་ཚངས་པར་སྤྱོད་ན། ཁྱེད་རྣམས་ཅི་བྱེད། མཁན་པོ་གཉིས། བདག་ཅག་ཅི་འཚལ་བ་ཐམས་ཅད་ཁྱེད་གཉིས་ལ་བརྟེན་པ་ལགས་པས། བདག་ཅག་ཀྱང་ཁྱེད་གཉིས་ཀྱི་རྗེས་སུ་རབ་ཏུ་འབྱུང་བར་བགྱིའོ། །ཁྱེའུ་དག ད་དེའི་དུས་ལ་བབ་པར་ཤེས་པར་གྱིས་ཤིག དེ་ནས་དེ་གཉིས་འཁོར་ལྔ་བརྒྱ་དང་བཅས་འོད་མའི་ཚལ་དུ་སོང་བ་དང༌། རྟ་ཐུལ་ཤིང་དྲུང་ཞིག་ན་འདུག་པ་མཐོང་ནས། ཉེ་རྒྱལ་གྱིས་པང་ནས་སྐྱེས་ལ་སྨྲས་པ། དང་པོར་བཅོམ་ལྡན་འདས་ལ་ཕྱག་བྱའམ། གང་ལས་ཆོས་ཐོས་པ་དེ་ལ་ཕྱག་བྱ། དང་པོ་ཆོས་ཐོས་པ་དེ་ལ་ཕྱག་བྱའོ། དེ་གཉིས་རྟ་ཐུལ་གྱི་གན་དུ་སོང་སྟེ། ཕྱག་བཙལ་བ་དང༌། བྲམ་ཟེ་ཟླ་བ་ལ་དགའ་བ་ཞིག་ཀྱང་ཟླ་བ་ལ་ཕྱག་བྱེད་དོ། བཅོམ་ལྡན་འདས་ཀྱིས། རྒན་པ་དང་ནི་གཞོན་པའང་རུང༌། །གང་ལས་ཆོས་ནི་རྣམ་ཤེས་པ། །དེ་ལ་གུས་པར་ཕྱག་བྱ་སྟེ། །ཟླ་བ་ཚེས་ལ་ཇི་བཞིན་ནོ། །དེ་ནས་དེ་གཉིས་བཅོམ་ལྡན་འདས་ཀྱི་དྲུང་དུ་སོང་བ་དང༌། བཅོམ་ལྡན་འདས་ཀྱིས་རྒྱང་རིང་པོ་ནས་དེ་གཉིས་གཟིགས་ཏེ་བཀའ་སྩལ་པ། དགེ་སློང་དག ཁྱེད་ཀྱིས་དེ་གཉིས་མཐོང་ངམ། བཙུན་པ། མཐོང་ངོ༌། འདི་གཉིས་ནི་ངའི་ཉན་ཐོས་ཤེས་རབ་ཅན་དང༌། རྫུ་འཕྲུལ་ཅན་གྱི་མཆོག་ཏུ་འགྱུར་རོ། དེ་ནས་དེ་གཉིས་བཅོམ་ལྡན་འདས་ཀྱི་དྲུང་དུ་སོང་སྟེ་ཞབས་གཉིས་ལ་ཕྱག་བཙལ་ནས། བཙུན་པ། བདག་ཅག་ལེགས་པར་གསུངས་པའི་ཆོས་འདུལ་བ་ལ་རབ་ཏུ་བྱུང་བ་དང༌། བསྙེན་པར་རྫོགས་པ་དགེ་སློང་གི་དངོས་པོ་གནང་ན། བཅོམ་ལྡན་འདས་ཀྱི་སྤྱན་སྔར་ཚངས་པར་སྤྱོད་པ་སྤྱད་པར་བགྱིའོ། །བཅོམ་ལྡན་འདས་ཀྱིས་དེ་གཉིས་ལ། དགེ་སློང༌། ཚུར་ཤོག ཚངས་པར་སྤྱོད་ཅིག་ཅེས་བཀའ་སྩལ་པས། སྐྲ་དང་ཁ་སྤུ་བྲེགས་ནས་ཞག་བདུན་ལོན་པ་ཙམ་དང༌། ལག་ན་ལྷུང་བཟེད་དང་བྱ་མ་བུམ་ཐོགས་པ་དང༌། དགེ་སློང་བསྙེན་པར་རྫོགས་ནས་ལོ་བརྒྱ་ལོན་པའི་སྤྱོད་ལམ་ལྟ་བུར་གྱུར་ཏོ། །དེ་བཞིན་གཤེགས་པས་ཚུར་ཤོག་བཀའ་སྩལ་པས། སྐྲ་བྱི་སྣམ་སྦྱར་གྱོན་པའི་ལུས་ལྡན་ཞིང༌། མོད་ལ་དབང་བོ་རབ་ཞི་གནས་གྱུར་ཏེ། སངས་རྒྱས་དགོངས་པས་ལུས་གཟུགས་བཀབ་པར་གྱུར། ཅེས་པ་ལྟ་བུས་མཚོན་ནུས་སྙམ།
གསུམ་པ་ངག་སྒྲོས་ཚིག་ལྷུག་ནི། གསུང་རབ་ཀྱི་བརྡ་ཆད་ལ་ཁུངས་བཅོལ་བའི་ཕུག་རྩ་དེད་མི་དགོས་པར་གདོད་མའི་ལྷ་འདྲེའི་སྒྲུང་དང་བཤད་སྲོལ་འདྲ་མིན་དམངས་ཁྲོད་དུ་གྲགས་པས་ཁྱབ་པ་དེ་དག་དམངས་ཀྱི་ངག་སྒྲོས་དང་མཐུན་པར་ཡིག་ཐོག་ཏུ་བཀོད་པའི་ཚིག་ལྷུག་རྣམས་ཡིན་ཆོག་སྙམ། ཞིབ་ཏུ་བཤད་ན། མཐོ་སྒང་གངས་ཀྱི་ར་བ་འདིར་སྤྲ་སྤྲེལ་མི་རུ་འགྱུར་བའི་དུས་རབས་ནས་མགོ་བཙུགས་ཏེ། སྤྲ་སྤྲེལ་གྱི་སྐད་ལས་འགྲོ་བ་མིའི་སྐད་ཀྱི་ཆ་ལག་གྲུབ་པའི་མགོ་དོད་པ་ནས་བཟུང་། བརྗོད་པ་ངག་གི་རང་བཞིན་གྱུར་པའི་དམངས་ཁྲོད་ཀྱི་འགྲོ་འདུག་སྤྱོད་གསུམ། ཟ་འཐུང་གཉིད་གསུམ། དགྲ་གཉེན་བར་གསུམ། ཕྱི་ནང་གསང་གསུམ། ལྷ་འདྲེ་མི་གསུམ། དགའ་སྐྱོ་ཁྲོ་གསུམ། དཀར་ནག་ཁྲ་གསུམ། ཉི་ཟླ་སྐར་གསུམ་སོགས་ཀྱིས་མཚན་པའི་སྔ་རབས་མེས་པོ་གོང་མ་ཚོའི་བསམ་བློའི་གནས་བབ་དང་། སྤྱི་ཚོགས་ཁོར་ཡུག་གི་འགྲོས་དང་བསྟུན་ནས། ལྷ་སྒྲུང་དང་འདྲེ་སྒྲུང་ནས་བྱ་སྒྲུང་དང་བྱེའུ་སྒྲུང་བར་གྱི་ངོ་མཚར་ཕུལ་དུ་བྱུང་པའི་སྒྲུང་གཏམ་དང་། ལྷ་བཤད་དང་འདྲེ་བཤད་ནས། རྟ་བཤད་དང་སྒ་བཤད་བར་ཡ་མཚན་འབུར་དུ་ཐོན་པའིི་བཤད་པ། ལྷ་མཆོད་དང་ཀླུ་མཆོད་ནས་ཇ་མཆོད་དང་ཆང་མཆོད་བར་གྱི་གསོན་ཉམས་འབུར་དུ་ཐོན་པའི་གསོལ་མཆོད། དཔོན་མགུར་དང་བློན་མགུར་ནས། རི་གཞས་དང་ཀླུང་གཞས་བར། འགྱུར་ཁུག་གཞན་ལས་སྙན་པའི་མགུར་གླུ་སོགས་ལོ་རབས་སྟོངས་ཕྲག་གི་དུས་ཀྱི་གཞུང་རྒྱུན་དལ་གྱིས་འབབ་པའི་གཙང་ཆབ་ལས་གཏམ་ཚོགས་ཀྱི་རྒྱ་མཚོ་འཁྱིལ་ཞིང་སྒྱུ་རྩལ་གྱི་རྦ་རླབས་རྩེན། ཉམས་འགྱུར་གྱི་ཟེགས་མ་འཐོར་བའི་ཀློང་ན། དོན་སྙིང་གི་ནོར་བུས་གཏམས་པའི་ལོ་རྒྱུས་ཀྱི་རྒྱུད་རིམ་ཧ་ཅང་རིང་། འདིར་ལྷུག་གྱི་རྩོམ་དཔེ་ཆེད་དཔེ་མཚོན་ཁ་ཤས་བགྲང་ན། 
གཏམ་གྱི་བཤད་པ། སྐྱེ་ཕོ་རབ་ཅིག་གིས་གཏམ་རེ་གཏམ་ན། བྱ་ཐང་དཀར་རྒོད་པོས་ནམ་འཕང་བཅད་འདྲ། འཕུར་གིན་འཕུར་གིན་ཇེ་མཐོ་ཡིན་རུང་། གཤོག་སྣེ་དགུང་ལ་མི་ཐུག་པའི་ཡིད་ཟོན་ཞིག་དགོས་གི སྐྱེ་ཕོ་འབྲིང་ཞིག་གིས་གཏམ་རེ་གཏམ་ན། གླག་རོག་པོ་ཚང་ལ་གཞོལ་འདྲ། གཞོལ་གིན་གཞོན་གིན་ཇེ་དམའ་ཡིན་རུང་། གཤོག་སྣེ་བྲག་ལ་མི་ཐུག་པའི་ཡིད་ཟོན་ཞིག་དགོས་གི སྐྱེ་ཕོ་ངན་ང་འདྲ་བས་གཏམ་རེ་གཏམ་ན། བྱ་ཕུག་རོན་སྔོན་མོས་རྒུམ་བུ་བཏུས་འདྲ། གཡས་ལ་གཅིག་ལྟ་དགོས་གི གཡོན་ལ་གཅིག་ཉན་དགོས་གི སྒུར་ནས་བསྡད་དེ་འཐུ་དགོས་གི སྒོང་ནས་བསྡད་དེ་མིད་དགོས་གི དེ་འདྲ་འདྲ་བོ་གང་ན་ཡོད་གི་ཟེར་རྒྱུ་ཅན་གྱི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །ལྟ་བུ།
ཁ་བཏགས་ཀྱི་བཤད་པ། ངའི་ལག་གི་ཁ་བཏགས་འདིའི་ལོ་རྒྱུས་དྲང་གསུམ་གྱི་གཏམ་རེ་བཤད་ན། འདི་སྟོད་ནས་མ་ཆད་སྨད་ནས་ཆད་ཟིག སྨད་རྒྱ་ནག་རྒྱལ་པོའི་ཡུལ་ན་ཆད་ཟིག རྒྱ་འདར་མ་འདར་གྱི་ལག་ནས་ཆད་ཟིག ཁ་བཏགས་ན་འདོམ་གང་ཟེར་བ། ཁ་ཚར་ན་ཁྲུ་གང་ཟེར་བ། སྟོད་རྒྱ་གར་ཡུལ་ལ་ཁྱེར་ན། ཕ་བླ་མ་བཟང་པོའི་མཇལ་དར་ཉན་གི སྨད་རྒྱ་ནག་ཡུལ་ལ་ཁྱེར་ན། དཔོན་ཆེན་པོའི་ཁྲིམས་དར་ཉན་གི ཕྱིར་པུར་རྒྱལ་བོད་ལ་ཁྱེར་ན། གཞོན་ནུ་ང་ཚོའི་ལྕེ་དར་ཉན་གི་ཟེར་རྒྱུ་ཅན་གྱི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །
མག་པའི་བཤད་པ། མག་བྱིས་ཚེ་རིང་ལོ་བརྒྱ་པོ་ཁྱོད་འདི་ན་དར་ཚོན་སྣ་ལྔའི་སྐ་རགས་ཤིག་ཡོད་གི དཀྲིས་བཅུ་གསུམ་དང་མདུད་པ་བཅུ་གསུམ་ཟེར་ར། དེ་འདྲ་འདྲ་བོ་གང་ན་ཡོད་གི དཀྲིས་གསུམ་དང་མདུད་པ་གསུམ་ཟེར་ར། མདུད་པ་གཅིག་དེ་ཕྱི་ཚོར་ཁེལ་ན་ཕོ་ལྷའི་སྐལ་ཡིན། མདུད་པ་གཅིག་དེ་རྩིབ་ལ་ཁེལ་ན་དགྲ་ལྷའི་སྐལ་ཡིན། མདུད་པ་གཅིག་དེ་སྔོན་ལ་ཁེལ་ན་བུ་རང་རང་གི་སྐལ་ཡིན་ཟེར་རྒྱུ་ཅན་གྱི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །
རྟ་ཡི་བཤད་པ།  རྟ་འདི་ཚོའི་ལོ་རྒྱུས་དྲང་གསུམ་རེ་བཤད་ན། རྣ་འབྱོག་རྒྱལ་ཁམས་སོ་བ་ཟེར་ར། རྣ་རྟིང་ཨ་ལོང་དགུ་སྐོར་ཟེར་ར། མིག་དམར་ཞག་མེ་བཞེངས་འདྲ་ཟེར་ར། སྣ་གདོང་སྡོང་དཀར་ཁམ་བུ་ཟེར་ར། ཡ་ཁ་ཆོས་ཀྱི་བམ་ཁ་ཟེར་ར། མ་ཁ་མ་ཎི་དཔར་འདྲ་ཟེར་ར། ལྕེ་དམར་གདན་དམར་བཏིང་འདྲ་ཟེར་ར། རྐང་ལག་དཀྱིལ་གདུང་ཀ་བ་ཟེར་ར། རྨིག་པ་བཱ་རུ་ཁ་ཕྱེ་ཟེར་ར། ཁོག་སྟོད་གསེར་གྱིས་བཞེངས་འདྲ་ཟེར་ར། ཁོག་སྨད་དངུལ་གྱིས་བྱུགས་འདྲ་ཟེར་ར། རྔོག་མ་གློག་ཞགས་འཁྱུགས་འདྲ་ཟེར་ར། རྔ་མ་དར་སྐུད་ཤད་འདྲ་ཟེར་ར། མཆིན་པ་རྫ་རི་སྨུག་པོ་ཟེར་ར། མཆིན་དྲི་དར་གྱི་ཡོལ་བ་ཟེར་ར། རྒྱུ་མ་བཀྲ་ཤིས་འཁྱིལ་བ་ཟེར་ར། མཁལ་མ་ལྷ་ཕྲུག་ཀླུ་ཕྲུག་ཟེར་ར། མཁལ་ཚིལ་ལུ་གུ་འགྱིངས་འདྲ་ཟེར་ར། རྟ་འདི་ཚོའི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །
གནའ་མའི་བཤད་པ། ཡ། ལྷ་མོ་འདྲ་བའི་མནའ་མ་འདི། ད་ནངས་ཡོང་ཡོང་ཤར་ནས་ཡོང་། ཤར་ཁྲི་གདུགས་འདྲ་ཞིག་ཤར་ནས་ཡོང་། རྫོངས་འོད་སྟོང་འདྲ་ཞིག་ཁྱེར་ནས་ཡོང་དུས། ཆབ་ཆུ་ཁུར་བུ་མོ་སྤུན་གསུམ་ཕྲད། ཆུ་གསེར་ཟོ་ནང་ན་གཏམས་སེ་གཏམས། འབྲུ་སྒམ་འབྲུ་ཡིས་བཀང་རྒྱུ་རེད། དངུལ་གཞོང་འོ་མས་བཀང་རྒྱུ་རེད། གསེར་སྒམ་མར་གྱིས་བཀང་རྒྱུ་རེད། ཐག་གདང་གོན་པས་བཀང་རྒྱུ་རེད། རྟ་ར་རྟ་ཡིས་བཀང་རྒྱུ་རེད། ནོར་ར་ནོར་གྱིས་བཀང་རྒྱུ་རེད། ལུག་ར་ལུག་གིས་བཀང་རྒྱུ་རེད། ཐམས་ཅད་ཕུན་སུམ་འཚོགས་རྒྱུ་རེད། ཁྱིམ་འདི་ཕྱུག་པོར་ཡོང་རྒྱུ་རེད།…ཡ། མེ་ཏོག་འདྲ་བའི་མནའ་མ་འདི། ད་ནངས་ཡོང་ཡོང་བྱང་ནས་ཡོང་། བྱང་ཁུ་བྱུག་འདྲ་ཞིག་གྲག་ནས་ཡོང་། རྫོངས་གསུང་སྙན་འདྲ་ཞིག་ཁྱེར་ནས་ཡོང་དུས། བྱ་ངང་པ་ངང་མོ་མཁའ་ན་རྩེ་གི དབྱངས་སྙན་མོའི་མགྲིན་གླུ་སིང་སིང་ལེན་གི མཐར་ངང་ཕྲུག་མང་པོས་བསྐོར་བར་ཐུག་གི་བུ་མནའ་མ་གཉིས་ཀ་འགྲིག་རྒྱུ་རེད། བུ་དང་བུ་མོ་སྐྱེས་རྒྱུ་རེད། བུ་ཚ་བོས་ཁྱིམ་འདིར་བཀང་རྒྱུ་རེད། ཁ་ལས་རླུང་རྟ་དར་རྒྱུ་རེད། ལྟ་བུ་རྣམས་སོ།།
ཡང་ངག་སྒྲོས་ཀྱི་དཔེ་མཚོན་ཞིག་ལ། སྔ་མ་ལྷ་སར་ཆུས་ཉེན་ཁ་འབྱུང་ཉེར་བརྟེན་སྡེ་པ་གཞུང་གི་དཔོན་རིགས་ཚོས་ལྷན་འཛོམས་ཀྱིས་བཀའ་བསྡུར་གནང་མཐར་རྗེ་བཙུན་ཀུན་དགའ་དོན་འགྲུབ་ལ་སྐྱབས་འཇུག་ཞུ་རྒྱུ་ཐུགས་ཐག་བཅད་དེ་དེ་ལྟར་རྗེ་བཙུན་ཀུན་དགའ་དོན་འགྲུབ་ལ་དེ་ལྟར་སྐྱབས་འཇུག་གནང་རོགས། རིན་པོ་ཆེ་ལ་ཐུགས་འདོད་གང་མཆིས་ན་དེ་ལྟར་བསྒྲུབ་རེ་ཡོད། ཅེས་ཞུས་པས་རྗེ་ཀུན་དགའ་དོན་འགྲུབ་ནས་ར་མོའི་གཙུག་ལག་ཁང་ང་ལ་གནོང་རོགས་ཞེས་གསུང་པར་སྡེ་གཞུང་དཔོན་རིགས་ཚོས་ཁས་བླངས་མེད་ཚུལ་གསུང་གི་འདུག་བླ་མས་ར་མོའི་གཙུག་ལག་ཁང་མ་གཏོགས་གཞན་གང་ཡང་མི་དགོས་གསུངས་ཤིང༌། ཆུའི་སྟེང་དུ་སྐྱར་པ་སྐྱབས་ཞེས་པའི་ཚིག་མཚམས་དེར་སླེབས་ཚེ་ལྷ་སར་ཆུ་ཉེན་ཟློག་ཆེད་དྲུག་ཅུ་མ་འབུལ་བ་དང་འབྲེལ། བླ་མས་ཆུའི་སྟེང་དུ་གདིང་བ་བཏིང་ནས་ཁོ་རང་གི་གསོལ་དཔོན་མཉམ་འཁྲིད་ཀྱི་ཆུའི་ཐོག་མ་བྱིངས་པར་ཕེབས་ཚེ་བླ་མས་གསོལ་དཔོན་ལ་ཆུའི་ནང་དུ་མིག་མ་བལྟ་ཞེས་གདམས་པར། གསོལ་དཔོན་དྲན་པ་གཡེངས་ཏེ་ཆུའི་ནང་དུ་མིག་བལྟས་པས་ཆུའི་ནང་དུ་ལྷུང་སྟེ་ཆུས་འཁྱེར་བས་བླ་མ་ཐུགས་ཁྲོས་ཏེ། དེ་ནས་བཟུང་རྒྱུད་སྟོད་གྲྭ་ཚང་དུ་དྲུག་ཅུ་མ་འབུལ་སྐབས་སུ་གཞི་བདག་གཏོར་མ་མེད་པར་བཟོས་པ་ལྟར་ད་ལྟའི་ཆར་འབུལ་སྲོལ་མེད། ཡང་རྒྱུད་སྟོད་གྲྭ་ཚང་དུ་རྭ་མོ་ཆེར། ཉིན་གཅིག་རྒྱལ་ཆེན་རིགས་བཞིའི་ནང་ནས་གཅིག་ཆོས་ཐོག་བཅགས་ས་ཏེ་ཆུ་ཟླར་ཕེབས་ཤིང༌། ཡང་ཉིན་ཤས་རྗེས་སུ་རྒྱལ་ཆེན་རིགས་བཞིའི་ནང་ནས་གཅིག་ཆོས་ཐོག་ཏུ་ཕེབས་གྲབས་ཀྱིས་ཞབས་ཡ་གཅིག་ཡར་བཀྱག་ནས་བཞུགས་བསྡད་པ་དཀོར་གཉེར་ནས་མཐོང་བས། འཕྲལ་ཏུ་གོང་རིམ་ལ་སྙན་གསན་ཞུས་པས་སྡེ་གཞུང་དཔོན་རིགས་ཚོས་ལྷན་འཛོམས་ཀྱིས་རྭ་མོའི་གཙུག་ལག་ཁང་འདི་རྗེ་བཙུན་ཀུན་དགའ་དོན་འགྲུབ་ལ་མྱུར་དུ་འབུལ་ན་ལེགས་ཀྱི། རྗེ་བཙུན་ལ་མ་ཕུལ་ན་ཇོ་བོ་རིན་པོ་ཆེ་ཡང་ཆུ་ཟླར་ཆོས་ཐོག་ཏུ་བཅགས་ཉེན་ཆེ། བཅས་བཀའ་བགྲོས་གནང་སྟེ་རྗེ་བཙུན་ཀུན་དགའ་དོན་འགྲུབ་ལ་དབུལ་རྒྱུ་ཐུགས་ཐག་བཅད། ལྟ་བུས་མཚོན་ནུས་སྙམ། གོང་གསལ་དཔེ་མཚོན་དེ་དག་ལ་བལྟས་རྗེས་རང་ངོས་ནས་དཔེ་མཚོན་རེ་འབྲི་དགོས། 
བཞི་པ། གཞུང་བྲིས་ཚིག་ལྷུག་ནི། བར་ལམ་རང་གཞུང་དགའ་ལྡན་ཕོ་བྲང་པའི་གཞུང་འབྲེལ་ཡིག་ཆར་ཚིག་སྡུད་ཧ་ཅང་མང་བའི་ལྷུག་རྩོམ་འབྲི་སྲོལ་གསར་པ་ཞིག་དར་བ་དེ་ཉིད་ཡིག་ཚོགས་ཉུང་བར་བརྗོད་དོན་བསྡུ་ཆེ་བ་དང༌། ཚིག་སྦྱོར་བརྗིད་ཅིང་གོ་བ་ཟབ་པ་སོགས་ཀྱི་ཁྱད་ཆོས་ལྡན། དེའི་དཔེ་མཚན་ཙམ་བཀོད་ན། ༸གོང་ས་བཅུ་གསུམ་པ་ཆེན་པོའི་ཆུ་སྤྲེལ་ལོའི་ཞལ་གདམས་ལས། 
ངོས་ཐོག་མར་སྔར་སྲོལ་གསེར་བུམ་དཀྲུག་འདོན་མ་དགོས་པར་ལུང་བརྟག་དོན་གསལ། སྲིད་ཞིའི་འདྲེན་མཆོག་༸རྒྱལ་དབང་གི་སྐྱེ་གྲལ་དུ་བརྟག་དཔྱད་ངོས་འཛིན་གྱིས་ གདན་ཁྲིར་འཁོད་པ་ནས་བཟུངས། བར་སྐབས་སྔོན་གྱི་མཛད་ལམ་གཞིར་བཟུང་རྒྱལ་ཚབ་ཡོངས་འཛིན་རྟ་ཚག་ཧོ་ཐོག་ཐུ་དང། མཁན་ཆེན་ཡོངས་འཛིན་རྡོ་རྗེ་འཆང་ཕུར་ལྕོག་རིན་པོ་ཆེས་དབུས་བཤེས་གཉེན་དམ་པ་ གཙུག་བསྟེན་ཆོས་སྤྱོད་ཀྱིས་མཚོན་འདོན་ཁ་ཁྲལ་བློར་འཛིན་སྐྱོར་སྦྱང། རབ་བྱུང་དང། དགེ་ཚུལ་སྡོམ་ནོད། གཞུང་ཆེན་བཀའ་པོད་ལྔར་བརྒལ་བརྟག་རྩོད་གྲྭ མདོ་རྒྱུད་རྒྱ་མཚོའི་རྗེས་གནང། དབང་བཀའ་ཁྲིད་སོགས་རང་གི་བློ་ཚོད་དང་བསྟུན་པ་ཉིན་ལྟར་ཆག་མེད་དུ་སྦྱང་བརྩོན་ གང་འཚམས་བསྐྱེད་ཁུལ་ཡང། རང་ལོ་ཉི་ཤུ་ལ་བབས་མཚམས་སྔར་སྲོལ་ལ་བསྙད་པའི་རྒྱལ་སྲིད་ཆོས་སྲིད་འགན་འཁུར་ ཐོག་ཏུ་བབས་པ་ན། … …བོད་སྡོད་ཨམ་བན་ནས་གཡོ་ཞུས་རྗེས་འབྲངས་ལུའུ་ཅུན་དཔོན་དམག་ལྷ་འབྱོར་བོད་ལྗོངས་ཆབ་སྲིད་དབང་བྱུས་འཕྲོག་ཉེར། ༸རྒྱལ་བློན་ཆབ་སྲིད་ཀྱི་དབང་ལུང་ཡོད་པ་རྣམས་རྒྱ་གར་འཕགས་ཡུལ་དུ་ངལ་བ་རིང་སྤངས་བདེ་བགྲོད་ཀྱིས་དབྱིན་གཞུང་བརྒྱུད་རྒྱ་གཞུང་ལ་གང་ཅིའི་རྒྱུ་རྐྱེན་མཐའ་ འབུད་དང། ཕྱོགས་གཅིག་ནས་བསྟན་སྲིད་བདེ་ཐབས་ཞབས་རིམ་ལྷོད་མེད་བསྒྲུབས་པའི་ལས་འབྲས་མི་ བསླུའི་བདེན་མཐུ་ཟབ་མོས་རྒྱ་ནག་ནང་འཁྲུག་དུས་འགྱུར་དབང་གིས་བོད་ཕྱོགས་རྒྱ་དཔོན་དམག་ལྟག་ཆུ་ཆད་པའི་རྫིང་བུ་ལྟར་རིམ་གྱིས་མཐར་བསྐྲད་ཐོག །རང་གི་སྐྱོང་ཡུལ་བོད་ལྗོངས་ཆོས་ཀྱི་ཞིང་སར་སླར་འཁོད་དེ་ཆུ་གླང་ནས་བཟུང། ཆུ་སྤྲེ་བར་བོད་ལྗོངས་འདི་ཉིད་དུ་བདེ་སྐྱིད་རྫོགས་ལྡན་གསར་དུ་བཞད་པས་མཆོག་དམན་ཚང་མ་དགའ་བདེ་ཅི་དགར་ལོངས་སྤྱོད་བག་ཕེབས་སུ་ཚིམས… …།
ལྟ་བུ། རྒྱལ་མཆོག་བཅུ་གསུམ་པ་རང་ཉིད། བོད་ཀྱི་སྲིད་ཁྲིར་འཁོད་པ་ནས་བཟུང་། འགན་ཁུར་ཇི་ལྟར་གནང་ཚུལ་དང་། དབྱིན་ཇི་དང་མན་ཆིན་གྱིས་བཙན་འཛུལ་བྱས་རིམ་ལ་གདོང་ལེན་གང་ནུས་བྱས་ཚུལ། ད་ཆ་སུ་ལའང་ཐེ་ཏོག་སྤུ་རྩེ་ཙམ་ཡང་མེད་པའི་བོད་རྒྱལ་ཁབ་འདི། ཆོས་རྒྱལ་མེས་དབོན་རྣམ་པའི་སྐབས་ནང་བཞིན་རང་སྐྱོང་གཙང་མ་ཡིན་པའི་ཡོངས་ཁྱབ་བསྒྲགས་གཏམ་སྤེལ་བ་ཞིག་ཡིན་ལ། དེང་གི་ལོ་རྒྱུས་སྨྲ་བ་ཚོས། འདི་ནི་གོང་ས་བཅུ་གསུམ་པའི་རང་བཙན་སླར་གསོ་བྱས་པའི་བཀའ་ཡིག་ཁྱབ་བསྒྲགས་རེད། ཅེས་གསུང་པའང་ལོ་རྒྱུས་ཀྱི་འགྲེལ་བརྗོད་རྒྱུ་མཚན་ཡོད་པ་ཞིག་རེད་སྙམ། རྩོམ་སྲོལ་འདིའི་ཁྱད་ཆོས་འབུར་དུ་ཐོན་པ་ཞིག་ཡོད་པ་དེ་ནི་བརྗོད་དོན་མང་པོ་ཞིག་རྗོད་ཚིག་ཉུང་ཉུང་ཞིག་ཏུ་བསྡུ་ཐུབ་པ། ཚིག་རྙོག་མང་པོ་མི་དགོས་པར་སྐབས་འགར་ཚིག་སྡུད་རེ་རེའི་ནང་ཚིག་ལྷུག་གཞན་གྱི་ཐིག་ཕྲེང་གཉིས་ཙམ་འདུ་འགྲོ་བ་ལྟ་བུའི་ཁྱད་ཆོས་ལྡན་པ་མ་ཟད། ཞིབ་ཏུ་བཀླགས་ཤིང་འདྲིས་ན་ཚིག་གི་བརྗིད་ཉམས་ལྡན་ལ། བསྡུ་ཤུགས་ཆེ་བས་དཔོན་ཉམས་རིང་ལུགས་ཀྱི་རྣམ་པའང་ཚིག་བརྗོད་ཀྱི་ཐོག་ནས་རང་བཞིན་གྱིས་ཐོན་འོང་། རྩོམ་བྲིས་དེར་མ་འདྲིས་པ་དང་མ་གོམས་པ། ད་དུང་རྩོམ་སྲོལ་དེར་ཆ་རྒྱུས་མེད་པའི་མི་ཞིག་གིས་བཀླགས་ན། དོན་གྱི་གོ་བ་ཕར་ཙམ་བཞག་ནས་ཚིག་གི་གཅོད་མཚམས་ཙམ་ལ་ཡང་མགོ་བ་རྨོངས་ནས་དབུགས་ངལ་གསོ་ས་མི་རྙེད་པ་ལྟ་བུར་འགྱུར་སྲིད། 
བར་ལམ་རང་གཞུང་དགའ་ལྡན་ཕོ་བྲང་པའི་གཞུང་འབྲེལ་ཡིག་ཆར་ཚིག་སྡུད་ཧ་ཅང་མང་བའི་ལྷུག་རྩོམ་འབྲི་སྲོལ་གསར་པ་འདི་དར་བ་དེ་ཉིད་ཡིག་ཚོགས་ཉུང་བར་བརྗོད་དོན་ བསྡུ་ཆེ་བ་དང༌། ཚིག་སྦྱོར་བརྗིད་ཅིང་གོ་བ་ཟབ་པ་སོགས་ཀྱི་ཁྱད་ཆོས་ལྡན། མྱོང་ཅན་གྱི་ཞལ་ལས་གཞུང་ཡིག་ཀློག་ན་འབྲུག་དང༌། བསམས་ན་ཆར། ལག་ལེན་དུ་འགལ་འདུ་མེད་པ་ཞིག་དགོས་ཞེས་གསུངས་པ་ཐོས་ཤིང༌། དེ་ཡང་གཞུང་ཡིག་ཀློག་སྐབས་རྗོད་བྱེད་ལ་འབྲུག་གྲགས་པ་ལྟ་བུའི་བརྗིད་ཉམས་དང༌། དོན་ལ་བསམས་ན་ཞུ་དོན་ཞལ་བཞེས་བྱུང་ན་བརྗོད་མེད་ཐོག མ་བྱུང་ཚེ་རྒྱུ་མཚན་གསལ་བཀྲོལ་གྱིས་ཆབ་འབངས་བློ་མི་ཕམ་པར་གཙོ་འདོན་བྱེད་ དགོས་པ། འབྲེལ་ཡོད་དོན་གནད་ཐོག་ཐག་གཅོད་གཙང་མ་ཡུག་གཅིག་ཏུ་བྱེད་པ་ལས་དོན་རྩ་གཅིག་ལ་ ཐག་གཅོད་སྣ་ཚོགས་དང༌། སྔ་ཚིག་ཕྱི་འགལ་སོགས་ལག་ལེན་དུ་འགལ་འདུ་མེད་པ་གཙོ་འདོན་དགོས་པར་བཤད། (ད་ལྟའི་༸གོང་ས་མཆོག་གི་མཛད་རྣམ་ཡང་རྩོམ་སྲོལ་གཙོ་བོ་འདིའི་ཐོག་ནས་བྲིས་ཡོད།) ཞྭ་སྒབ་པའི་སྲིད་དོན་རྒྱལ་རབས་ལྟ་བུས་མཚོན། ཉེ་རབས་བོད་ཀྱི་གཞུང་འཛིན་མི་སྣའི་ཁྲོད་ནས་ཐོན་པའི་རྩོམ་པ་པོ་མི་ཉུང་བ་ཞིག་གིས་གཞུང་འབྲེལ་ཡིག་ཆ་ཙམ་མིན་པར་རང་ཉིད་ཀྱི་མི་ཚེའི་ལོ་རྒྱུས་དང་རྒྱལ་རབས་ལོ་རྒྱུས་ཀྱིས་མཚོན་པའི་བརྩམས་ཆོས་མང་པོ་ཞིག་རྩོམ་སྲོལ་འདིའི་ཐོག་ནས་བྲིས་པའང་ཉུང་ཉུང་མིན།  
ལྔ་པ་སྲོལ་རྒྱུན་གྱི་སྒྱུ་རྩལ་ཚིག་ལྷུག་ནི། སྒྱུ་རྩལ་གྱི་ཉམས་འགྱུར་ལྡན་པའི་སྲོལ་རྒྱུན་གྱི་ཚིག་ལྷུག་སྟེ། དཔེར་ན། གཞན་ནུ་ཟླ་མེད་ཀྱི་གཏམ་བརྒྱུད་ལས། དེ་ཡང་སྔོན་བྱུང་བ་འདས་པའི་དུས་ན། རྒྱ་གར་འཕགས་པའི་ཡུལ་ནས་བྱང་ཕྱོགས་སུ་ས་འཛིན་གྱི་འཕྲེང་བ་རིམ་པ་འགའ་ཞིག་འདས་པའི་ས་ན་ཀུན་དགའི་ཚལ་ཞེས་བྱ་བའི་ཡུལ་ཁམས་སུ། གྲོང་ཁྱེར་ཆེན་པོ་པད་མ་རྒྱས་པ་ཞེས་པ་ཀུན་གསལ་གྱི་ལམ་དུ་རྒྱུ་སྐར་འཕྲེང་བས་མཛེས་པར་བྱས་པ་ལྟ་བུ་མངོན་པར་བཀྲ་བ། ནོར་དང་སྐྱེ་བོས་ཡོངས་སུ་གང་བས་ཁོ་ར་ཁོར་ཡུག་ཏུ་དཀྲིགས་པའི་དབུས་སུ་རྒྱུ་སྐར་གྱི་རྒྱལ་པོ་ཆ་ཤས་ཡོངས་སུ་རྫོགས་པའི་དགེ་མཚན་དངོམས་པ་ལ་དོ་ཟླར་ཆས་པ། འཆི་མེད་བདག་པོའི་མདུན་ས་ནོར་འཛིན་དཔལ་མོའི་རྒྱན་དུ་བྱིན་པ་དང་ཀུན་ནས་འདྲ་བའི་ཕོ་བྲང་མཐོ་ཞིང་ཡངས་པ་ལྟ་བས་ཆོག་མི་ཤེས་པ་ཡང་དག་པར་སྦྱངས་པའི་ས་ལེ་མམ་གྱི་རྒྱ་ཕིབས་དང༌། མདའ་ཡབ་དང༌། བྱ་འདབ་འོད་སྟོང་འབར་བས་ཕྱོགས་ཀྱི་འཁོར་ལོ་འགེངས་པ། གདུགས་དང་རྒྱལ་མཚན་དང༌། བ་དན་གྱི་ལྷབ་ལྷུབ་གཡོ་བ་ལས་དཔྱངས་པའི་གཡེར་དྲིལ་གྱི་སྒྲ་དབྱངས་ཀྱིས་རྣ་བ་བདུད་རྩིའི་བང་མཛོད་དུ་བྱེད་པ། དེའི་ཕྱོགས་དང་ཕྱོགས་མཚམས་རྣམས་སུ་སྐྱེད་མོས་ཚལ་ཡིད་ཀྱི་བརྟན་པ་འཕྲོག་པར་བྱེད་པ་ལ་ནི་ལྗོན་ཤིང་གི་རིམ་པ་སཱ་ལ་དང༌། སཱ་ལ་ཤཱ་དང༌། མྱ་ངན་མེད་མཆོག ནཻ་གྲོ་རྟ་དང༌། གཞན་ཡང་འབྲས་ལྡན་ལྗོན་པ་དང༌། འཁྲི་ཤིང་གི་རྭ་བ་ཚར་དུ་དངར་བ་ཆོས་བཟང་ལྷའི་དགལ་ཚལ་ཟོལ་ལ་འགོད་པ། ཉེ་བར་གནས་པའི་འདབ་ཆགས་ཀ་ལ་པིང་ཀ་ལ་སོགས་པ་གྲེ་འགྱུར་སྙན་དབྱངས་ཀྱི་རོལ་མོ་བར་མེད་དུ་འཁྲོལ་བ། ལྗོངས་རྣམས་ནེའུ་གསིང་རྣམ་པར་རྒྱས་པས་ཡོངས་སུ་ཁེབས་པ་ནེ་ཙོའི་འདབ་གཤོག་བརྐྱངས་པ་ལྟ་བུ་ལ་སྣ་ཚོགས་པའི་ཁ་དོག་གི་བྱེ་བྲག་རྣམ་པར་བཀྲ་བའི་མེ་ཏོག་གི་ཚོམ་བུ་ཆེད་དུ་བཀོད་པ་ལྟ་བུས་མཛེས་པ། གཞན་ཡང་ཁྲུས་ཀྱི་རྫིང་བུ་དང༌། མཚོ་དང་མཚེའུ་ལ་སོགས་པ་ཡན་ལག་བརྒྱད་ཀྱི་ཡོན་ཏན་གྱི་སྤ་བ་དག་ཀྱང་ཕྱོགས་དང་ཕྱོགས་མཚམས་རྣམས་སུ་མཆིས་པ་ལ་སྐྱེས་པ་དལ་ལ་བབས་པ་དང༌། བུ་མོ་གཞོན་ནུ་མ་རྣམས་ཁྲུས་དང་རྩེད་འཇོར་རོལ་བ་ལ་སོགས་པ་འདོད་པའི་ཡོན་ཏན་གྱི་རྩེ་དགའ་ལ་ལོངས་སུ་སྤྱོད་པས་མཛེས་པར་བྱས་པ། སྲིད་པའི་རྒྱན་ཞེས་གྲགས་དཀར་གྱི་བ་དན་རིང་ནས་རིང་དུ་སྐྱོང་བ་དེ་ན། ཆོས་བཞིན་དུ་སྤྱོད་པའི་སའི་འབྱོར་འཇིགས་ཆེན་པོ་རྒྱལ་པོ་ཉི་མའི་བློ་གྲོས་ཞེས་བྱ་བ་ལ་སློང་བ་པོའི་གདུང་བ་འཕྲོག་ཅིང་དགོས་འདོད་ཀྱི་འབྲས་བུ་འབད་མེད་དུ་སྟེར་བ་དཔག་བསམ་དབང་པོའི་མཚན་ཉིད་དང་མཚུངས་པ་གྲགས་པའི་མེ་ཏོག་དང་བསོད་ནམས་ཀྱི་དྲི་བཟང་རྒྱས་པས་རྣམ་པར་མཛེས་པ་ཞིག་བྱུང་བར་གྱུར་ཏོ། །ཞེས་པ་ལྟ་བུ་དང་། 
རྒྱལ་བ་ཀློང་ཆེན་པས་པོ་ཏ་ལ་ཀུན་ཏུ་དགའ་བའི་གཏམ་ལས། གངས་རི་དེའི་དྲུང་ནས་འཛེགས་ཏེ་འཇིག་རྟེན་དབང་པོའི་སྐྱེད་ཚལ་རིན་ཆེན་སྤྲིན་དུ་སོང་བ་ན། ནང་གི་ཉེ་བར་ལེན་པའི་རྐྱེན་གྱིས་ཕྱི་རོལ་གི་ཡུལ་ཡང་ཐ་དད་དུ་སྣང་སྟེ། གང་དག་ཆུ་བུར་གྱི་མིག་དང་ལྡན་པ་རྣམས་ཀྱིས་སྐྱེད་ཚལ་གྱི་གཞི་དེ་ཉིད་ཙནྡན་གྱི་ལྗོན་པས་དཀྲིགས་ཤིང་།  པདྨ་དང་ཀུ་མུ་ཏས་གང་བའི་ཆུ་རྒྱུན་གཙང་མ་ཁ་དུ་མ་ནས་འབབ་པ།  མེ་ཏོག་གི་ཚལ་ན་བུང་བ་ལྡིང་ཞིང་བྱ་དང་རི་དྭགས་མང་པོ་བདེ་བར་རྒྱུ་བའི་གནས།  ཐང་མཚམས་སུ་རྒྱ་མཚོའི་ཆུས་བསྐོར་ཞིང་རྩེ་མོ་གངས་རིའི་ཟེ་བས་སྤུད་པའི་སྟེང་ན་གཙུག་ལག་ཁང་ཚོན་རྩི་སྣ་ཚོགས་ཀྱིས་ཁ་བསྒྱུར་བ་གཡུའི་ཕེབས་ནོར་བུའི་ཏོག་གིས་མཛེས་ཤིང་།  རི་དེའི་ཁོར་ཡུག་ཏུ་དཔག་ཚད་ཕྱེད་བཞི་དང་གྱེན་ཐུར་དུ་དཔག་ཚད་སུམ་བརྒྱ་མཚོའི་ནང་ནས་འཐོན་པར་མཐོང་སྟེ….། ཞེས་པ་ལྟ་བུས་མཚོན་ནུས་སྙམ། གོང་གསལ་དེ་དག་པ་བལྟས་ནས་སྲོལ་རྒྱུན་སྒྱུ་རྩལ་ཚིག་འྷུག་འབྲི་བར་བརྩོན་དགོས།
དྲུག་པ་དེང་རབས་ཚིག་ལྷུག་སྙན་ཚིག་ནི། ཚིག་སྦྱོར་གྱི་བཀོད་སྒྲིག་སྲོལ་རྒྱུན་ནམ་གནའ་རྩོམ་དང་ཁོག་འདྲ་བར་བརྗོད་གཞིའི་བཀོད་སྒྲིག་ལ་དེང་རབས་ཀྱི་གསན་ཉམས་ལྡན་པའི་ཚིག་ལྷུག་སྟེ། དཔེར་ན་ཕྲན་གྱིས་བྲིས་པའི་འཇའ་ཚོན་ཞེས་པའི་ལྷུག་རྩོམ་དུ། 
དབྱར་སྐྱེས་ཀྱི་རྔ་བསང་དལ་བུར་ལྡིང་ཞིང་སྤྲིན་གྱི་མེ་ཏོག་ཟིལ་ཟིལ་དུ་འཇོ་བ་ལས། ཆུ་འཛིན་གྱི་འཕོན་པོ་རྣམས་གླང་པོའི་འགྲོས་ལྟར་ཕན་ཚུན་དལ་བུར་རྒྱུ་བའི་གསེབ་ནས་ཉིན་བྱེད་ཀྱི་འོད་མདངས་དང་འཐབ་པ་ལས། བཻཌཱུརྱའི་མེ་ལོང་གཡའ་དག་པ་ལྟར་དྭངས་ཤིང་གལ་བའི་ནམ་མཁའི་དབྱིངས་སུ། ཁ་དོག་སྔ་ལྔ་འདུས་པའི་རི་མོ་ཡིད་དུ་འོང་བ་ཞིག་ཤར་འོང༌། ང་རང་ཆུང་བྱིས་པའི་སྐབས་སུ་ཡིད་དུ་འོང་བའི་རི་མོའི་འོད་ཞགས་རིང་མོ་དེ་ལ་འཇུས་ནས། ཨ་མེས་དང་ཡང་མེས་ཚོའི་ཞལ་སྒོ་ནས་ཐོན་པའི་ལྷ་ཡུལ་དང༌། བདེ་བ་ཅན་གྱི་ཞིང་ཁམས་ལ་འགྲོ་བར་འདོད་མྱོང་ལ། ཉི་མ་དང་ཟླ་བ། རྒྱ་གར་དང་རྒྱ་ནག་སོགས། ནམ་མཁའི་དབྱིངས་ནས་བལྟ་བར་འདོད་ནས། བྲག་འཕྲང་དང་ཆུ་འཕྲང་ལ་མ་འཛེམས་པར་ཐེངས་མང་པོ་བརྒྱུགས་མྱོང༌། འོན་ཀྱང་ཁ་དོག་སྣ་ལྔ་འདུས་པའི་འོད་ཞགས་གུག་པོ་དེའི་མདུན་དུ་སླེབས་མ་མྱོང་ལ། ལག་པས་རེག་ས་ནི་དེ་བས་ཐོབ་མ་མྱོང༌།
དུས་ཕྱིས་ང་རང་ཆེན་པོར་གྱུར་དུས། དེ་ནི་ཉི་འོད་དང་ཆར་རྒྱུན་འཐབ་པའི་རྟེན་འབྲེལ་ལས་གྲུབ་ཅིང་མིག་ལམ་དུ་མཛེས་པ་མ་གཏོགས། ལག་ཏུ་རེག་རྒྱུ་མེད་པའི་འཇའ་ཚན་ཡིན་པ་ད་གཟོད་ར་འཕྲོད་བྱུང༌། 
འདི་ལྟ་བུར་མཚོན་ན་ཚིག་སྦྱོར་གྱི་འགྲོས་གནའ་སྲོལ་དང་ཁད་ཉེ་ཡང༌། བརྗོད་གཞིའི་ཆ་ནས་དུས་རབས་ཀྱི་དོན་བརྗོད་སྙན་ངག་གི་མཚན་གཞིར་རུང་བ་ཙམ་དུ་སེམས་ཏེ། འགྲེལ་བཤད་ངག་ཐོག་ནས་ཞུ་ཆོག 
ཚིག་སྦྱོར་གྱི་ཐོག་ནས་དུས་རབས་ཚིག་ལྷུག་གི་དཔེ་མཚོན་ཙམ་འགོད་ན། གུང་ཐང་རྗེས་དྲན་བྱང་ཆུབ་མཆོས་པའི་མེ་ཏོག་ཐོག་བཀོད་པའི་ཕྲན་གྱི་རྩོམ་ཡིག་གུང་ཐང་སྐུ་ཕྲེང་དྲུག་པ་བསྟན་པའི་དབང་ཕྱུག་ལ་ཕུལ་བའི་རྗེས་དྲན་ཤར་མཐའི་རྡོ་རིང༌ལས།
༡ ལོ་དེར་ཆེས་ཐོག་མའི་མིག་འོད་དང་ངུ་སྒྲས་སྟོང་སངས་ཀྱི་ནམ་མཁའ་ཚལ་བར་གཤགས་ཏེ་ཁྱོད་ཀྱི་རྣམ་ཤེས་སེར་པོས་གཟུགས་མེད་ཀྱི་ཐེམ་པ་བརྒལ་ནས་མི་ཡུལ་གྱི་ཞིང་ཁམས་ཉུལ། 
༢ གསེར་མདོག་གི་ཞིང་ཁམས་དེའི་སེང་ཁྲི་ལ་ཞབས་ཟུང་གི་རི་མོ་བཀོད་ཅིང་གསེར་མདོག་གི་པཎ་ཞྭའི་གཟི་མདངས་ཉི་འོད་དང་འདྲེས་དུས། ཁྱོད་ཀྱིས་མ་ཎི་ཡིག་དྲུག་དང་ཁ་བ་འདྲེས་པའི་འཇིག་རྟེན་དེར་དྲོད་ཁོལ་གྱི་འོད་སྣང་ལྷམ་མེར་སྤར།
༣ སྤྲིན་ནག་དང་སྨུག་ཀློང་གིས་ཤར་མཐའ་སྒྲིབ་ཅིང་རི་སྤྱང་གི་ངུ་སྒྲས་སྟོང་སངས་ཀྱི་ནམ་མཁའ་དབྲལ་དུས། ཁྱོད་ཉིད་བྱང་ཐང་གི་འབྲོང་རྒོད་ཅིག་དང་འདྲ་བར་གངས་རི་དང་རྫ་འཕྲང་ལ་རྨིས་རྗེས་བཀོད་ནས་རྭ་དབར་གྱིས་ཉི་ཟླ་དགུང་ལ་འདེགས།
༤ མེ་སྒྱོགས་ཀྱི་ལྡིར་སྒྲ་དང་གངས་ལྷའི་ངུ་སྒྲའི་ཁྲོད་ཡར་ཀླུང་གཙང་པོས་མཚལ་གྱི་ཁ་དོག་འཛིན་ཅིང༌། དགའ་ལྡན་ཕོ་བྲང་དང་པོ་ཏ་ལར་ཁྲག་དམར་གྱིས་འཚོས་པའི་རས་ཡུག་གི་ཡོལ་བ་འཐེན་དུས། ཁྱོད་ཀྱིས་རྐང་ལག་ལ་ལྕགས་སྒྲོགས་གོན་ནས་ཉི་འོད་དང་དྲོད་ཁོལ་མེད་པའི་འཇིག་རྟེན་ཉུལ། 
༥ མུན་པ་དང་བཀྲེས་ལྟོགས་སྔས་སུ་བྱས་ཏེ་ལོ་ཟླའི་ཕྲེང་བ་བགྲང་སའི་མུན་དོང་གི་དམྱལ་ཁམས་དེ་ནས། ཁྱོད་ཀྱིས་གངས་རི་དང་ཉི་འོད་ལ་དུང་པའི་སྨྲེང་སེམས་ལྕི་བོས་ཚེ་སྲོག་གི་རིན་ཐང་ཡོངས་རྫོགས་སོར་རྩེར་བླངས།
༦ གསར་བརྗེ་ངོ་ལོག་དང་ལྷ་འདྲེ་གདོན་བགེགས་ཀྱི་ཤོག་ཞྭ་རིང་པོའི་འོག་བླ་དྲག་དང་མི་དྲག་གི་ཉེས་མིང་བགྲངས་ནས་རྟ་ལྕག་དང་འཐབ་རྩོད་ཀྱི་རླུང་དམར་ཁྲོད། ཁྱོད་ཉིད་བྱམས་རྩེ་དང་བཟོད་སྒོམ་བརྟན་པོས་གཡོ་འགུལ་ཅུང་ཟད་ཀྱང་མི་ནུས་པའི་ཁྲོ་ལྕགས་ཀྱི་རི་བོ་ཟླུམ་པོ་ཞིག
༧ ཞི་བདེའི་དེད་དཔོན་གྱི་ཉི་འོད་མཚོ་བཞི་གླིང་ལྔ་ཡོངས་སུ་ཁྱབ་དུས། ཁྱོད་ཀྱིས་འོད་དཔག་མེད་དང་ལག་གདངས་སྦྲེལ་ཏེ་ཤི་གསོན་བྱེ་མའི་ལ་ཁར་ཞབས་ཀྱིས་བཅགས་ནས་གངས་ལྷ་སྒེག་མོའི་ཚེ་སྲོག་འཚོལ།
༨ རི་སྤྱང་དམར་པོས་ར་གན་ལ་གསེར་མིང་འདོགས་རྒྱུའི་བཙན་བཀའ་ཕབ་དུས། ཁྱོད་ཀྱིས་སྨིག་སྒྱུ་དང་འཇའ་ཚོན་ཀྱི་དར་ཡུག་ཚལ་བུར་དབྲལ་ཏེ་གངས་ཅན་མགོན་པོའི་སྤྱན་སྟོང་གི་གཟིགས་པ་ལ་ཐལ་མོ་སྦྱར་ཞིང་མཚལ་གྱི་མཚན་བྱང་དམར་པོར་དཔྲལ་གཉེར་དང་མིག་ཆུས་བདེན་ཁ་སྦྱིན།
༩ མེས་པོའི་རྐང་རྗེས་དང་གངས་རིའི་ཚེ་སྲོག་ལ་དུང་བའི་ཁྱོད་ཀྱིས་སྐུ་ཚེ་ལ་བཞི་ཤད་འཐེན་ནས་མི་ཡུལ་འདིར་གྱེས་མཇལ་ཞུས་དུས། ལ་རྒྱའི་དྲོད་ཁོལ་སྙིང་ལ་སིམ་པའི་སྤྲེལ་ཚ་འབུམ་ཕྲག་མང་པོས་ཁྱོད་ལ་སྙིང་ཁྲག་དང་མིག་ཆུའི་ཞལ་འདེབས་ཕུལ། 
༡༠ ཀྱེ། ཤར་མཐའ་ནས་འཚར་ཞིང་ཤར་མཐའ་ནས་བཞུད་པའི་གངས་རིའི་སྒྲོན་མེ། ཁྱོད་ནི་ང་ཚོའི་སྙིང་ཁོང་གི་སྒྲོན་མེ་ཡིན་ལ།	 ཁྱོད་ནི་ང་ཚོའི་བདེན་དཔང་གི་རྡོ་རིང་ཞིག་ཀྱང་ཡིན་པས།	 ཁྱོད་ཉིད་དག་ཞིང་དུ་གཤེགས་ཀྱང༌། ཁྱོད་ཀྱིས་བསླངས་པའི་རྡོ་རིང་ས་ཡ་དྲུག་གི་སེམས་ཁོང་ནས་དུས་ནམ་ཡང་འགྱེལ་མི་སྲིད། ཀྱེ། ཤར་མཐའ་ནས་ཚར་ཞིང་ཤར་མཐའ་ནས་བཞུད་པའི་གངས་རིའི་སྒྲོན་མེ་ལགས། 	
ཚིག་སྦྱོར་འདིའི་ཐོག་ནས་གནའ་དང་དེང་གི་ཚིག་ལྷུག་སྙན་རྩོམ་བར་ཁྱད་པར་ཇི་ཙམ་ཡོད་པ་གསལ་པོར་མཐོང་ངེས་སྙམ་སྟེ། འགྲེལ་བརྗོད་ཟུར་དུ་ཞུ་ཆོག། 
བདུན་པ། ཚིག་ལྷུག་གི་སྒྲུང་རྩོམ་ལ། ནང་གསེས་དབྱེ་བ་རགས་ཙམ་ཕྱེས་ན། གནའ་སྒྲུང༌། ལྷ་སྒྲུང༌། གླིང་སྒྲུང༌། བྱིས་སྒྲུང༌། དེང་སྒྲུང་བཅས། ལྔ་རུ་འབྱེད་ན་ཅུང་གོ་བདེ་བར་སྙམ། 
གནའ་སྒྲུང་ནི། སྒྲུང་ལྡེ་བོན་གསུམ་གྱི་ནང་གི་མ་སངས་ཀྱི་སྒྲུང་ལྟ་བུ་སྟེ། དེང་སང་རོ་ལངས་གསེར་འགྱུར་གྱི་སྒྲུང་ཕལ་ཆེ་བ་རྣམས་སོ། །
ལྷ་སྒྲུང་ནི། གནའ་བོའི་སྤྱི་ཚོགས་ཁྲོད་ཀྱི་བསམ་བློའི་འཆར་སྒོ་དང་བསྟུན་ནས་སྐབས་དེའི་སྤྱི་ཚོགས་འཚོ་བའི་དགོས་མཁོ་དང་འཚམས་པའི་གནས་སྟངས་མང་པོ་ཞིག་ལྷ་འདྲེ་ལ་གཞི་བཅོལ་ནས་བཤད་པའི་སྲོལ་རྒྱུན་ཡིག་ཐོག་ཏུ་བཀོད་པའི་ཚིག་ལྷུག་ལ་ཟེར་བ་སྙམ། འདི་དང་གནའ་སྒྲུང་གཉིས་ཕན་ཚུན་གཅིག་པ་ལྟ་བུ་ཡང་ཤིན་ཏུ་མང༌། མི་ལོ་ཁྲི་སྟོང་གི་ལོ་རྒྱུས་ལྡན་པའི་གནའ་བོའི་མི་རིགས་ཤིག་ཡིན་ན། མི་རིགས་དེར་ངོ་མཚར་གཟི་འོད་འཕྲོ་བའི་གནའ་བོའི་ལྷ་སྒྲུང་གི་ཁྱད་ནོར་ཡང་འབུར་དུ་ཐོན་པ་དུ་མ་ཡོད་ལ། ཁྱད་ནོར་དེ་དག་ལས་མེ་ལོང་དང་གཟུགས་བརྙན་བཞིན། མི་རིགས་དེའི་ཆོས་རིགས་གོམས་སྲོལ་གྱིས་མཚོན་པའི་ཁྱད་ཆོས་མངོན་པར་གསལ་བ་དང་།   ལོ་རྒྱུས་ཀྱི་དབྱེ་མཚམས་དང་འཕེལ་འགྲིབ་ཀྱི་དོན་དཔང་ཡང་ཆེས་གསལ་བས། མི་རིགས་དེའི་རྩོམ་རིག་གི་ལོ་རྒྱུས་འཕེལ་རིམ་དང་འགྲོགས་ནས།   ལྷ་སྒྲུང་དེ་དག་གི་རིན་ཐང་ཡང་ཇེ་ཆེར་འགྲོ་བཞིན་ཡོད། མི་ལོ་བརྒྱ་སྟོང་གི་སྔོན་ནས་བྱུང་བའི་ལྷ་སྒྲུང་དེ་དག་གི་ནང་དུ།  ཆེས་མནའ་བོའི་ཡབ་མེས་ཚོའི་བསམ་ བློའི་རྣམ་དཔྱོད་དང་། དཔའ་མཛངས་བརྟུལ་ཕོད། རང་བྱུང་འབྱུང་བའི་ཁ་བཏོད་འཇལ་སྟངས་བཅས་ཀྱི་གནས་ལུགས་གསལ་རྟོགས་ཐུབ་པ་ཡིན།   བོད་ཀྱི་གདོད་མའི་ལྷ་སྒྲུང་ལ་གནའ་དུས་བོད་མིའི་འདུ་ཤེས་འཛིན་སྟངས་ཀྱི་ཁྱད་ཆོས་མངོན་པར་གསལ་བ་དང་།   ས་མཐོའི་ཉམས་འགྱུར་གྱིས་ཡོངས་སུ་ཕྱུག་ཅིང་།   བོད་གདོད་མའི་སྤྱི་ཚོགས་ཀྱི་གནས་སྟངས་དང་།   ཤེས་རིག་གི་འཕེལ་ཚུལ།   གནའ་མིའི་བསམ་སྤྱོད་ཀྱི་ཁྱད་པར།   ཡུལ་གོམས་གཤིས་ལུགས་རིན་ཐང་དང་ཀུན་སྤྱོད།   མཛེས་དཔྱོད་ཀྱི་ལྟ་ཚུལ་ཀུན་ཇི་བཞིན་མངོན་ཐུབ་པས།   དཔྱོད་ལྡན་ཀུན་གྱི་ཡིད་དབང་ཅིག་ཅར་དུ་འདྲེན་པའི་ཁྱད་ཡོན་མངའ།   
ལྷག་པར་དུ་རང་རེ་བོད་ཀྱི་གདོད་མའི་ལྷ་སྒྲུང་ལ་མི་རིགས་གཞན་ཀུན་གྱི་ལྷ་སྒྲུང་ལས་ཁྱད་དུ་འཕགས་པའི་ཁྱད་ཆོས་མངོན་གསལ་ཅན་ཞིག་ཡོད་པ་སྟེ།   དེ་ནི་ལྷ་སྒྲུང་དེ་དག་ལ་ལྡན་པའི་ཚན་རིག་གི་རང་བཞིན་ཡིན།   གངས་ལྗོངས་གདོད་མའི་ལྷ་སྒྲུང་ལ་ཚན་རིག་གི་རང་བཞིན་ལྡན་པ་འདི་འདྲ་འཛམ་གླིང་ལྷ་སྒྲུང་གི་དགའ་ཚལ་གཞན་གང་དུའང་མཐོང་བ་ཆེས་དཀོན་ནོ།   
དེ་ཡང་《སྤྲེའུ་དང་བྲག་སྲིན་གཉིས་ལས་བོད་མི་བྱུང་ཚུལ་》《སྐར་མ་སྤུན་བདུན་》《ནས་སོན་བྱུང་ཚུལ་》《སྲིད་པ་ཆགས་གླུ་》《རྒྱ་མཚོ་སྐམ་སར་གྱུར་བ་》སོགས། བོད་གདོད་མའི་ལྷ་སྒྲུང་ནི་མིའི་རིགས་ཀྱི་བློ་རིག་ནར་མ་སོན་པའི་སྐབས་སུ་བྱུང་ནའང་རང་རེའི་མེས་པོ་རྣམས་ཀྱིས་འཆར་ཡན་དང་རྩེད་འཆར་གྱི་ལམ་ནས་“ལྷ་སྒྲུང་”ཁོ་ན་བཤད་པ་ཙམ་མ་ཡིན་པར་ལག་ལེན་དངོས་ལས་བྱུང་བའི་མྱོང་བ་གསེར་བཙོ་མ་ལྟ་བུ་རྣམས་ཕ་གཏམ་བུ་འཇགས་ཀྱི་ཚུལ་དུ་གསུངས་ཡོད་པས།   འཛམ་གླིང་རྩོམ་རིག་དགའ་ཚལ་ནང་གི་མི་རིགས་གཞན་གྱི་ལྷ་སྒྲུང་རྣམས་དང་བསྡུར་ན་ཚན་རིག་གི་རང་བཞིན་ཆེས་ཆེར་ལྡན་པས།   བོད་གདོད་མའི་ལྷ་སྒྲུང་ནི་བོད་རིགས་ཀྱི་དམངས་ཁྲོད་རྩོམ་རིག་ནང་གི་ངོ་མཚར་ཁྱད་དུ་འཕགས་པའི་ནོར་བུ་གཟི་འོད་འབར་བ་ཞིག་ཡིན་ནོ། ། 
གླིང་སྒྲུང་ནི། གླིང་གེ་སར་རྒྱལ་པོའི་གཏམ་བརྒྱུད་བཤད་སྒྲོས་འདྲ་མིན་ལ་གཞི་བཅོལ་ནས། མདོ་ཁམས་གང་ས་སྤྱི་ཚོགས་ཁོར་ཡུག་གི་འཚོ་བའི་རྒྱུན་དང་སྲོལ་རྒྱུན་གྱི་རིག་གཞུང་སྲོག་རྩར་གཟུང་ནས་བཅོས་སྒྲུང་འདྲ་མིན་བྲིས་པའི་རིག་ལ་ཟེར་ཆོག་སྙམ། 
བྱིས་སྒྲུང་ནི། གནའ་ནས་ད་ལྟའི་བར་བྱིས་པ་ཚོས་རང་གི་སེམས་ཀྱི་འཆར་སྒོ་གཞིར་བཟུང་ནས་ཕྱིའི་ཁོར་ཡུག་སོགས་ལ་འགྲེལ་བརྗོད་འདྲ་མིན་དང་འབྲེལ་བའི་ངག་སྒྲོས་དང༌། རྒན་རབས་ཚོས་བྱིས་པའི་སེམས་ཁམས་ལ་གཞི་བཅོལ་ནས་སྣོད་བཅུད་ཀྱི་འགྲེལ་བརྗོད་ཅི་རིགས་སུ་བཅོས་པའི་ངག་སྒྲོས་ཡིག་ཏུ་ཕབ་པའི་ཚིག་ལྷུག་གི་རིགས་རྣམས་ཡིན་ཆོག་སྙམ། དཔེ་ན། ཤིག་དང་ལྗི་བའི་བྱིས་སྒྲུང་ལྟ་བུས་མཚོན་ནུས་སྙམ། ཕྲན་གྱི་བྲིས་པའི་བྱིས་སྒྲུང་ཞིག་དཔེ་མཚོན་དུ་བཀོད་ན། 
ཉ་ཞོན་བྱིས་སྒྲུང༌། ཐེངས་གཅིག་ངའི་རྨི་ལམ་ནང་ང་རང་གིས་ཉ་ཆེན་པོ་ཞིག་ལ་ཞོན་ནས་གཙང་པོར་རྐྱལ་རྒྱག་པ་དང༌། གང་འཚམ་ཕྱིན་རྗེས་ཉ་དེ་འཕུར་ནས་ང་རང་ནམ་མཁའ་ལ་ཁྱེར་འགྲོ་གི་འདུག དེ་ནས་བཟུང་ངས་ཨ་མ་ལ་”ང་རང་གཙང་པོའི་ནང་ཉ་ཞོན་མཁན་འགྲོ་དགོས་” ཞེས་ཐེངས་མང་པོར་ལབ་ཀྱང༌། ཨ་མས་ “མིས་ཉ་ཞོན་ཐུབ་ཀྱི་མ་རེད།”  ཅེས་གསུང་བྱུང༌། ང་རང་ཨ་མའི་སྐད་ཆ་ལ་ཡིད་ཆེས་མ་བྱས་པར་གྲོང་སྡེའི་ནང་གི་མི་གཞན་ཞིག་ལ། “ངས་ཉ་ཞོན་ཐུབ་ཀྱི་རེད་དམ” ཞེས་དྲིས་པ་ཡིན། མི་དེས་ “ཐུབ་དང་ཐུབ། ང་ཡང་ཁྱོད་རང་ནང་བཞིན་ཆུང་ཆུང་ཡིན་པའི་སྐབས་ཉ་ཞོན་ནས་ཐེངས་མང་པོ་འགྲོ་མྱོང་” ཞེས་གསུང་བྱུང༌། མ་གཞི་ནས་ང་རང་ཉ་ཞོན་ནས་འགྲོ་འདོད་བྱེད་སའི་རྫ་ཆུ་གཙང་པོ་ཆུང་ནི་ཕལ་ཆེར་འབྲི་ཆུ་དང་འདྲ་བ་ཡོད། སླར་ཡང་ངས་ཨ་མ་ལ་ང་རང་གིས་ཉ་ཞོན་དགོས་པའི་རྙོག་གྲ་དེ་ཨུ་ཚུག་གིས་མཇུག་སྐྱེལ་ནས་ཨ་མ་ལགས་སུན་པོ་ཞེ་དྲགས་བཟོ་མྱོང༌། 
ཆར་པ་ཤིན་ཏུ་ཆེ་བའི་དབྱར་གཞུང་གི་ཉིན་ཞིག་བསམ་ཡུལ་ལས་འདས་པ་ཞིག་ལ་ང་ཚོའི་ནང་གི་བེའུ་སྙིང་རྗེ་བོ་ཞིག་ཡོད་པ་དེ་གཙང་པོ་ནང་ཁྱེར་ནས་འགྲོ་ཀིན་འདུག པ་ལགས་ཀྱིས་ཆུ་གཞུང་དུ་ཐག་པ་གཡུགས་ནས་ཚུར་སྐྱོབ་ཐུབ་ཙམ་བྱུང་སོང༌། ང་རང་ཞེད་ཐག་ཆད་ནས་ཨ་མ་ལ། “ང་ཚོའི་བེའུ་ག་འདྲ་བྱས་ནས་གཙང་པོ་ནང་ཟག་པ་རེད་”  ཅེས་དྲིས་པ་ཡིན། ཨ་མ་ལགས་ཀྱིས་ངའི་མགོ་བོ་ལ་ལག་པས་བྱིལ་ཞིག་གནང་ཞོར༌། “བེའུ་འདི་སྡོད་ཚུགས་མེད་པར་གཙང་པོའི་ནང་ཉ་ཞོན་སར་འགྲོ་ཁུལ་བྱས་ཏེ། ན་ཞོན་མ་ཐུབ་པར་ཆུ་ལ་ཟག་པ་རེད། ཁྱོད་རང་ཡང་གཙང་པོའི་ཁར་ཉ་ཞོན་སར་འགྲོ་ན་ཏན་ཏན་ཆུ་ནང་ལྷུང་ནས་ཤི་གི་རེད།” ཅེས་གསུང་བྱུང༌། དེ་ནས་བཟུང་ང་རང་ཉ་ཞོན་རྒྱུ་ཕར་ཞོག གཙང་པོའི་འགྲམ་དུའང་འགྲོ་མི་ཕོད་པར་མ་ཟད། ནང་གི་བེའུ་ཡང་གཙང་འགྲམ་ལ་གཏོང་ཕོད་གི་མེད།
རྗེས་མ་ང་རང་ཆེན་པོར་ཆགས་དུས། ད་ལྟར་མིང་ཙམ་མ་གཏོགས་འཇིག་རྟེན་མི་ཡུལ་དུ་ལུས་མེད་པའི་ངའི་ཨ་མ་ལགས་དེ་རང་གི་བུ་ལ་བྱམས་བརྩེ་ཆེ་བ་ཙམ་དུ་མ་ཟད། བྱམས་སྐྱོང་གི་བསླབ་བྱ་གནང་སྟངས་ཐབས་ལ་མཁས་པ་འདི་འདྲ་གཞན་སུ་ཡོད་སྙམ་ནས། བྱུང་ཟིན་པའི་ལོ་རྒྱུས་དང་ཨ་མ་འདས་པོ་དེའི་ཞལ་རས་བཅས་ངའི་མིག་ལམ་ལ་ཤར་ནས་མིག་ཆུ་དབང་མེད་དུ་ཤོར་དགོས་པ་ཡོང་གི་འདུག། 
རྩོམ་ཐུང་འདིའི་ཐོག་ནས་བྱིས་སྒྲུང་གི་གོ་དོན་རགས་ཙམ་ཤེས་ནུས་སྙམ། 
དུས་རབས་སྒྲུང་རྩོམ་ནི། བསམ་བློའི་ལྟ་གྲུབ་དུས་རབས་ཀྱི་རྗེས་བསྙེགས་པ་དང༌། བརྗོད་གཞིའི་སྙིང་དོན་ཚོར་བ་དང་ཆེས་འབྲེལ་བ། རྩོམ་གྱི་སྒྲོམ་གཞི་དེང་རབས་ཀྱི་ཚིག་སྦྱོར་དང་མཐུན་པ། བྱེད་ལས་སྤྱི་ཚོགས་ཁྲོད་ཀྱི་སྐྱོན་ཡོན་ཡོ་སྲོང་དང་དང་ངན་སྲོལ་ཐེར་འདོན། གོ་སྐོན་ར་སྤྲོད་ཀྱི་ནུས་པ་ལྡན་པ། ཚིག་གི་སྒྲོམ་ཀློག་ན་སྙན་ཞིང་གསོན་ཉམས་ལྡན་པ། དོན་གྱི་རོ་མྱོང་ན་སྤྱི་ཚོགས་ཚོར་བའི་གནས་བབས་གསལ་བ་ཞིག་ལ་ངོས་འཛིན་བྱས་ན་ཆོག་སྙམ། དཔེར་ན་དོན་གྲུབ་རྒྱལ་གྱི་སད་ཀྱིས་བཅོམ་པའི་མེ་ཏོག་དང༌། བཀྲ་ཤིས་དཔལ་ལྡན་གྱི་ཁྱིམ་ཕལ་བའི་གཏམ་བརྒྱུད་ལྟ་བུས་མཚོན་ནུས་སྙམ།
	སྤྱིར་སྒྲུང་རྩོམ་འབྲི་བར་མེད་དུ་མི་རུང་བའི་ཆ་རྐྱེན་ཁག་གཅིག་ངོ་སྤྲོད་ཞུ་ན། དང་པོ། བསམ་བློའི་ཐོག་ནས་བརྗོད་གཞི་བཀོད་སྒྲིག་བཟོ་སྟངས་དེ་ཡིན། རྩོམ་པ་པོ་རང་ཉིད་ཀྱིས་སྤྱི་ཚོགས་ཁྲོད་ཀྱི་སྐྱོན་ཡོན་གང་ཞིག་ཐེར་འདོན་བྱེད་འདོད་པ་དེ་ཉིད་སྒྲུང་གི་མི་སྣ་གང་འདྲ་ཞིག་དང་སྡེབ་ན་འཚམས་མིན་ཐག་གཅོད་བརྟན་པོ་བྱེད་དགོས། 
གཉིས་པ། མི་སྣ་གང་ཞིག་བཀོད་སྒྲིག་བྱས་པ་དེ་དང་འཚམས་པའི་ཀུན་སྤྱོད་བཟོ་དབྱིབས་ངོ་སྤྲོད་ཀྱི་ཐོག་ནས་མི་སྣ་དེའི་བསམ་བློའི་རྒྱུན་རིམ་ཡང་རང་བཞིན་གྱིས་ཤེས་ནུས་པ་དགོས། 
གསུམ་པ། མི་སྣ་དེ་དང་དེ་དག་ཕན་ཚུན་འགྲོ་འདུག་གི་བྱ་སྤྱོད་སྤེལ་སའི་ཁོར་ཡུག་གི་མཛེས་བཀོད་སོགས་ཀྱང་སྒྲུང་གི་མི་སྣའི་བསམ་བློ་དང་བསྟུན་ནས་བཀོད་སྒྲིག་ཞིབ་ཚགས་བྱེད་དགོས། 
བཞི་པ། སྒྲུང་གི་གྲུབ་ཆ་གཙོ་བོ་ནི་སྐད་ཆ་ཡིན། དེར་བརྟེན་སྐད་ཆའི་རིམ་རྒྱུན་ལ་རྩོམ་པ་པོའི་ཞེ་འདོད་ཀྱི་དམིགས་ཡུལ་གང་ཞིག་ཡོད་པ་དེ་མ་བརླགས་པའི་ཐོག་ནས་ཀློག་པ་པོའི་བསམ་བློར་དགའ་སྐྱོ་ཁྲོ་ཆགས་ཀྱི་རྣམ་པར་བསྒྱུར་ཐུབ་པའི་སྒྱུ་རྩལ་གྱི་ཉམས་ཐོན་ཐབས་བྱེད་དགོས། 
ལྔ་པ། བརྩམས་སྒྲུང་གང་ཞིག་བྲིས་པ་དེའི་རྙོག་འཛིང་གི་རྒྱུད་རིམ་ཁྲོད་ནས་སྤྱི་ཚོགས་ནང་གི་ངན་པ་ཐེར་འདོན་དང་བཟང་པོ་ངོ་སོ་ཐོན་པ་སོགས། མདོར་ན་སྤྱི་ཚོགས་ཀྱི་ཁ་ཕྱོགས་ལ་ཕན་ཐོགས་པའི་བླང་བྱ་གང་ཞིག་ཀློག་པ་པོའི་བསམ་བློའི་ནང་མི་མངོན་པའི་སྒོ་ནས་ཆུ་སྐྱ་བྱི་ལ་རྐུན་ཆགས་བཞིན་འཛུལ་ཐུབ་པ་ཞིག་དགོས། འདིར་སྒྲུང་ཐུང་ཞིག་དཔེ་མཚོན་དུ་འགོད་ན། 
རང་གིས་བྲིས་པའི་<<རྐུན་མའི་གྲུབ་རྟགས།>>ཞེས་པའི་སྒྲུང་དུ། ཁྲི་གདུགས་ཉི་མས་རང་གི་འོད་ཟེར་གྱི་ལྷག་མ་ཡོད་ཚད་ཆ་མི་མཉམ་པའི་འཇིག་རྟེན་འདིར་ཕངས་མེད་དུ་སྟོར་ཏེ་ནུབ་རིའི་མཁའ་མཐའ་ནས་དལ་གྱིས་བཞུད། ཨ་ཅག་ཆོས་སྒྲོན་གྱིས་དགུང་ཟས་སྟབས་བདེ་ཞིག་གཡོས་ཏེ་རང་ཉིད་གཅིག་པུས་བཟའ་ཟླ་དཔལ་ལྡན་ལ་དམད་མོ་བགྲང་བཞིན་དགུང་ཟས་ལ་རོལ། ཆུ་ཚོད་དགུ་པ་ཟིན་པ་དང་ཨ་ལྕག་ཆོས་སྒྲོན་གྱིས་སྒྲ་སྡུད་འཁོར་ལོ་དང་གཟུགས་མཐོང་གློག་འཕྲིན་གྱི་ཁ་བཀག་ལོང་མེད་པར་གློག་སྒོ་ཐག་སེར་རྒྱག་སྟེ་ཁང་ཆུང་དེའི་ཕྱི་ལ་ཐོན། དམ་ཞིང་མཁྲེགས་པའི་སྒོ་ལྕགས་དེའི་བར་སྲུབས་ན་”ལྡེ་མིག་སྒོའི་ཡར་ཐེམ་ཐོག་ཏུ་བཞག་ཡོད” ཅེས་པའི་ཡིག་འབྲུ་དགུ་ཤོག་འཛར་ཞིག་གི་ཐོག་ཏུ་བྲིས་ཏེ་བརྫངས་ནས། རྟིང་ཀ་སོར་བཅུ་ཡོད་པའི་འཇུ་རྟས་ཁུ་སིམ་མེར་གནས་པའི་རང་བྱུང་གི་ཁོར་ཡུག་གཉིད་ལས་དཀྲོགས་པའི་ སྐག་སྒྲ་ཐིག་ཐིག་གིས་གཞོན་ནུའི་ཁ་སྦྱོར་བརྩེ་བྲོ་ཁང་དུ་བསྐྱོད།
གང་ནས་སླེབས་པ་མི་ཤེས་པའི་ནག་ཡོམ་མེར་བ་ཞིག་གིས་མུན་ནག་ཁྲོད་དུ་སྒོ་ལྕགས་དེ་ལ་རེག་ཙམ་བྱས་རྗེས་གསལ་ལ་མ་གསལ་གྱི་གློག་ཞུན་ཆུང་ཆུང་ཞིག་སྦར་བའི་དཀར་ཆའི་འོག་ཤོག་འཛར་ཞིག་གི་ངོས་ལ་བལྟས་ནས་མགོ་གཡུགས་གཡུགས་འགའ་ཞིག་བྱས་ཏེ། སྒོའི་ཡར་ཐེམ་དེ་ནས་དངོས་པོ་ཞིག་བླངས་སོང༌།
ཆུ་ཚོད་འཁོར་ལོའི་མདའ་མོ་རྣོན་པོ་དེ་ཨང་ཀི་བཅུ་གཉིས་ཐོག་མཛུབ་མོ་བཙུགས་པ་ལྟར་སླེབས་བྱུང༌། ད་བཟོད་དཔལ་ལྡན་གྱིས་སྦག་ཁག་དེའི་ནང་ས་ཕག་རྩིག་པའི་ཁང་ལས་ཀྱི་མཇུག་བསྡུས་ཏེ་སྒོར་རྡོག་གཅིག་ཀྱང་མེད་པའི་ཀོ་བའི་དངུལ་ཁུག་དེ་ཉིད་དམ་དུ་བཟུང་ཞིང་ཁ་ནང་ནས་ཆང་དྲི་དང་སྐྱུགས་དྲི་འཐིལ་བཞིན་ནམ་མཁར་ཟླ་བ་མེད་པའི་མར་ངོའི་མཚན་ལྗོངས་དེར་འཁྱར་འཁྱོར་གྱི་རྡོག་སྣེ་རང་གི་གནས་ཁང་ཕྱོགས་སུ་སྤོས།
ཆང་གྲིབ་ཀྱིས་སྒྲིབ་པའི་རབ་རིབ་ཀྱི་མིག་ལམ་དུ་བདག་མེད་དུ་ལུས་པའི་ཁང་ཆུང་དེའི་སྒོ་གླེགས་ཧར་གྱིས་ཕྱེས་ཏེ་ཡོད་པར་མཐོང༌། དཔལ་ལྡན་གྱིས་ཅི་ཞིག་ཚོར་སྣང་བྱུང་བ་དང་འདྲ་བར་མྱུར་བར་ནང་དུ་འཛུལ་ནས་གློག་སྒྲོན་སྦར་ནས་བལྟས་པས། ཆེས་བསམ་ཡུལ་ལས་འདས་པ་ཞིག་ལ་སྒྲ་སྡུད་འཁོར་ལོ་དང་གཟུགས་མཐོང་གློག་འཕྲིན་སོགས་རྒྱུན་ལྡན་གྱི་ཅ་ལག་མང་པོ་ཞིག་གི་སྐུ་འཇའ་ལུས་ལ་གྲུབ་ཟིན། 
ད་ཐེངས་རྐུན་མས་གྲུབ་རྟགས་བསྟན་པ་དེས་ཁོང་བཟའ་མི་གཉིས་ལ་མི་ཚེ་ཇི་ལྟར་འཚོ་སྟངས་ཐོག་དམར་ཁྲིད་རྗེན་པ་ཞིག་གནང་ཡོད་པས། གཅིག་བྱས་ན་ཁོང་གཉིས་ཀྱིས་རྐུན་མ་ལ་ཐུགས་རྗེ་ཆེ་ཞེས་ཞུ་མི་སྲིད་པ་མིན། ལྟ་བུ། 
ཡང་ན། དགོངས་འཁྲོལ་ཞེས་པའི་སྒྲུང་ཐུང་། 	
ཞོགས་རླུང་འུར་འུར་དུ་ལྡང་བའི་སྔ་དྲོ་ཞིག་ལ་ང་རང་དྲོད་ཁོག་ན་ནས་འུ་ཐུག་སོང༌། ལས་ཁུངས་དབུ་འཛིན་སྐུ་ངོ་དབང་ཆེན་ལགས་སར་ཨ་ར་དང་ཨ་ཚའི་སྡུག་སྐད་ཤོར་གིན་ལག་པ་སྟོང་པ་ཟུང་གཅིག་གིས་དྲོད་ཁོག་སྐྱོར་བཞིན་སྒོ་ལ་དཔུང་གདོང་གིས་ཕུད་ཕྱགས་རྒྱག་ཐེངས་གཅིག་གིས་ནང་ལ་འཛུལ་དེ་ནད་དགོངས་ཞུས། སྐུ་ངོ་དབང་ཆེན་ལགས་ཀྱིས་ཨིག་ཀ་སྣ་ཚ་བ་ཞིག་དང་ཨ་སྟོང་ཡིད་ཚིམ་པ་ཞིག་བྱེད་ཞོར། ཕར་འཁྱོར་ཚུན་འཁྱོར་གྱིས་ཡར་ལངས་ནས་འཐུང་འཕྲོ་ཅུང་ཟད་ལུས་པའི་ཨ་རག་དམ་བུ་དེ་ཐད་ཀར་ངའི་ཐོག་ཏུ་གཡུགས། ཁ་ནས་ཆང་དྲི་དང་སྐྱུར་དྲི་འཐིལ་བཞིན། “དགོངས་པ་ཡོད་མ་རེད་” ཟེར་ནས་ཉལ་ཁྲིའི་ཐོག་ཕྱིར་རེངས་སོང༌། 
ཕྱི་ནང་གི་མི་རྣམས་སྟོན་ཀའི་སྤྲིན་ལྟར་འདུ་ལོང་ཆེ་བའི་དབྱར་གཞུང་གི་ནམ་ཟླའི་ཉིན་ཞིག་ལ་ང་རྫབ་ཆེ་བའི་ནག་ཚོང་ཞིག་གི་དོན་དུ་དུས་ཚོད་ཀྱིས་མ་འདང་ནས་སླར་ཡང་སྐུ་ངོ་དབུ་འཛིན་སར་བཅར། ལས་ཤག་གི་སྒོ་དལ་དལ་བུར་བརྡུངས་རྗེས་ག་ལེར་ནང་ལ་འཛུལ་ཏེ། ཐ་མག་དང༌། སྦིག་རག སྦི་སི་ཀོ་ཊི་ཀྱི་འབུལ་ཚན་རྣམས་མདུན་ཅོག་སྟེང་དུ་བཞག་ནས། ལྕེ་ནར། མགོ་འཕུར། རྐུབ་འཕྲུག་གིན་ “ང་གཟའ་འཁོར་གཅིག་གི་རིང་དགོངས་པ་གནང་རོགས། ལས་་ལས་ཀ་ཞིག་ཡོད།”
སྐུ་ངོ་ལགས་ཀྱིས་མདུན་ཅོག་ཐོག་ཏུ་མིག་ཞགས་ཤིག་འཕངས་ཤིང་ངའི་ལས་ངག་གི་རྣམ་འགྱུར་ལ་གཅིག་བལྟས་ནས། ‘ཨཱ་༌། ཡིན་དང་ཡིན། ཁག་མེད། ཛ་དྲག་གི་ལས་ཀ་ཡིན་ན་གཟའ་འཁོར་གཅིག་གིས་ཚར་མི་འོང༌། ཟླ་བ་གཅིག་ཏག་ཏག་དགོངས་པ་སྤྲོད་ཆོག ད་དུང་༌།’ “་་་་་་”  ‘་་་་་་’  ལྟ་བུ། 
གོང་གསལ་སྒྲུང་ཐུང་དེ་དག་ལ་དཔེ་བལྟས་ནས་ཐོག་མར་སྒྲུང་ཐུང་གང་མང་བྲིས་ཏེ། རིམ་བཞིན་སྒྲུང་འབྲིང་དང་སྒྲུང་རིང་འབྲི་ཐབས་གནང་དགོས། 
བདུན་པ་དཔྱད་རྩོམ་ཚིག་ལྷུག དཔྱད་རྩོམ་ནི་དཔྱད་གཞི་གང་ཞིག་གཟུང་བ་དེའི་གནས་ལུགས་ངོ་མའི་གཞིན་རས་གསལ་པོར་བསྟན་ཆེད་དུ་ལུང་དང་རིགས་པ་དུ་མས་བརྟགས་ཤིང་དཔྱོད་དེ་གང་ཞིག་གཏན་ལ་ཕབ་པའི་རྩོམ་ཡིག་རྣམས་ཡིན་ཆོག་སྙམ། དེ་ལའང་སྔོན་གྱི་སྲོལ་རྒྱུན་འཛིན་པའི་དཔྱད་རྩོམ་འབྲི་སྲོལ་ཐོག རང་ལུགས་གང་ཞིག་བཞག་པ་དེ་ཉིད་སྲུང་སྐྱོབ་བྱེད་པའི་ཆེད་གཞན་ཕྱོགས་ལ་དགག་པ་གང་ཐུབ་ཐུབ་བྱེད་པ་དང༌། རང་ཕྱོགས་ཀྱི་དམ་བཅའ་ལ་མི་འཐད་པའི་ལུང་རིགས་གང་ཞིག་མཐོང་ཐོས་བྱུང་བ་རྣམས་ཟུར་འཇོག་དང་སྦེད་གསང་བྱེད་པའི་ལུགས་སྲོལ་ཡང་དད་པ་དང་དམ་ཚིག་ལ་ཁ་གཡར་ནས་བྱས་པའི་ལོ་རྒྱུས་མཐོང་ཐོས་མང་བ་རྣམས་བསྔོགས་གཤེར་དགོས་དོན་མི་འདུག་ཀྱང༌། དུས་རབས་ནུབ་ཕྱོགས་པའི་ལུགས་ཀྱི་དཔྱད་རྩོམ་འབྲི་སྲོལ་ལ་གཞི་བཅོལ་ན། དཔྱད་གཞི་གང་ཞིག་གཟུང་བ་དེའི་མཐུན་ཕྱོགས་དང་མི་མཐུན་ཕྱོག་ཀྱི་རྒྱུ་ཆ་གཉིས་ཀ་གང་རག་ཅི་རག་གིས་གསོག་ཉར་དང༌། དེའི་ཆེད་དུ་དཔྱད་གཞི་དེ་དང་འབྲེལ་བ་ཡོད་པའི་ས་གནས་ལ་དངོས་སུ་འགྲོ་ནས་ཁོར་ཡུག་དེ་ནས་དགོས་ངེས་པའི་རྒྱུ་ཆ་འཚོལ་བ། དཔྱད་གཞི་དེ་དང་འབྲེལ་བ་ཡོད་པའི་མི་སྣ་སུ་ཐུག་ལ་དཔྱད་གཞི་དེ་འབྲེལ་གྱི་སྐད་ཆ་འདྲི་གཏུགས་བྱེད་པ། དོན་རྐྱེན་གང་ཞིག་བྱུང་བ་དེའི་རྒྱུ་རྐྱེན་འཚོལ་བ། དཔྱད་གཞི་དེ་དང་འབྲེལ་བའི་ཉེ་རིང་ཕྱོགས་ལྷུང་གི་རྗེས་ལ་མི་འགྲོ་བར་གནས་ལུགས་ངོ་མ་ལ་རྟོག་ཞིབ་བྱེད་པསོགས་ནི་དུས་རབས་ཀྱི་དཔྱད་རྩོམ་འབྲི་མཁན་ཚོར་མེད་ཐབས་མེད་པའི་ཆ་རྐྱེན་གལ་ཆེ་ཞིག་ཡིན། 

སྤེལ་མའི་སྡེབ་སྦྱོར་སྐོར་རག་ཙམ་བཤད་པ།
བཅད་ལྷུག་ཕན་ཚུན་བསྲེས་ཤིང་སྤེལ།།
དེ་ནི་སྤེལ་མའི་སྡེབ་སྦྱོར་རོ།།
ཚིགས་བཅད་དང་ཚིགས་ལྷུག་ཕན་ཚུན་བསྲེས་ཤིང་སྤེལ་བའི་ཚིག་སྦྱོར་ལ་བཅད་ལྷུག་སྤེལ་མའི་སྡེ་སྦྱོར་ཟེར། སྙནན་ངག་གི་གཞུང་དུ་འདི་ཉིད་བཤད་པའི་སྐབས། སྐད་རིགས་ཆེན་པོ་བཞིའི་སྐོར་ངོ་སྤྲོད་གནང་འདུག་པ་རྒྱུ་མཚན་ཆེ་ཡང༌། འདིར་མངས་སུ་དོགས་ནས་མ་བྲིས་ཤིང༌། སྤེལ་མའི་སྡེབ་སྦྱོར་གྱི་དཔེ་མཚོན་ཙམ་ནི། 
པོ་ཏ་ལ་ཀུན་ཏུ་དགའ་བའི་གཏམ་ལས། དེ་ནས་ངང་པའི་རྒྱལ་པོ་དེ་ཡང་རང་གི་ཉེ་འཁོར་བཞིན་བཟང་དང་ལྷན་ཅིག་ཤར་ཕྱོགས་ལོགས་སུ་སོང་བ་ལས། སྐྱེད་མོས་ཚལ་མཐིང་ག་ནོར་བུའི་འོད་ལྟར་འཚེར་བའི་ནང་ན་རི་མཆོག་དུ་དཀར་བ་འཆར་དཀའི་འོད་ལྟར་གསལ་བའི་ནང་ནས་ཤར་ཕྱོགས་སུ་ཆུ་ཀླུང་དཀར་པོ་དལ་གྱིས་འབབ་པ་མཐོང་སྟེ་བཞིན་བཟང་གིས་ཞེ་ས་དང་བཅས་དྲིས་པ། 
རྨ་བྱའི་མགྲིན་པ་ལྟ་བུར་འཚེར་བའི་ནགས། ། 
ཡིད་འོང་ནང་ན་རབ་དཀར་ས་འཛིན་ཞིག ། 
དྭངས་པའི་ཆུ་ཀླུང་དག་དང་མཉམ་དུ་འགྲན། ། 
མཛེས་པ་འདི་འདྲ་ཅི་ཞིག་ལགས་སམ་ཀྱེ། ། 
ངང་པའི་རྒྱལ་པོས་སྨྲས་པ། 
འོད་ཟེར་ལྡན་གྱི་ནགས་ཚལ་མཛེས་པའི་ནང་། 
 ཆུ་ཀླུང་དྲི་མེད་ལྡན་ཡང་འཚེར་ཞིང་འབབ། ། 
ཕལ་ཆེར་འཇིག་རྟེན་དབང་པོའི་ཕོ་བྲང་མཆོག །  
གངས་རི་རིན་ཆེན་ལྡན་དེ་ཡིན་པ་སྙམ། ། 
ཞེས་བརྗོད་དེ་སོང་བ་ལས།  ནགས་ཚལ་འོད་ཟེར་ལྡན་པ་ཡིད་དུ་འོང་བའི་ཤིང་ལྗོན་པ་སྣ་ཚོགས་ཀྱིས་འཁྲིགས་ཤིང་།  ཕུ་ཆུ་བསིལ་བའི་རྒྱུན་ལྷུང་སྒྲ་དང་བཅས་ཁ་ཁ་དུ་མ་ནས་འབབ་པ།   ནགས་ཀྱི་མཐོངས་རྣམས་ནོར་བུ་ཨིནྡྲནིལ་གྱི་ཁ་དོག་འཚེར་ཞིང་ཨུཏྤལའི་དྲྭ་བས་ཁེབས་པའི་རྫིང་བུ་སྣ་ཚོགས་པས་གང་བར་བྱ་དང་རི་དྭགས་དུ་མ་རྒྱུ་ཞིང་བུང་བ་ལིང་ལིང་དུ་གྱུར་པ་ཞིག་ཏུ་ཕྱིན་ཏེ་བཞིན་བཟང་གིས་སྨྲས་པ།  … …ལྟ་བུ་དང་། 
སྤྱན་སྔ་གྲགས་པ་བྱང་ཆུབ་དཔལ་བཟང་པོའི་རྟོགས་པ་བརྗོད་པའི་སྙན་དངགས་བྱིན་རླབས་ཀྱི་ལྷུན་པོ་ཞེས་བྱ་བ་ལས། 
དེ་ཡང་འདིར་རྣམ་པར་དག་པའི་མཁྱེན་པ་ནི་ནམ་མཁའ་ལྟར་མཐའ་ཡས། དམིགས་པ་མེད་པའི་ཐུགས་རྗེ་ནི་ཆུ་བོ་ལྟར་རྒྱུན་ཆད་མེད། དཀོན་མཆོག་གསུམ་དང་བླ་མ་ནི་ཅོད་པན་ལྟར་གཙུག་ཏུ་འཁུར། སྐྱེ་བོའི་ཚོགས་མཐའ་དག་ལ་ནི་རྒྱུ་མེད་པར་མཉེས་བཞིན་པའི་ཆོས་ཀྱི་རྗེ་གྲགས་པ་བྱང་ཆུབ་དཔལ་བཟང་པོའི་ཞི་བ་དང་རྗེས་སུ་མཐུན་པའི་རྣམ་བར་ཐར་བ་འབའ་ཞིག་ལས་བརྩམས་ཏེ་ཆེ་ལོང་ཙམ་ཞིག་བརྗོད་པར་བྱའོ། །
དྲི་ཞིམ་རྒྱས་པའི་འདབ་བརྒྱ་དང་། །
འབྲས་བུས་དུད་པའི་རྐང་འཐུང་དང་། །
དམ་པ་རྣམས་ཀྱི་མཛད་པ་ཡིས། །
ཡིད་རབ་དད་པར་མི་འགྱུར་སུ། །
དེ་ལ་བདག་ཉིད་ཆེན་པོ་འདིའི་རིགས་ནི་ཐམས་ཅད་མཁྱེན་པ་ཞི་བ་འཚོ་ཞེས་ཉི་ཟླ་ལྟར་གྲགས་པ་དེ་ལ། ཆོས་སྐྱོང་བའི་རྒྱལ་པོ་ཁྲི་སྲོང་ལྡེ་བཙན་གྱི་བློན་པོ་སད་མི་མི་བདུན་ལ་སོགས་པ་རབ་ཏུ་བྱུང་བ་མཛད་པའི་ནང་ནས། རླངས་ཁམས་པ་གོ་ཅ་ཞེས་བྱ་བའི་ལོ་ཙཱ་བ་དེའི་རིགས་ཡིན་ཏེ། དེ་ནས་རིམ་པར་བརྒྱུད་པ་ལ་ཁམས་གསུམ་ཆོས་ཀྱི་རྒྱལ་པོ་རྗེ་སྤྱན་སྔ་རིན་པོ་ཆེ། རྒྱལ་བ་རིན་པོ་ཆེ། བཅུ་གཉིས་རིན་པོ་ཆེ། སྤྱན་སྔ་གྲགས་ཡེ་བ། སྤྱན་སྔ་གྲགས་རིན་པའོ། །ཞེས་པ་ལྟ་བུས་མཚོན་ནུས་སོ།།
གཞན་ཡང་གཞོན་ནུ་དྲུག་གི་གཏམ་རྒྱུད་དང༌། རྟག་ཏུ་ངུའི་རྟོགས་བརྗོད་ལྟ་བུ་སྟེ། གོང་གི་བཅད་ལྷུག་གཉིས་ཤེས་ཚར་བའི་རྗེས་སྤེལ་བ་མི་ཤེས་པ་གང་ཡང་མེད་པས། འདིར་རྒྱས་པར་སྤྲོ་བ་མ་བྱས་སོ།།

གསུམ་པ།   རྩོམ་རིག་གི་ཉམས་མྱོང༌།
འདིར་རྩོམ་རིག་གི་ཉམས་མྱོང་ཅུང་ཟད་གླེང་ན། རྩོམ་པ་པོ་ནི་མིའི་སྤྱི་ཚོགས་ནང་གི་བསམ་བློའི་ཁྲིམས་དཔོན་ཡིན།   རྩོམ་པ་པོ་ལ་སྔོན་འགྲོའི་ཆ་རྐྱེན་གསུམཚང་དགོས།   དང་པོ། བརྗོད་བྱེད་ཀྱི་ཆ་རྐྱེན་སུམ་རྟགས་དག་གསུམ་དང་མངོན་བརྗོད་སྡེབ་སྦྱོར་ཚིག་རྒྱན་ནམ་སྙནངག་བཅས་ཤེས་དགོས།   གཉིས་པ། བརྗོད་བྱའི་ཆ་རྐྱེན་ཆོས་སྲིད་གཉིས་དང་རང་བྱུང་ཁོར་ཡུག་ སྲོག་ཆགས། སྤྱི་ཚོགས་ཀྱི་གནས་ཞབས་སོགས་ཤེས་དགོས།   གསུམ་པ།  བསམ་བློའི་ཆ་རྐྱེན། མང་ཚོགས་ཀྱིས་བསམ་བློའི་སྐུ་ཚབ་དང༌།   ངན་སྲོལ་ཐེར་འདོན་དང་སྐྱོན་ཡོན་ཡོ་སྲོང་གི་ཆེད་རང་གི་ཁེ་ཕན་བློས་བཏང་ཐུབ་པའི་ལྟ་བ་ཁྱེར་དགོས།    
རྩོམ་ཡིག་འབྲི་སྟངས།   རྩོམ་ཡིག་འབྲི་སྟངས་ཀྱི་ཐད་ཡུལ་དུས་ལ་བརྟེན་ནས་རྩོམ་ཡིག་གི་འགྱུར་འགྲོས་ཀྱང་འདྲ་མིན་གྱུར་ཏེ། དང་པོ། གནའ་རྩོམ་ནི་བསམ་བློ་དང་ཚིག་སྦྱོར་བརྗོད་གཞི་གསུམ་ཀ་སྲོལ་རྒྱུན་དང་འབྲེལ་བའི་རྩོམ་ཡིག་ལ་ཟེར།   གཉིས་པ། དེང་རྩོམ་ནི་དུས་རབས་ཀྱི་བསམ་བློ་དང་ཚན་རིག་ལྟ་གྲུབ་ལྡན་པའི་རྩོམ་ཡིག་ལ་ཟེར། གསུམ་པ།  རྩོམ་ཡིག་གི་སྒྲིག་གཞི།   རྩོམ་ཡིག་འབྲི་བའི་སྐབས་བརྗོད་གཞི་གང་ཞིག་གཏན་འབེབས་བྱས་པ་དེ་ཉིད་རྩ་འཛིན་བྱས་ཏེ། བརྗོད་དོན་ཁ་གསལ་ཞིང་གོ་བདེ་བ།   བརྗོད་ཚིག་ཉུང་ཞིང་རྡོག་སྒྲིལ་བ། སྔ་ཕྱི་གོ་རིམ་ཡོད་པ།བརྗོད་གཞི་དང་མ་འབྲེལ་བའི་ཚིག་རྙོག་མེད་པ། བརྗོད་ཚིག་ཡོངས་རྫོགས་བརྗོད་གཞིའི་ཐོག་ཏུ་བཞ་ཐུབ་པ། བརྗོད་དོན་གྱི་གནས་ལུགས་གཏིང་ཟབ་ཏུ་གཏོང་པ་བཅས་དགོས།  བཞི་པ། རྩོམ་ཡིག་གི་བརྗོད་གཞི་གཏན་འབེབས་བཟོ་སྟངས། རྩོམ་ཡིག་མ་བྲིས་པའི་སྔོན་དུ་རྩོམ་པ་པོས་གང་ཞིག་འབྲི་འདོད་པ་དེའི་ངོ་བོ་དང་ཁྱད་ཆོས་ནུས་ཤུགས་སོགས་གཏན་འབེབས་བྱེད་དགོས།   དཔེར་ན།   བོད་ཀྱི་ཞིང་ཁམས་ལ་བསྟོད་པའི་རྩོམ་ཡིག་ལྟ་བུ་ཞིག་ལ་མཚོན་ན་ཡུལ་ལྗོངས་ཀྱི་གངས་རི་དང༌། རྫ་རི། སྤང་རི། དེ་བཞིན་རྩྭ་ཤིང་ནགས་ཚལ།   མཚོ་དང་གཙང་པོ། ཡུལ་ལྗོངས་ཀྱི་བཟོ་དབྱིབས། དུས་ཚིགས་དང་གནམ་གཤིས་ཀྱི་འགྱུར་རྡོག་ །  ཤིང་འབྲས་དང་ལོཏོག་ །  མེ་ཏོག་དང་འབྲས་བུ།   གཅན་གཟན་དང་རི་དྭགས།   བྱ་དང་བྱེའུ།   གསེར་དངུལ་ཟངས་ལྕགས།  རང་བྱུང་ཁམས་ཀྱི་ཐོན་ཁུངས་རྟ་མཛོ་ར་ལུག་སོགས་སྒོ་ཕྱུགས་བཅས་ཀྱི་གནས་བཞ་ལ་ཞིབ་འཇུག་གིས་གཏན་ལ་ཕབ་རྗེས་གཞི་ནས་རྩོམ་ཡིག་འབྲི་དགོས། ལྔ་པ། རྩོམ་པ་པོའི་བསམ་བློའི་འཆར་སྒོ་གཏིང་ཟབ་ཏུ་གཏོང་ཐབས། རྩོམ་པ་པོས་བརྗོད་གཞི་གང་ཞིག་བཟུང་བ་དེའི་ཐོག་བསམ་བློའི་འཆར་སྒོ་གཏིང་ཟབ་ཏུ་གཏོང་བའི་ཆེད། བརྗོད་གཞི་འམ་དོན་རྐྱེན་དེའི་རྒྱུ་རྐྱེན་དང་གང་དུ་ག་དུས་ཇི་ལྟར་ཅི་ཞིག །དེའི་མཇུག་འབྲས་སོགས་དང་འབྲེལ་བའི་རྩོམ་ཡིག་འབྲི་དགོས། དྲུག་པ། རྩོམ་ཡིག་གི་རྣམ་གྲངས།   བོད་ཀྱི་རྩོམ་རིག་ལ་བརྗོད་གཞི་དང་དུས་མཚམས་གང་ཅིའི་ཐོག་ནས་ཞིབ་འཇུག་བྱས་ན་རྣམ་གྲངས་མི་འདྲ་བ་དུ་མ་ཞིག་ཡོད་པ་དེ་དག་ལས་འགའ་ཞིག་འབུར་དུ་བཏོན་ནས་བཤད་ན།   
 སྙན་རྩོམ།   སྙན་རྩོམ་ཞེས་པ་ནི་ཚིག་སྦྱོར་གྱི་སྒྱུ་རྩལ་ཕུན་སུམ་ཚོགས་པའི་སྒོ་ནས་རྩོམ་པ་པོས་གང་ཞིག་བརྗོད་འདོད་པ་དེ་ཉིད་འབུར་དུ་བཏོན་ནས་ཀློག་མཁན་གྱི་སེམས་ཁམས་ལ་དགའ་སྡུག་གི་ཚོར་སྣང་སྤྲོད་པའི་ཚིག་རྒྱན་གྱི་རྩོམ་ཡིག་ལ་ཟེར་བ་ཡིན།  འདི་ཉིད་འགྲོ་བ་མིའི་སྤྱི་ཚོགས་ཐོག་མར་བྱུང་བ་དང་དཔུང་གདོང་མཉམ་དུ་གཤིབ་ནས་བྱུང་བ་ཞིག་ཡིན།   འདི་ལ་ནང་བསྲེས་ཀྱི་དབྱེ་བ་ཕྱེ་ན་གདོད་མའི་སྙན་རྩོམ་དང༌།  སྲོལ་རྒྱུན་སྙན་ངག རང་མོས་སྙན་ངག་གམ་སྙན་ངག་གསར་པ་བཅས་ཡོད།   
དང་པོ། གདོད་མའི་སྙན་ངག་ནི། བོད་མི་རིགས་འདིའི་གདོད་མའི་སྤྱི་ཚོགས་ཀྱི་སྐབས་ནས་བྱུང་ཞིང༌།  ད་ལྟའི་བར་དམངས་ཁྲོད་དུ་མང་ཚོགས་ཀྱི་འཚོ་བ་དང་ཁ་བྲལ་ཐབས་མད་པའི་བོད་ཀྱི་རྩོམ་རིགས་སྒྱུ་རྩལ་མེད་ཐབས་མེད་པ་ཞིག་ཡིན།  དེའི་དཔེ་མཚོན་ཞིག་བཀོད་ན།   
ས་ཡར་ཡང་འགྲོ་ཞིང་ཡར་ཡང་འགྲོ། །
ས་ཡར་ཡར་ཉི་མ་ལྷ་ས་རེད། །
ནངས་ཤར་མཐའ་བཀྱག་དུས་གླིང་སྐོར་འགྲོ།  །  
གསལ་ཉི་རྩེ་ཕོག་དུས་ཇོ་མཇལ་འགྲོ།  །ལྟ་བུ་ཡིན།  
གཉིས་པ། སྲོལ་རྒྱུན་སྙན་ངག་ནི། མེ་ལོང་མ་བོད་བསྒྱུར་བྱས་རྗེས་ཀྱི་ཤུགས་ཆེར་དར་བའི་རྩོམ་ལུགས་ཤིག་ཡིན་ཚུལ་གཞན་དུ་བྲིས་ཟིན་པ་ལྟར་ལགས། དཔེ་མཚོན་ཙམ་བཀོད་ན། གཞོན་ནུ་ཟླ་མེད་ཀྱི་རྟོགས་བརྗོད་ལས།
ཟབ་གསལ་ཡེ་ཤེས་མཆོག་གི་མེ་ལོང་ཆེར། །
ཤེས་བྱར་སྲིད་རྣམས་གཟུགས་བརྙན་ཡོངས་རྫོགས་པ། །
རབ་འབྱམས་རྒྱལ་ཀུན་ཡབ་གཅིག་བཅུ་དྲུག་གི། 
ལང་ཚོའི་དཔལ་འབར་སྨྲ་བའི་རྒྱལ་པོས་སྐྱོངས། །
མཐོང་ཐོས་དྲན་དང་རེག་པའི་ཆ་ཙམ་གྱིས། །
ངག་ལ་མི་ཟད་བདུད་རྩིའི་འདོད་འཇོའི་གཏེར། །
རྡོ་རྗེ་དབྱངས་ཀྱི་རྒྱལ་མོ་མཚོ་ལྡན་མ། །
ཆོས་ཀྱི་འཁོར་ལོའི་པད་མོར་དགྱེས་པར་རོལ། །
མི་ཕྱེད་དད་པའི་ཕྱག་རྒྱས་རབ་བཅིངས་ནས། །
མོས་གདུང་དབྱངས་ཀྱིས་ང་རོས་གསོལ་འདེབས་བུར། །
བློ་དང་སྤོབས་པའི་མཆོག་སྦྱིན་འབད་མེད་དུ། །
སྩོལ་བར་མཛད་པའི་ཐུགས་རྗེ་རྨད་དུ་བྱུང༌། །
ཤེས་རབ་ལྷ་རྣམས་ཐུགས་རྗེའི་བྱིན་ཆེན་པོས། །
ཡོངས་སུ་བསྐྱངས་ན་རྨོངས་རྟུལ་ངག་ལས་ཀྱང༌། །
སྙན་འཇེབས་ལེགས་པར་བཤད་པའི་རོལ་མོ་ནི། །
འཁྲོལ་བའི་མཐུ་དང་ལྡན་པར་ངེས་རབ་ཞུགས།། 
ཞེས་གསུངས་པ་ལྟ་བུས་མཚོན་ནོ།།
གསུམ་པ། རང་མོས་སྙན་ངག་ནི། སྡེབ་སྦྱོར་བཅད་ལྷུག་གང་མོས་རང་དབང་ཅན་གྱི་སྙན་ངག་རྣམས་ཡིན། འདི་ལ་སྙན་ངག་གསར་པ་ཡང་ཟེར། དཔེ་མཚོན་འགའ་ཞིག་བཀོད་ན། 

<<རྟ་རྒོད།>>
D. K. ལ་བསྐུར་བ།
རྨིག་པས་སྤང་རྒོད་གཏུབས།
འཚེར་སྐད་ཀྱིས་ལྷིང་འཇགས་དཀྲོགས།
གོམ་སྟབས་ཀྱིས་གླིང་ཆེན་བགོམ།
སྒ་སྲབ་མེད་པའི་རྟ་རྒོད་ཡ།
ལས་དབང་གིས་རྒྱབ་ནས་དེད།
སྟེས་དབང་གིས་མདུན་ནས་བསུས།
འཚོ་འདོད་མེད་པའི་ཨ་ཕོ།
ཅང་ཤེས་རྟ་ཡི་བདག་པོར་གྱུར།

སྒ་སྲབ་ཀྱིས་རྒྱན་སྤྲས་མེད་པར།
རི་ཐང་ཀླུང་གསུམ་ལས་བརྒལ་ནས།
རྨི་ལམ་གཏོང་ཐེངས་གཅིག་ལ།
ལྷ་ཡུལ་གྱི་ཞིང་ཁམས་བསྐྱལ།
ལྷ་ཡུལ་གྱི་མེ་ཏོག་རྐང་རེ་རེ་བཞིན།
མི་ཡུལ་གྱི་འཇའ་འོད་ལ་ཐིམ་དུས།
ད་བཟོད་རྨི་ལམ་ལས་འཕོས་ནས།
ཕྱིར་ཕྲ་ཡི་བྲོ་བ་མྱོང༌།

རི་སྐྱེས་རྟ་རྒོད་ཡ།
ངས་ཁྱོད་ལ་སྲབ་མཐུར་མི་བསྐོན་ལ།
ངས་ཁྱོད་ལ་སྒ་ཆས་མི་སྤྲས།
རི་སྐྱེས་རྟ་རྒོད་སྒོ་ཟོག་མི་ཡོང་བ། 
ངས་སྔ་ས་ནས་ཤེས་ཀྱི་ཡོད། 
ཡང་ན། 
<<གསོན་ཤུགས་མེད་པའི་སྙིང༌།>>

ཉི་འོད་ལ་དུང་ནས་མཁའ་དབྱིངས་ལ་རྒྱང་བལྟས་བྱས།
 ཉི་འོད༌། 
སྤྲིན་གསེབ་ནས་ཤར་ཞིང་སྤྲིན་གསེབ་ནས་ཡིབ། 
སྙིང་ཁོང་གི་ཚ་རླབས་དང་རེ་སྒུག་གི་མེ་ལྕེ་འདྲེས། 
རང་བྱུང་གི་འཕོ་འགྱུར་འདི་སྐྱེ་དངོས་མིན་པའི་བུད་ཤིང་ཞིག
སྙིང་ཁམས་ཀྱི་གསོན་ཤུགས་ཡོད་ཚད་མེ་ལ་ཐིམ།

ཟླ་འོད་ལ་དུང་ནས་མཚན་མོ་ལ་རེ་སྒུག་བྱས།
ཟླ་འོད། 
ཡར་ངོའི་འཕེལ་ཁ་དང་མར་ངོའི་གྲིབ་ཁའི་བར་ནས་ནུབ་ཕྱོགས་སུ་ལྷུང༌། 
སྙིང་ཁོང་གི་གྲང་རླབས་དང་འཆར་ཡན་གྱི་ཆུ་འཁྱག་འདྲེས། 
རང་བྱུང་གི་ཆོ་འཕྲུལ་འདི་འབྱུང་བ་མིན་པའི་འཁྱག་རོམ་ཞིག
སྙིང་ཁམས་ཀྱི་གསོན་ཤུགས་ཡོད་ཚད་ཆུ་ལ་ཐིམ།

ཁྱོད་རང་ལ་དུང་ནས་ཁྲོམ་གསེབ་ལ་རྒྱང་བལྟས་བྱས།
ཁྱོད་རང་༌།
མི་ཚོགས་གསེབ་ནས་ཡིབས་ཏེ་མི་ཚོགས་གསེབ་ཏུ་བརླགས།
སྙིང་ཁོང་གི་བརྩེ་མདངས་དང་རེ་ཞགས་ཀྱི་སྟོང་མདང་འདྲེས།
སེམས་ངོགས་ནས་འཕྱུར་བའི་འཚུབ་མ་འདི་རང་བྱུང་མིན་པའི་རླུང་ཡན་ཞིག
སྙིང་ཁམས་ཀྱི་གསོན་ཤུགས་ཡོད་ཚད་རླུང་ལ་ཐིམ། ལྟ་བུ།

ཡང་ན། 
<<ཆང་དང་ལས་དབང༌།>>

ཆང་ཁང་དུ་འགྲིམས་འདོད་མེད་ཀྱང༌། 
ཆང་མའི་ཟུར་མིག་དེ་བཙན་དྲགས་སོང༌། 
ཆང་གིས་བཟི་འདོད་མེད་ཀྱང༌། 
ཆང་ཕབ་ཀྱི་ནུས་ཤུགས་དེ་ཆེ་དྲགས་སོང༌། 

སླུ་བྲིད་ལ་དགའ་མཁན་སུ་ཡང་མེད་ཀྱང༌། 
སླུ་བྲིད་དང་མི་འགྲོགས་མཁན་སུ་ཡང་མེད། 
ང་ལྐུགས་དྲགས་པ་དེ་སླུ་བྲིད་ཡིན་ལ། 
ཁྱོད་སྤྱང་དྲགས་པ་དེའང་སླུ་བྲིད་ཡིན། 

ཁ་བ་དང་ཚ་བ་ལ་ཁྱད་པར་ཡོད་ན། 
རང་ཡུལ་དང་མི་ཡུལ་ལ་ཁྱད་པར་ལོས་ཡོད། 
ང་ཚོའི་བེམ་གཟུགས་འདི་སླུ་བྲིད་འོག་ཡོད་ཀྱང༌། 
ཁ་བ་དང་ཚ་བའི་རེག་བྱ་ཤེས་དགོས། 

ཀྱེ་གྲོགས་པོ་ལགས། 
ཁྱོད་ཀྱིས་ལས་དབང་དང་སླུ་བྲིད་ཀྱི་སྡོམ་ཚིག་ཨེ་ཤེས། 
རང་ཡུལ་དང་མི་ཡུལ་གྱི་མཚན་ཉིད་ཨེ་མཁྱེན། 
སྤྱང་དྲགས་ནས་རྒྱ་དང་ཆིངས་ཡིག་བཞག། 
ལྐུགས་དྲགས་ནས་མི་ཚེ་མི་ཡུལ་སྐྱེལ། 

ཀྱེ་གྲོགས་པོ་ལགས། 
ད་དུང་འཐུངས་ཤིག
ར་བཟི་བའི་མིག་ལམ་ན་མཛེས་མའི་ཞིང་ཁམས་ཡོད། 
ར་བཟི་བའི་སེམས་ཁམས་ན་དག་ཞིང་གི་འཇིག་རྟེན་ཡོད། 
ར་བཟི་བ་འདི་ཁྱོད་དང་ང་ཡི་ལས་དབང་ཡིན། 
ར་བཟི་བ་ནི་མི་ཡུལ་གྱི་འཇིག་རྟེན་ཉུལ་བའི་རམ་འདེགས་ཀྱང་ཡིན། 
ལྡི་ལི་པོ་ཏཱ་ལའི་མགྲོན་ཁང་དུ། སྤྱི་ལོ་༢༠༠༡ ཟླ་ ༥ ཚེས་ ༢༦ ལ་བྲིས། ལྟ་བུ།

ཡང་ན། 
<<ང་བཟི་མེད།>>

འཇིག་རྟེན་གྱི་གྲུ་ག་ཡོངས་རྫོགས་ཆང་གིས་གང་འདུག 
ངའི་རྐང་འོག་གི་ལམ་སྣེ་དེ་ཡང་ཆང་ཁང་ལ་ཟུག་འདུག 
མ་གཞི་ང་རང་ཆང་གི་ཞིང་ཁམས་ལ་སླེབས་པ་འདྲ། 
ཆང་རྒྱག་རྒད་པོ་ཚོས་ང་ལ་མིག་བརྡ་འཕེན། 
ཁོང་ཚོས། ཆང་རག་ནི་སྐྱེས་པ་ཕོ་ཡི་ཚེ་སྲོག་ཡིན་ཟེར། 
ཆང་མ་ཚོས་ང་ལ་ཟུར་མིག་བལྟས། 
ཁོ་མོ་ཚོས། ཆང་རག་ནི་མཛེས་མ་འགུགས་པའི་ལྕགས་ཀྱུ་ཡིན་ཟེར། 
ཚེ་སྲོག་དང་ལྕགས་ཀྱུ་ལ་རེག་མ་མྱོང་བའི་ང༌། 
ང་ཡང་སྙིང་འཇིག་རྟེན་འདིར་འཚོ་དགོས་དོན་གང་ཡིན་ནམ། 
ཚེ་སྲོག་ལ་རིན་ཐང་མེད་ན། 
འཇིག་རྟེན་འདིར་འཚོ་དགོས་དོན་གང༌། 
མཛེས་མ་ལ་རིན་ཐང་མེད་ན། 
ལྕགས་ཀྱུ་ལ་ཞེན་ཆགས་དགོས་དོན་གང༌། 
ཆང་རྒྱགས་ཚོས་ང་ལ་ཁྲེལ་དགོད་བྱས་བྱུང༌། 
ཆང་མ་ཚོས། ང་ལ་སྐྱེས་པ་ཕོ་ཡི་རིན་ཐང་མི་འདུག་ཟེར།  
གང་ལྟར། རིན་ཐང་མེད་པ་དེ་ངའི་རིན་ཐང་ཡིན། 
ཆང་མ་ཚོ། 
ང་ད་དུང་བཟི་མེད། 
ང་ད་དུང་ཆང་གིས་བཟི་མེད།  
ལྟ་བུས་མཚོན་ནུས་སྙམ་སྟེ་འགྲེལ་བཤད་ངག་ཐོག་ནས་ཞུ་ཆོག གོང་གསལ་དེ་དག་ལ་དཔེ་བལྟས་ནས་རང་མོས་སྙན་ངག་འབྲི་ཐབས་ལ་འབད་བརྩོན་གནང་དགོས། 

མཇུག་བསྡུ་བ།
མདོར་ན་བོད་ཀྱི་རྩོམ་རིག་ལ་ཉེ་བར་མཁོ་བའི་སྡེབ་སྦྱོར་གྱི་སྐོར་དང༌། སྡེབ་སྦྱོར་གྱི་སྒྲོམ་གཞི་ནང་ཚུད་པའི་བོད་ཀྱི་རྩོམ་རིག་ནི། ནམ་མཁའ་ལས་མཐོངས་ཡངས་ཤིང༌། རྒྱ་མཚོ་ལས་གཏིང་ཟབ། རི་བོ་ལས་དཔངས་མཐོ་ཞིང༌། ཆུ་བོ་ལས་རྒྱུན་རིང་བས། དེ་དག་གི་སྐོར་ཟབ་ཅིང་རྒྱས་པ་ནི། དབྱངས་ཅན་མའི་ཕང་འགྲོ་དང༌། སཾ་བྷོ་ཊའི་སྨྱུག་རྩེ་གང་ནས་ཀྱང་འཐོན་ཐབས་མེད་པས། ཁོ་བོ་ལྟ་བུས་སྨྲ་བའི་རྔོ་ག་ལ་ཐོགས། བོད་སྲིད་པ་ཆགས་ནས་ཆོས་རྒྱལ་མེས་དབོན་རྣམ་པའི་བར་གདོད་མའི་ངག་རྩོམ་དང༌། བཻ་རོ་དང་སྐ་ཅོག་ཞང་གསུམ་ནས་བཟུང་བསྟན་པ་ཕྱི་དར་བར་གྱི་བསྒྱུར་རྩོམ་དང༌། འཇམ་མགོན་ས་པཎ་ནས་དགེ་ཆོས་བར་གྱི་སྲོལ་རྒྱུན་རྩོམ་ཡིག་གི་འཕེལ་རིམ་དབྱར་གཞུང་གི་མཚོ་མོ་དང༌། སྟོན་ལྗོངས་ཀྱི་ཟླ་བ་ལྟར་གོང་ནས་གོང་དུ་བརྟས་པའི་ལོ་རྒྱུས་འགོང་ཆེ་ལ། ཕྱི་གླིང་པའི་མཁས་པ་ཚོས། བོད་ནི་སྙན་ངག་གི་ཞིང་ཁམས་རེད། བོད་ལྗོངས་ནི་གླུ་གར་གྱི་རྒྱ་མཚོ་རེད། ཅེས་པའང་དོན་ལ་གནས་པའི་བཤད་པ་ཁོ་ན་ཉིད་དུ་ངེས། 
ས་ཕག་དུས་འགྱུར་བྱུང་བའི་རྗེས་ནས་ཀྱང༌། དོན་གྲུབ་རྒྱལ་སོགས་གཞོན་སྐྱེས་མཁས་པ་དུ་མས་ཕྱི་གླིང་ནས་དར་བའི་རྩོམ་སྲོལ་གསར་པའི་དུ་མ་ནང་འདྲེན་བྱས་བྱས་ཏེ། བོད་ཀྱི་སྲོལ་རྒྱུན་རྩོམ་ལུས་ཐོག་ཁ་བསབ་གནང་བ་ནས། སྙན་ངག་གསར་པ་ཞེས་གྲགས་པ་འདི་བྱུང་བས་མཚོན། ད་ལྟར་ནི་བོད་ཕྱི་ནང་གང་དུ་འང་སྐྱ་སེར་རེས་མེད་ཀྱི་གཞོན་སྐྱེས་མི་ཉུང་བ་ཞིག་རྩོམ་རིག་ལ་ཧེ་ལངས་པའི་སྐབས་ཡིན་ལ། རྩོམ་རིག་ལ་ཐོག་མར་འཇུག་པའི་སྒོ་ལྟ་བུ་ནི་སྡེབ་སྦྱོར་རང་ལ་རགས་ལས་པར་བསམས་ནས། བོད་ཀྱི་སྡེབ་སྦྱོར་རིག་པ་འབུར་དུ་བཏོན་པའི་ཞར་ལ་རྩོམ་རིག་གི་རྣམ་གྲངས་དང་ཉམས་མྱོང་གི་སྐོར་ཡང་སྐབས་སྟབས་ཀྱིས་ཕན་པ་ཡོང་རེས་ཅུང་ཟད་བཀོད་པ་ལགས་སོ།།
སྡེབ་སྦྱོར་རིག་པའི་གྲུ་རྫིངས་མ་བརྟེན་པར།།
རྩོམ་རིག་རྒྱ་མཚོར་འཇུག་པ་ལུགས་མིན་པས།།
འ་འུར་མཁས་པའི་དེད་དཔོན་བཙལ་བྱས་ནས།།
ཐོག་མར་སྡེབ་སྦྱོར་སྒྲིག་པའི་ལས་ལ་འབུངས།།

མདོ་སྔགས་གསུང་རབ་དགོངས་འགྲེལ་མན་ཆད་ནས།།
གྲོང་གསེབ་རྒན་མོའི་གནའ་སྒྲུང་ཡན་ཆན་ཀུན།།
ཚིག་གི་སྡེབ་སྦྱོར་འདི་ལ་མ་ལྟོས་པར།།
མ་བྱུང་མི་འབྱུང་ཕྱིས་ཀྱང་འབྱུང་མི་འགྱུར།།
བརྗོད་བྱ་ཟབ་དང་རྒྱ་ཆེར་ཁས་འཆེ་ཞིང༌།།
རྗོད་བྱེད་སྙན་ངག་རྒྱན་གྱིས་སྤྲས་སྙམ་ཡང༌།།
སྡེབ་ལེགས་ཚིག་གི་སྦྱོར་བ་མི་ལྡན་ན།།
ལེགས་བཤད་གཏམ་དུ་མཁས་པ་སུ་ཡིས་བརྩི།།

དེ་ཕྱིར་ཁྱོད་ཉིད་འཆད་རྩོད་རྩོམ་གསུམ་ལ།།
བརྟེན་ནས་མཁས་པའི་གོ་ས་སྙེགས་འདོད་ན།།
སྡེབ་སྦྱོར་རིག་པའི་ཚིག་གི་སྦྱོར་བ་ལ།།
ངེས་པར་སྟེན་ཅིག་རིག་པའི་གྲོགས་པོ་ཀྱེ།།
 ཞེས་བོད་ཀྱི་རྩོམ་རིག་ལ་ཉེ་བར་མཁོ་བའི་སྡེབ་སྦྱོར་དང་རྩོམ་རིག་གི་ཉམས་མྱོང་སྐོར་འདི། དེ་སྔོན་པདྨ་ཚལ་སློབ་གྲྭའི་ནག་པང་ཐོག་ཐོལ་བྱུང་དུ་བྲིས་ཞོར་སློབ་འཁྲིད་བྱས་ཤིང༌། ཆ་ཚང་བ་སློབ་འཁྲིད་བྱེད་ལོང་མ་བྱུང་བས་འབྲི་འཕྲོར་ལུས། དེ་རྗེས་འབྲས་སྤུངས་བློ་གསལ་གླིང་སློབ་གྲྭར་སྙན་ངག་གི་སྔོན་འགྲོ་སྡེབ་སྦྱོར་འཁྲིད་སྐབས། དམིགས་བསལ་སློབ་དེབ་མེད་སྟབས་སྡེབ་སྦྱོར་སློབ་འཁྲིད་ལ་ཉེ་བ་མཁོ་བར་བསམས་ནས་མདོ་བསྡུས་ཙམ་ཞིག་གངས་སུལ་གྱི་རོལ་དབྱངས་དུས་དེབ་ཐོག་བཀོད། སླར་སྤྱི་ལོ་༢༠༠༧ ཟླ་བ་དང་པོ་ནས་གཉིས་པའི་བར་ཝཱ་ར་ཎ་སི་བོད་ཀྱི་ཆེས་མཐོའི་གཙུག་ལག་སློབ་གཉེར་ཁང་གིས་གདན་ཞུས་ཐོག་ཇི་ལྟར་རེ་བ་གནང་དོན་བཞིན་ཟླ་བ་གཅིག་གི་རིང་ལ་རྩོམ་རིག་གི་ཟབ་སྦྱོང་སྤྲོད་ཁུལ་བྱས་སྐབས། གནས་མཆོག་དྲང་སྲོང་ལྷུང་པའི་ནགས་འདབས་ཝཱ་ཎའི་མཐོ་སློབ་ཀྱི་བསྟི་གནས་ནཻ་ཧེ་རོའི་མགྲོན་ཁང་དུ་འདི་ཉིད་ཟིན་བྲིས་བཏབ་སྟེ་མཛུབ་འཁྲིད་བྱས་ཤིང༌། སླད་ནས་སྣོན་འཕྲི་དང་བསྒྱུར་བཅོས་ཅུང་ཟད་བྱས་ཏེ་བོད་གཞུང་ཤེས་རིག་ལས་ཁུངས་ཀྱི་ཤེས་ཡོན་དུས་དེབ་ཏུ་ཕུལ་བ་དགེ་ལེགས་འཕེལ།། །།